text:
སྒྲ་སྙན།
སྒྲ་སྙན་ནི་རོལ་ཆའི་རིགས་གཅིག་རེད།
ནང་དོན།
གསལ་བཤད།[རྩོམ་སྒྲིག]
ལོ་རྒྱུས།[རྩོམ་སྒྲིག]
པར་རིས་བར་འཁྱམས།[རྩོམ་སྒྲིག]
ཟིན་ཐོ་འམ་དཔྱད་གཞི།[རྩོམ་སྒྲིག]
ང་པོ། སྒྲ་སྙན་གྱི་བཟོ་བཀོད།
སྒྲ་སྙན་ནི་སྤྱིར་རྒྱུ་ཤིང་ལས་གྲུབ་པ་དང་། དེ་ཡང་ཀ་པེད་ཕྱེད་བཤགས་བཏང་བ་ལྟ་བུའི་རྫིང་དང་། ཕྲ་ཞིང་རིང་བའི་མདའ། གུག་གུག་སྒོར་ཕྱེད་གཟུགས་ཀྱི་རྟ་མགོ་སོགས་ཀྱིས་གྲུབ་པ་དང་། དེ་མིན་ད་དུང་རྒྱུད་སྐུད་དང་། སྒ གཅུས་ཕུར། སེན་ལྡེ། འཐེན་ཐག་སོགས་ཀྱིས་གྲུབ་ཡོད། སྒྲ་སྙན་གྱི་རྫིང་ངམ་རྫ་མ་ཤིང་ཁོག་དྲུས་བརྒྱབ་ནས་བཟོས་པ་དང་། དེར་ཡང་རྫིང་ཆེན་དང་རྫིང་ཆུང་ཞེས་པའི་ཆ་ཤས་གཉིས་ཡོད། རྫིང་ཆེན་གྱི་བཟོ་དབྱིབས་ནི་སྒོར་དབྱིབས་སམ་འཇོང་དབྱིབས་ཡིན་པ་དང་། དེའི་ངོས་སུ་ར་ལྤགས་གཡོགས་པ་དེར་ཏི་པི་ཞེས་ཟེར་ཞིང་། ད་དུང་ཉ་ལྤགས་དང་སྦྲུལ་ལྤགས་གཡོགས་སྲོལ་ཡོད།①རྫིང་ཆུང་གི་དབྱིབས་ནི་འཇོང་དབྱིབས་སམ་གཟེད་དབྱིབས་ཡིན་ཞིང་དེ་མདའ་ཡི་སྦོམ་ཆ་དང་འབྲེལ་ཡོད། སྲོལ་རྒྱུན་སྒྲ་སྙན་གྱི་བཟོ་རྩལ་ལྟར་ན་“སྒྲ་སྙན་བཟོ་བའི་བརྒྱུད་རིམ་ནང་རྡོ་ཕྱེ་དང་། རྫ་ཕྱེ། ཤེལ་ཕྱེ་སོགས་སྒྲ་སྙན་གྱི་རྫིང་ནང་དུ་སྤྱིན་གྱིས་སྦྱར་དགོས་པ་དང་། དེ་ལྟར་བྱས་ན་ཤིང་གིས་སྒྲ་འཇིབ་རྒྱུར་སྔོན་འགོག་དང་། སྒྲ་ཤུགས་དེ་བས་ཆེ་བ་གྲགས་ཐུབ།”〔༡〕རྫིང་ཆེ་ཆུང་གི་ལྟག་རྒྱབ་ཏུ་ཐིག་རིས་ཁ་ཤས་ཡོད་པ་དེ་དག་ལ་སྤ་ལོ་ཞེས་ཟེར་ཞིང་སྤྱིར་ཐིག་རིས་བདུན་ཡོད། ཐིག་རིས་དེ་དག་ལ་དོན་སྟོན་དང་རྒྱན་སྤྲོས་ནུས་པ་ངེས་ཅན་ལྡན་ཡོད་པ། དེ་ཡང་གཙོ་བོ་ཤུགས་རིག་པའི་ཐོག་ནས་བསམ་གཞིགས་བྱས་ཡོད་པ་སྟེ། ཁོག་སྟོང་ཡིན་པའི་རྫིང་དེ་བརྟན་པར་བྱེད་པ་དང་། “དེ་མིན་དཀྲོལ་གཏོང་བྱེད་སྐབས་སྒྲ་སྙན་མི་འདྲེན་པའི་ཆེད་དུ་ཡིན།”〔༢〕
སྒྲ་སྙན་གྱི་རྫིང་གི་བཟོ་ལྟ་མི་འགྱུར་བ་དང་། མི་གས་པའི་ཆེད། ཆབས་ཅིག་རོལ་ཆའི་སྒྲ་བསྐྱེད་ཀྱི་ནུས་པ་ཆེ་རུ་གཏོང་ཆེད་སྐུ་ཞབས་ངག་དབང་བློ་གྲོས་ནས་ནུབ་ཕྱོགས་ཀྱི་རོལ་ཆའི་བཟོ་རྩལ་རྣམ་གཞག་དཔྱད་གཞིར་བཟུང་ནས་ཕན་འབྲས་དེ་བས་ཆེ་བའི་བྱ་ཐབས་གསར་པ་ཞིག་ཕྱོགས་བསྡོམས་གནང་ཡོད་པ་སྟེ། དེ་ཡང་སྒྲ་སྙན་གྱི་རྫིང་ནང་ཤིང་ལས་གྲུབ་པའི་དབྱངས་རྟེན་ཞིག་རྫིང་ཆེན་གྱི་མཐིལ་ནས་རྫིང་ཆེ་ཆུང་གི་སྦྲེལ་མཚམས་སུ་སྒྲིག་ཡོད། བྱ་ཐབས་དེས་གཅིག་ནས་ཁོག་སྟོང་ཡིན་པའི་རྫིང་གིས་རྒྱུད་སྐུད་ཀྱི་འཐེན་ཤུགས་དེ་བས་ཆེ་བ་ཐེག་ཐུབ་པ་དང་། གཉིས་ནས་དབྱངས་རྟེན་གྱི་འབྲེལ་མཐུད་འོག་པགས་པ་གཡོགས་པའི་རྫིང་ཆེན་དང་། ཤིང་ལེབ་བཀབ་པའི་རྫིང་ཆུང་གཉིས་ཀྱི་བེར་སྒྲ་འབྲེལ་མཐུད་ཡག་པོ་ཐུབ་པ་མ་ཟད། མཉམ་བསྲེས་བེར་སྒྲ་དེ་མདའ་ཤིང་ཁོང་སྟོང་ནང་ཁྱབ་ནས་རོལ་ཆའི་སྒྲ་སྤུས་དང་། སྙན་ཆ། སྒྲ་ཤུགས་བཅས་ཇེ་ལེགས་སུ་གཏོང་ཐུབ། ༼ དབྱངས་རྟེན་གྱི་རྣམ་པ་གཞན་ཞིག་ནི་རྫིང་གི་ནང་ཤིང་གི་དབྱངས་རྟེན་ཞིག་གསེག་ཏུ་བསྒར་ཐོག གང་དེ་རྫིང་གི་མཐིལ་ནས་གསེག་ཟུར་ཏུའུ་༤༥ཡི་ཚད་གཞིའི་ཐོག་ནས་རྫིང་ངོས་ཀྱི་ཁ་ཤིག་འོག་བཀར་ཏེ། སྒའི་སྟེང་གི་རྒྱུད་ཀྱིས་རྫིང་གི་པགས་པར་སྤྲད་པའི་གནོན་ཤུགས་ཆུང་དུ་གཏོང་བ་དང་། དབྱངས་རྟེན་སྤྱིན་གྱིས་མ་སྦྱར་བར་རྩེ་མོ་ཁུང་བུའི་ནང་བཅུག་སྟེ་བརྟན་པོར་གནས་ཐབས་བྱེད་ཀྱི་ཡོད། དེར་གཞིགས་ན་ངག་དབང་བློ་གྲོས་ཀྱི་བཟོ་རྩལ་དེ་ནི་ཕྱོགས་བསྡོམས་དང་འཐུས་སྒོ་ཚང་དུ་བཏང་བ་ཞིག་ཏུ་བརྩི་དགོས། ཡིན་ན་ཡང་ངག་དབང་བློ་གྲོས་ཀྱིས་ངོ་སྤྲོད་གནང་བར་གཞིགས་ན། ལྷ་སར་དེ་སྔ་ཨོ་ལོ་ཕུར་ཚེ་ཞུ་བའི་སྒྲ་སྙན་བཟོ་བོ་མཁས་པ་ཞིག་ཡོད་པ་དང་། ཁོང་སྐུ་འདས་ཟིན་ཀྱང་ཁོང་གི་བུས་སྔར་བཞིན་སྒྲ་སྙན་བཟོ་བ་དང་། ཁོང་གིས་གསུངས་པ་ལྟར་ན། དེ་སྔའི་སྒྲ་སྙན་བཟོ་རྩལ་ནང་དབྱངས་རྟེན་སྒྲིག་སྲོལ་མེད་པ་རེད། གཞན་ཡང་། སྒྲ་སྙན་སློབ་ཁྲིད་དང་། ཞིབ་འཇུག་གི་ཕྱག་ལས་ལོ་མང་གནང་བའི་བོད་ལྗོངས་སློབ་གྲྭ་ཆེན་མོའི་དགེ་རྒན་སྐལ་བཟང་གིས་ངོ་སྤྲོད་གནང་བར་གཞིགས་ན། དེ་སྔ་སྒྲ་སྙན་བཟོ་བོ་རྣམས་ལ་དབྱངས་རྟེན་ཞེས་པ་སྒྲིག་སྦྱོར་བྱེད་པའི་ལུགས་སྲོལ་མེད། མ་གཞི་སྲོལ་རྒྱུན་གྱི་སྒྲ་སྙན་འགའ་རེའི་རྫིང་གི་ནང་དབྱངས་རྟེན་དང་འདྲ་བའི་རྒྱུག་དུམ་ཞིག་སྒྲིག་པ་དང་། ཐ་ན་རྫིང་གི་ནང་རྡོ་རྗེ་གྲམ་ལྟ་བུའི་ཤིང་སྒྲིག་པར་བྱེད་ཀྱང་། དེ་ནི་གཙོ་བོ་རྫིང་གི་བཟོ་ལྟ་མི་འགྱུར་བའི་ཆེད་དུ་བཟོས་པ་ལས། སྒྲ་བསྐྱེད་ཐད་བསམ་གཞིགས་བྱས་ནས་བཟོས་པ་ཞིག་མིན། ༽
སྒྲ་སྙན་གྱི་རྫིང་ཆུང་ནས་རྟ་མགོའི་བར་ཤིང་ཁོག་སྟོང་ངོས་སུ་ཁ་ཤིང་སྒྲིག་པ་དེར་མདའམ་གཞུང་ཟེར་བ་དང་། དེའི་ཕྲ་ལ་རིང་བའི་ཆ་དེར་མཐེབ་པར་ཟེར་ཞིང་། དེ་ནི་ཙན་དན་དང་། སེང་ལྡེང་། སྟར་ཤིང་སོགས་མཁྲེགས་ལ་ངོས་འཇམ་པའི་ཤིང་གིས་བཟོ་བར་བྱེད། རྫིང་ཆུང་དང་ཉེ་བའི་སྦོམ་ཆ་ཡི་མདའ་དང་། རྫིང་ཆུང་གི་ཁ་ཤིང་དེ་སྦྱར་དཀར་སོགས་ཅུང་སོབ་པའི་ཤིང་ལས་བཟོས་ནས་སྒྲ་སྐད་མཉེན་ཆ་ལྡན་པར་བྱེད། མཐེབ་པང་དང་རྟ་མགོའི་བར་དུ་ད་དུང་ཅུང་འབུར་དུ་ཐོན་པའི་འཕྲེད་སྒ་ཞིག་བསྒར་ཡོད་པ་དེར་ཡས་སྒའམ་ཐེམ་སྒ་ཟེར་ཞིང་། དེ་ཡང་མཁྲེགས་ཤིང་གིས་བཟོ་བར་བྱེད། སྒྲ་སྙན་བཟོ་སྐབས་རྫིང་ཆེ་ཆུང་གི་བར་དུ་སྒྲ་ཁ་ཞེས་པ་ཚེས་གསུམ་ཟླ་གཟུགས་ལྟ་བུའི་ཁུང་བུ་ཞིག་འཇོག་པ་ཕུད། ད་དུང་རྫིང་ཆུང་གི་ཁ་ཤིང་ངོས་སུ་མཛེས་རྒྱན་རང་བཞིན་གྱི་ཁུང་བུ་འབིགས་པར་བྱེད་ཅིང་། དེས་ཀྱང་སྒྲ་སྙན་གྱི་སྒྲ་དེ་བས་བསང་བར་བྱེད། སྒྲ་སྙན་གྱི་མགོར་རྟ་མགོ་ཞེས་ཟེར་ཞིང་། ༼ ཨ་མདོ་ས་ཁུལ་དུ་འབྲུག་མགོ་ཡང་ཟེར། ༽དེ་མདའ་ཡི་མཇུག་སྣེར་བསྒྲིགས་པར་བྱེད། རྟ་མགོ་ནི་སྒོར་མོ་ཕྱེད་གཟུགས་རྒྱབ་ཏུ་གུག་པ་ཞིག་ཡོད་ཅིང་། དེའི་ངོས་སུ་རྒྱུད་སྐུད་དཀྲི་བྱེད་ཀྱི་ཕུར་པ་དྲུག་བསྒར་ཡོད་པ་དེ་དག་ལ་གཅུས་ཕུར་ཟེར་ཞིང་། དེ་དག་ལ་རྒྱུད་རྟེན་པ་དང། སྒྲ་སྒྲིག་པའི་ནུས་ཡོད་པ་ཕུད། ད་དུང་རྒྱན་སྤྲོས་པའི་ནུས་པ་ཡང་ལྡན་ཡོད། བཟོ་དབྱིབས་ངོ་མཚར་ཅན་གྱི་གཅུས་ཕུར་དེ་དག་གིས་རོལ་ཆའི་གྲུབ་ཆ་དེ་བས་མཛེས་པར་བྱེད་པ་དང་། དེར་བོད་རིགས་ཀྱི་སྲོལ་རྒྱུན་བཟོ་རྩལ་གྱི་ཐུན་མོང་མ་ཡིན་པའི་ཉམས་ཆོས་ལྡན་པའི་དབང་གིས་དེས་མི་རྣམས་ལ་རྗེས་དཔག་གི་མཛེས་ཚོར་སྦྱིན་པར་བྱེད། སྲོལ་རྒྱུན་སྒྲ་སྙན་གྱི་མགོར་རྟ་མགོ་ཞེས་ཟེར་ཡང་དོན་དངོས་ཐོག་རྟ་མགོ་དང་། འབྲུག་མགོ། ཤྭ་བའི་མགོ ཁྱུང་གི་མགོ བྱ་རྒོད་ཀྱི་མགོ དེ་བཞིན་ནོར་བུ་མེ་འབར་དང་། མདུང་རྩེ་སོགས་ཀྱིས་མཛེས་རྒྱན་སྤྲོས་སྲོལ་ཡོད་ལ། ད་དུང་མཐེབ་པང་གི་ངོས་དང་འདྲ་བའི་འཇམ་གཟུགས་མ་ཡང་ཡོད་ཅིང་། དེ་དག་ཁྲོད་ནས་འཇམ་གཟུགས་མ་དེ་མིག་སྔར་སྤྱོད་མང་ཤོས་ཡིན། སྒྲ་སྙན་གྱི་རྒྱུད་སྐུད་ནི་རྒྱུ་ཆ་མང་དག་ཅིག་གིས་བཟོ་ཆོག་པ། དེ་ཡང་ར་ལུག་གི་རྒྱུ་མ་དང་། གཡག་གི་རྒྱུས་པ། དར་སྐུད། ལྕགས་སྐུད་སོགས་ཀྱིས་བཟོས་ཆོག དེ་དག་ཁྲོད་ནས་ལྕགས་སྐུད་ཀྱིས་བཟོ་མཁན་ཅུང་ཉུང་བར་མཐོང་། སྒྲ་སྙན་གྱི་རྫིང་གི་འོག་ཏུ་ཅུང་འབུར་དུ་ཐོན་པའི་རྒྱུད་ལུང་ཞིག་ཡོད་པ་དང་། རྒྱུད་སྐུད་དེར་བཏགས་རྗེས་རྫིང་དང་། མཐེབ་པང་། ཡས་སྒ་བཅས་བརྒྱུད་རྟ་མགོའི་གཅུས་ཕུར་ལ་དཀྲིས་ནས་འཇོག་གི་ཡོད། པགས་པ་གཡོགས་པའི་རྫིང་ཆེན་གྱི་ངོས་དང་། པགས་པ་གཡོགས་པའི་རྫིང་ཆེན་གྱི་ངོས་དང་། ཁ་ཕྲལ་ནས་བཏང་བའི་རྒྱུད་སྐུད་བར་དུ་གསེག་ཤུར་བཏོན་པའི་ཤིང་སྒ་ཞིག་ཡོད་པ་དེར་སྒའམ་མས་སྒ་ཞེས་ཟེར། དེ་མིན་རྫིང་གི་མཐིལ་དུ་ཡོད་པའི་རྒྱུད་ལུང་དེ་ནས་སྐུད་པ་ཕྲ་མོ་ཞིག་བཏང་སྟེ་དེའི་ཐོག་སེན་ལྡེ་འདོགས་ཅིང་། སེན་ལྡེ་ནི་མཁྲེགས་ཤིང་དང་། རྭ་ཅོ། རུས་པ་སོགས་ཀྱིས་བཟོས་ཆོག སྒྲ་སྙན་ནི་ནམ་རྒྱུན་གླུ་གར་དང་བསྡེབས་ནས་དཀྲོལ་གཏོང་བྱེད་པས་སྒྲ་སྙན་གྱི་རྫིང་ཆེན་དང་མདའ་ཡི་སྟོད་ཆའི་གཞོགས་སུ་ཐག་པ་ཞིག་སྒྲོག་པ་དེར་འཐེན་ཐག་ཅེས་ཟེར་ཞིང་། དེ་སྒྲོག་དོན་ཡང་གླུ་ལེན་གར་འཁྲབ་དང་ཆབས་ཅིག་ཏུ་སྒྲ་སྙན་དཀྲོལ་གཏོང་བྱེད་སྐབས་འཁྲབ་སྟོན་པས་སྒྲ་སྙན་འཁྱེར་བདེ་བ་དང་གཏོང་བདེ་བའི་ཆེད་དུ་ཡིན།༼ ཟུར་བཀོད་གསུམ་པ། ༽
གཉིས་པ། སྒྲ་བསྐྱེད་ཁྱད་ཆོས། སྒྲ་སྙན་ལ་དམིགས་བསལ་གྱི་བཟོ་དབྱིབས་དང་གྲུབ་ཆ་ལྡན་པ་དང་། ལྷག་པར་དུ་ཁོག་དྲུས་བརྒྱབ་པའི་མདའ་དང་། པགས་པ་དང་ཤིང་ལེབ་ཟུང་དུ་འབྲེལ་བའི་རྫིང་། དེ་བཞིན་ལྡེམ་ཤུགས་ཅན་གྱི་རྒྱུད་སྐུད་བཅས་ལྡན་པའི་དབང་གིས་སྒྲ་སྙན་གྱི་སྐད་སྒྲ་གྱ་ནོམ་པ་དང་། རྣ་བར་འཇམ་པ་ཞིག་ཡིན་ཞིང་། དེ་མིའི་སྐད་དང་གཞི་གཅིག་ཏུ་འདྲེས་ཐུབ་པ་དང་། ཆབས་ཅིག་སྒྲ་སྙན་ནི་དཀྲོལ་བྱའི་རོལ་ཆའི་ནང་དམིགས་བསལ་གྱི་དཀྲོལ་ཐབས་ལྡན་པ་ཞིག་ཡིན་པས། དེའི་ཕྲེང་བ་སྟར་བརྒྱུས་ལྟ་བུའི་སྒྲ་སྐད་དང་གླུ་དབྱངས་ཀྱི་འགྱུར་ཁུག་བར་ཕན་ཚུན་གསབ་རེས་བྱེད་པའི་ཁྱད་ཆོས་ཡང་ལྡན་ཡོད། དེ་མིན་སྒྲ་སྙན་གྱི་སྒྲ་བསྐྱེད་ཁྱད་ཆོས་དེ་ད་དུང་སྒྲ་སྙན་གྱི་རྒྱུད་སྐུད་སྒྲིག་ཐབས་དང་། དཀྲོལ་ཐབས་སོགས་དང་འབྲེལ་བ་དམ་ཟབ་ཡོད། ལྷག་པར་དུ་རྒྱུད་སྐུད་གཉིས་རེ་ཆ་སྒྲིག་པ་ཡིན་པས་སྒྲ་སྙན་གྱི་སྒྲ་དེ་བས་གྱ་ནོམ་པའམ་རྒྱས་པར་གྱུར་ཡོད། སྲོལ་རྒྱུན་གྱི་སྒྲ་སྙན་ལ་སྤྱིར་རྒྱུད་སྐུད་དྲུག་ཡོད་པ་དང་། སྒྲ་སྒྲིག་ཐབས་ཀྱང་གཙོ་ཆེར་བྱས་ན་ཁག་གཉིས་ཡོད་པ་དེ་གཉིས་ནི་བསགས་སྒྲིག་དང་དཀྱུས་སྒྲིག་གམ་དབུས་སྒྲིག་གཉིས་ཡིན། དང་པོ། བསགས་སྒྲིག བསགས་སྒྲིག་ཅེས་པའི་དོན་ནི་རྒྱུད་སྐུད་སྟར་པ་དང་པོའི་སྒྲ་མཐོ་དམན་གཏན་འཁེལ་ཟིན་རྗེས་དེའི་སྟེང་གི་དཀྱུས་རིམ་བཞི་ལྡན་གྱི་འཚམས་འགྲིག་སྒྲ་ཐག་ལ་གཞིགས་ནས་རྒྱུད་སྐུད་སྟར་པ་གཉིས་པཔའི་སྒྲ་གཏན་འཁེལ་བྱེད་པ། དེ་རྗེས་མུ་མཐུད་ཐབས་ཤེས་དེ་ལྟར་སྤྱད་ནས་རྒྱུད་སྐུད་སྟར་པ་གསུམ་པའི་སྒྲ་གཏན་འཁེལ་བྱ་དགོས་པར་ཟེར། དེའི་སྒྲ་སྒྲིག་ཐབས་ནི་སྤྱིར་བཏང་བྱས་ན་wi/wi, La/La, Re/Reཡི་རྣམ་གཞག་ལྟར་སྒྲ་མཐོ་དམའ་གཏན་འཁེལ་བྱ་དགོས་པ་དང་། ཆེས་མང་ཆེ་བ་ལྔ་པའམ་Gགདངས་དང་མཚུངས།
མངའ་རིས་ཀྱི་ཁྱད་ཆོས་ལྡན་པའི་སྒྲ་སྙན་དཀྲོལ་གཏོང་མང་ཆེ་བའི་འགོ་འཇོག་ནི་སྒྲ་སྒྲིག་ཐབས་དེའི་རྒྱུད་སྟོང་གསུམ་དང་། དེ་བཞིན་རྒྱུད་སྐུད་རེ་རེའི་མཐེབ་གནས་དང་པོ་བསྣན་པ་ལས་གྲུབ་པའི་སྒྲ་རིམ་བཞིན་འགོག་འཛུགས་པ་ཞིག་ཡིན། དེ་ནི་དཀྲོལ་གཏོང་གོང་གི་སྒྲ་མཐོ་དམན་བརྟག་ཐབས་དང་། མཛུབ་མོའི་འགུལ་སྐྱོད་སྦྱོང་བརྡར་བྱ་རྒྱུ་དམིགས་ཡུལ་དུ་བཟུང་བའི་གོམས་གཤིས་ནས་འགོ་འཇོག་རོལ་དབྱངས་ཀྱི་གྲུབ་ཆ་ལྡན་པའི་རྣམ་པར་གྱུར་བ་མིན་ནམ་སྙམ། དེ་ལྟ་བུ་རོལ་དབྱངས་ཀྱི་གཞུང་དངོས་དང་འབྲེལ་བ་དེ་ཙམ་མེད་པའི་འདེགས་དབྱངས་༼ 起句 ༽ཀྱི་དུམ་བུ་དེ་རིགས་ཀྱི་མྱུར་ཚད་ཀྱང་གཞུང་དངོས་ཀྱི་འགོ་འཇོགས་ལས་རང་མོས་དེ་བས་ཆེ་བ་ཡོད། དོ་སྣང་བྱ་དགོས་པ་ཞིག་ལ། བསགས་སྒྲིག་ཅེས་བྱ་བའི་སྒྲ་སྒྲིག་སྟངས་དེ་ཡང་བསགས་ལོག་ཅེས་བྱ་བའི་གདངས་བསྒྱུར་ཐབས་དང་འབྲེལ་བ་དམ་ཟབ་ཡོད། ཅིའི་ཕྱིར་ཞེས་ན། བསགས་སྒྲིག་ནི་བསྟུད་མར་དཀྱུས་རིམ་བཞི་ལྡན་ཀྱི་འཚམས་འགྲིག་སྒྲ་ཐག་གི་འབྲེལ་བར་གཞིགས་ནས་སྒྲ་སྒྲིག་པ་ཞིག་ཡིན་པས། རྒྱུད་སྐུད་ཆ་སོ་སོའི་བར་གྱི་སྒྲ་ཐག་གི་འབྲེལ་བ་གཅིག་མཚུངས་ཡིན། དེར་བརྟེན། ཐོག་མའི་སྒྲ་གདངས་ཀྱི་འབྲེལ་བའི་རྣམ་གཞག་ལྟར་ཅུང་སྟབས་བདེ་པོའི་ངང་ནས་གོང་འོག་གཉིས་སུ་གདངས་བསྒྱུར་ཐུབ། གཉིས་པ། དཀྱུས་སྒྲིག་གམ་དབུས་སྒྲིག དཀྱུས་སྒྲིག་གམ་དབུས་སྒྲིག་ནི་སྤྱིར་བཏང་གི་སྒྲ་སྒྲིག་སྟངས་སམ་དབུས་ཀྱི་སྒྲ་སྒྲིག་སྟངས་ལ་ཟེར་བ་དང་། དཀྱུས་རིམ་བཞི་ལྡན་གྱི་འཚམས་འགྲིག་སྒྲ་ཐག་གི་འབྲེལ་བར་གཞིགས་ནས་སྒྲ་སྒྲིག་པ། དེ་ཡང་རྒྱུད་སྐུད་ཆ་དང་པོའི་སྒྲ་མཐོ་དམན་གཏན་འཁེལ་ཚར་རྗེས་སྟེང་གི་དཀྱུས་རིམ་བཞི་ལྡན་གྱི་འཚམས་འགྲིག་སྒྲ་ཐག་གི་འབྲེལ་བར་གཞིགས་ནས་རྒྱུད་སྐུད་ཆ་གཉིས་པའི་སྒྲ་གཏན་འཁེལ་བྱ་དགོས་པ།
དེ་རྗེས་མུ་མཐུད་ཐབས་དེ་རང་སྤྱད་ནས་རྒྱུད་སྐུད་ཆ་གསུམ་པའི་སྒྲ་ཚད་བཟང་དགོས་པ། ཡིན་ནའང་རྒྱུད་སྐུད་ཆ་གསུམ་པའི་མཐའ་མཇུག་གི་སྒྲ་དེ་དཀྱུས་རིམ་བརྒྱུད་ལ་ཕབ་ནས་སྒྲིག་གི་ཡོད། དེ་ལྟ་བའི་སྒྲ་སྒྲིག་སྟངས་ནི་La/La, Re/Re,Sol,/Solཀྱི་རྣམ་གཞག་ལྟར་གཏན་འཁེལ་བྱེད་པ་དང་། མང་ཆེ་བ་ནི་དྲང་སྲོང་ངམ་Dགདངས་དང་མཚུངས། དེའི་ཐོག་ནས་གསལ་པོ་མཐོང་ཐུབ་པར། རྒྱུས་སྐད་ཆ་གསུམ་པའི་མཐའ་མཇུག་གི་སྒྲ་གཏན་འཁེལ་བྱེད་སྐབས་དཀྱུས་རིམ་བརྒྱད་དུ་ཕབ་པའི་དམིགས་ཡུལ་ནི་སྒྲ་དམའ་བའི་ཁུལ་དེར་དཀྱུས་རིམ་གཉིས་ལྡན་གྱི་སྒྲ་ཐག་ཆེ་བ་གཅིག་རྒྱ་བསྐྱེད་གཏོང་ཆེད་ཡིན། དེར་བརྟེན། དམིགས་བསལ་གྱི་སྒྲ་སྒྲིག་སྟངས་དེ་འདྲ་སྤྱོད་པ་ནི་ཕལ་ཆེར་ནང་མའི་འགོ་འཇོག་གི་དབྱངས་དང་པོ་དེ་དཀྲོལ་ཆེད་ཡིན་པ་རེད། རྒྱུ་མཚན་ནི་དབྱངས་དེས་ནང་མའི་གཏན་འཇགས་འགོ་འཇོག་ནང་དམིགས་བསལ་གྱི་ནུས་པ་འདོན་པའི་རྐྱེན་གྱིས་ནང་མའི་གཏན་འཇགས་འགོ་འཇོག་རོལ་དབྱངས་ཀྱི་ཁྱད་ཆོས་དེ་བས་མངོན་གསལ་དོད་པོར་འགྱུར་བ་མ་ཟད། དབྱངས་དེ་ནི་ནང་མའི་རོལ་དབྱངས་ནང་ཐེངས་གཅིག་ལས་མི་ཐོན་པའི་དབྱངས་ཤིག་རེད།① དེ་མིན་སྔར་ད་དུང་གོང་གི་སྒྲ་སྒྲིག་ཐབས་དང་འབྲེལ་བ་དམ་ཟབ་ཡོད་པའི་སྒྲ་སྒྲིག་ཐབས་གཞན་ཞིག་ཡོད་པ། དེ་ཡང་དཔྱད་ཡིག་ནང་འཁོད་པའི་སྒྲ་སྙན་རྒྱུད་བདུན་པའི་སྒྲ་སྒྲིག་ཐབས་དེ་རེད། སྒྲ་སྙན་གྱི་རིགས་དེའི་རྒྱུད་བདུན་པོ་ཁག་སོ་སོ་ནི་རྐྱང་རྒྱུད་ཁེར་དབྱངས་གཅིག་དང་། རྒྱུད་གཉིས་རེ་སྒྲ་གཅིག་མཚུངས་ཡིན་པའི་རྒྱུད་ཆ་གསུམ་བཅས་ཁྱོན་སྒྲ་བཞིན་ཡོད་པ་དེའི་ནང་གོང་གི་སྒྲ་སྒྲིག་ཐབས་གཉིས་ཀྱི་སྒྲ་བཞི་པོ་ཚང་མ་ཚུད་ཡོད།② དེ་དག་ཁྲོད་ཀྱི་སྒྲ་གོང་མ་གསུམ་ནི་གོ་རིམ་མི་འདྲ་བ་ཙམ་མ་གཏོགས། དཀྱུས་སྒྲིག་གམ་དབུས་སྒྲིག་ཀྱི་རྒྱུད་སྟོང་གསུམ་གྱི་སྒྲ་ཡིན་ཞིང་། སྒྲ་མཇུག་མ་གསུམ་ནི་བསགས་སྒྲིག་གི་རྒྱུད་སྟོང་གསུམ་གྱི་སྒྲ་ཡིན། ཁྱད་མཚར་བ་ཞིག་ལ། སྒྲ་སྒྲིག་སྟངས་དེའི་རྒྱུད་སྟོང་བཞིའི་སྒྲ་དང་ནང་མའི་གཏན་འཇགས་འགོ་འཇོག་གི་དབྱངས་བཞི་གཅིག་མཚུངས་ཡིན།①༼ དེའི་ནང་སྒྲ་མཐོ་དམའ་དང་གོ་རིམ་ཡང་ཚུད་ཡོད ༽ཚོད་དཔག་བྱས་ན། དེ་ནི་འགོ་འཇོག་མ་དཀྲོལ་གོང་གི་སྒྲ་གནད་ལ་འཁེལ་མིན་བརྟག་པའི་གོམས་གཤིས་རང་བཞིན་གྱི་དཀྲོལ་གཏོང་དེ་རིགས་འགོ་འཇོག་རོལ་དབྱངས་ནས་ཚུད་པ་ཞིག་མིན་ནམ་སྙམ། དེར་བརྟེན་སྒྲ་སྒྲིག་སྟངས་དེ་རིགས་དང་ནང་མའི་འབྱུང་ཁུངས་ཀྱི་རོལ་མོའི་འགྱུར་ཁུག་དང་། རོལ་ཆའི་སྒྲ་སྒྲིག་སྟངས་བར་དེ་ལས་དེ་བྱུང་གི་འབྲེལ་བ་ཞིག་ཡོད་པ་རིག་འདེད་བྱས་ཆོག དེ་མིན་གོང་གི་སྒྲ་སྒྲིག་སྟངས་དེ་རིགས་གཤིབ་བསྡུར་བྱས་པ་ལས་ཤེས་ཐུབ་པར། གོང་གི་སྒྲ་སྒྲིག་སྟངས་དེ་གཉིས་ཀྱང་སྒྲ་སྙན་རྒྱུད་བདུན་པའི་སྒྲ་སྒྲིག་སྟངས་ལས་གྱེས་པའམ་སྟབས་བདེ་རུ་བཏང་བའི་རྣམ་པ་དང་། ཐ་ན་ལེགས་བཅོས་བྱས་པ་ཞིག་ཡིན་ཞིང་། ས་ཁུལ་མི་འདྲ་བའི་རོལ་དབྱངས་ཀྱི་དབྱངས་རྟའི་གྲུབ་ཆ་དང་། འགྱུར་ཁུག་གི་རྣམ་པ་མི་འདྲ་བར་གཞིགས་ནས་གྲུབ་པ་དང་། ས་གནས་དེ་གའི་རོལ་དབྱངས་ཀྱི་ཁྱད་ཆོས་དང་འཚམས་པའི་སྒྲ་སྒྲིག་སྟངས་སུ་གྱུར་བར་སྣང་། ལྷག་པར་དུ་རྒྱུད་བདུན་དབྱངས་བཞིའི་རྒྱུད་སྐུད་རྐྱང་སྡེབ་མཉམ་བསྲེས་ཀྱི་སྒྲ་སྒྲིག་ཐབས་དེ་རིགས་རྒྱུད་དྲུག་དབྱངས་གསུམ་གྱི་རྒྱུད་སྡེབས་སྒྲ་སྒྲིག་སྟངས་ལ་གྱུར་བ་དང་། ཐོག་མའི་སྒྲ་གདངས་ཀྱི་འབྲེལ་བའི་རྣམ་གཞག་ལྟར་དབྱངས་ཀྱི་ངག་འདྲེན་མིང་བསྒྱུར་བའི་རྣམ་པ་ཞིག་ཡིན་པས། དེས་ད་དུང་སྒྲ་སྙན་གྱི་སྒྲ་བསྐྱེད་སྔར་བས་གཅིག་གྱུར་དང་། དབྱངས་ཀྱི་གྲུབ་ཆ་མི་འདྲ་བ་དང་འགྱུར་ཁུག་གི་དབྱངས་རྟ་སྣ་ཚོགས་དཀྲོལ་བདེ་བར་འགྱུར་ཐུབ། དེར་བརྟེན། སྒྲ་སྒྲིག་སྟངས་དེ་ཉིད་དམངས་གཞས་དཀྲོལ་གཏོང་དང་། གླུ་གར་གྱི་རམས་སྐྱོར། རོལ་ཆ་མཉམ་དཀྲོལ་དེ་བཞིན་རོལ་ཆ་རྐྱང་དཀྲོལ་སོགས་འཁྲབ་སྟོན་གྱི་རྣམ་པ་མང་ཆེ་བར་སྤྱོད་ཀྱི་ཡོད། གསུམ་པ་། དཀྲོལ་གཏོང་ཐབས་རྩལ། སྒྲ་སྙན་དཀྲོལ་ཐབས་ཐད་ལ་ཡང་དཀྲོལ་གཏོང་སྐབས་ཀྱི་ལུས་ཀྱི་ཚུགས་ཀ་དང་། ལག་པ་གཡོན་མའི་སྡེབ་ཐབས། ལག་པ་གཡས་པའི་དཀྲོལ་ཐབས། ལག་གཉིས་ཀྱི་ཕན་ཚུན་གཞོགས་འདེགས་སོགས་ཀྱི་རྒྱུན་ཤེས་དང་། དེ་བཞིན་གླུ་ལེན་གར་འཁྲབ་སོགས་སྒྱུ་རྩལ་གྱི་རིགས་ཕྱོགས་བསྡུས་ཐོག་ནས་འཁྲབ་དཀྲོལ་བྱེད་ཐབས་སོགས་མང་པོ་ཡོད། སྒྲ་སྙན་དཀྲོལ་གཏོང་སྐབས་ཀྱི་ལུས་ཀྱི་ཚུགས་ཀར་དབྱེ་ན། ལངས་ན་དཀྲོལ་བའི་ཚུགས་ཀ་དང་། བསྡད་ནས་དཀྲོལ་བའི་ཚུགས་ཀ་གཉིས་ཡོད། དེ་གཉིས་ནང་ནས་ལངས་ནས་དཀྲོལ་བའི་ཚུགས་ཀ་དེ་བསྡད་ནས་དཀྲོལ་བའི་ཚུགས་ཀ་ལས་མང་བ་ཡོད། ལངས་ནས་བཀྲོལ་བའི་ཚུགས་ཀར་དབྱེ་ན་གཉིས་ཡོད་ཅིང་། དེ་གཉིས་གླུ་ལེན་གར་འཁྲབ་ནང་མངོན་པ་དང་། དེ་གཉིས་ཀྱི་ཁྱད་པར་གཙོ་བོ་ནི་འཐེན་ཐག་སྤྱོད་སྟངས་མི་འདྲ་བ་དེ་ཡིན། དིང་རི་སོགས་གཙང་ཁུལ་གྱི་དམངས་ཁྲོད་འཁྲབ་དཀྲོལ་དང་། ཨ་མདོ་ཁུལ་གྱི་རྡུང་ལེན་ནང་སྤྱིར་འཐེན་ཐག་མཇིང་པར་བསྐོར་ཐོག་སྒྲ་སྙན་མདུན་དུ་དམ་པོར་ཉར་ཏེ་འཁྲུག་ཆ་དོད་པའི་ཞབས་བྲོ་འཁྲབ་སྐབས་སྒྲ་སྙན་ལ་གཡོ་འགུལ་ཆེན་པོ་མི་ཐེབས་པ་བྱེད་ཀྱི་ཡོད།①ཡིན་ན་ཡང་ལྷ་སས་ལྟེ་བ་བྱས་པའི་དབུས་ཕྱོགས་ཀྱི་སྟོད་གཞས་དང་། ནང་མ། གར་གླུ་སོགས་གླུ་གར་འཁྲབ་སྟོན་གྱི་སྟང་སྟབས་བལྟོས་བཅས་ཀྱིས་དལ་བ་ཡོད་པས། འཐེན་ཐག་དཔུང་པ་གཡས་པར་བསྐོར་ནས་གཏོང་བ་ལས་མཇིང་པར་བསྐོར་གྱི་མེད། འཁྱེར་སྟངས་དེས་འཁྲབ་སྟོན་གྱི་སྟང་སྟབས་བལྟོས་བཅས་ཀྱིས་ལྷིང་བར་སྣང་གི་ཡོད།② ཚུགས་ཀ་གཞན་ཞིག་ནི་བསྡད་ནས་དཀྲོལ་བ་དེ་ཡིན་ཞིང་། དཀྲོལ་སྟངས་དེ་གླུ་གར་གྱི་རམ་སྐྱོར་དང་། རོལ་ཆ་མཉམ་དཀྲོལ། དེ་བཞིན་རོལ་ཆ་རྐྱང་དཀྲོལ་སོགས་ཀྱི་སྐབས་སྣང་བ་ཞིག་ཡིན། དེ་ཡང་རྫིང་ཆེ་ཆུང་གཉིས་བར་གྱི་ཉག་ཁ་དེ་རྐང་པ་གཡས་པའི་བརླ་སྟེང་དུ་འཇོག་པ་དང་། དེ་མིན་གྱི་ཁ་ཕྱོགས་དང་འཁྱེར་སྟངས་ཚང་མ་ལངས་ནས་འཁྱེར་བ་དང་སྤྱིའི་ཆ་ནས་གཅིག་མཚུངས་ཡིན། འཁྱེར་སྟངས་གཉིས་ཀར་རོལ་ཆ་ལུས་ཀྱི་མདུན་དུ་གསེག་ཏུ་ཉར་དགོས་པ་དང་། རྫིང་ལོང་ཁའི་གཡས་ཕྱོགས་དང་མདའ་བྲང་ཁོག་གི་མདུན་ནས་དཔུང་པ་གཡོན་མའི་ཕྱོགས་སུ་བསྣར་དགོས་པ། ལག་གཡོན་མའི་མཐེ་བོང་དང་གོང་མཛུབ་ཀྱི་བར་དུ་མདའི་ཡས་སྒ་དང་ཉེ་བའི་ཆ་ཤས་དེ་བཟུང་དགོས་པ། དེ་མིན་མཛུབ་མོ་བཞིས་རྒྱུད་སྐུད་བསྣན་དགོས་པ། ལག་པ་གཡས་པའི་མཐེ་བོང་དང་གོང་མཛུབ་བར་རམ་མཐེ་བོང་དང་། གོང་མཛུབ། དཀྱིལ་མཛུབ་བཅས་ཀྱི་བར་དུ་སེན་ལྡེ་འཁྱེར་ནས་དཀྲོལ་གཏོང་དང་ཆབས་ཅིག་གླུ་གཞས་བཏང་ཆོག ལངས་ནས་དཀྲོལ་སྐབས་ད་དུང་གླུ་ལེན་པ་དང་ཆབས་ཅིག་ཞབས་བྲོ་ཡང་རྒྱག་དགོས། གོང་གི་ཚུགས་ཀ་དེ་གཉིས་ནི་སྒྲ་སྙན་དཀྲོལ་གཏོང་གི་དཔེ་མཚོན་འོས་པའི་ཚུགས་ཀ་གཉིས་ཡིན། དེ་མིན་ད་དུང་དམིགས་བསལ་གྱི་འཁྱེར་སྟངས་ཞིག་ཡོད་པ་དེ་ནི་རོལ་ཆ་ལྟག་རྒྱབ་ཏུ་འཁྱེར་ཐོག་ལག་གཉིས་ལྟག་རྒྱབ་ཏུ་བརྐྱངས་ནས་སྒྲ་སྙན་དཀྲོལ་གཏོང་དང་ཆབས་ཅིག་གླུ་ལེན་གར་འཁྲབ་བྱེད་པ། དེ་ནི་དཀའ་ཚེགས་ཧ་ཅང་ཆེ་བའི་རྩལ་ངོམས་རང་བཞིན་གྱི་འཁྲབ་སྟོན་གྱི་རྣམ་པ་ཞིག་ཡིན། ད་དུང་“ལ་ལ་ཞིག་གིས་རང་གི་སྒྲ་སྙན་དཀྲོལ་རྩལ་ངོམས་ཆེད་མགོ་སྟེང་དུ་ཆང་གིས་བཀང་བའི་ཁྲུང་ཕོར་སོགས་ཁྱེར་ཏེ་ཆང་ཐིགས་གཅིག་ཀྱང་ཕྱི་ལ་མ་བོ་བ་བྱེད་སྲོལ་ཡོད་འདུག”〔༣〕
དཀྲོལ་གཏོང་གི་ཚུགས་ཀ་ཕུད། ད་དུང་སྒྲ་སྙན་གྱི་འཁྲབ་སྟོན་ནུས་རྩལ་ནང་། ལག་གཡོན་མའི་མཐེབ་རྒྱག་རྩལ་དང་། ལག་གཡས་པའི་སེན་ལྡེ་བརྡར་རྩལ། དེ་བཞིན་ལག་གཉིས་ཕན་ཚུན་གཞོགས་འདེགས་བྱེད་པའི་རྩལ་བཅས་ཡོད།
དང་པོ། ལག་གཡོན་མས་མཐེབ་རྒྱག་ཚུལ་ནི། སྒྲ་སྙན་གྱི་ལག་གཡོན་མའི་འཐེབ་རྒྱག་རྩལ་ཐད་ཐབས་རྩལ་སྣེ་མང་ཕུན་སུམ་ཚོགས་པོ་ཡོད་པ་དེ་ཡང་གཙོ་བོ། མཛུབ་མནན་དང་། ལྡེམ་མནན། མཐེབ་སྟོང་། མཐེབ་ཙག འདྲེད་ཤུད་བཅས་ལྔ་ཡོད། ༡.མཛུབ་མནན། མཛུབ་མནན་ནི་སེན་ལྡེས་རྒྱུད་སྐུད་བརྡར་བར་གཞོགས་འདེགས་བྱས་ནས་མཐེབ་རྒྱག་པར་ཟེར། ༢.ལྡེམ་མནན། ལྡེམ་མནན་ནི་མཛུབ་མོས་རྒྱུད་སྐུད་ལ་ག་ལེར་གཡོ་འགུལ་བཏང་ནས་སྙན་འཇེབས་ལྡན་པའི་སྒྲ་གྲགས་པར་བྱེད་པར་ཟེར། ༣.མཐེབ་སྟོང་། མཐེབ་སྟོང་ནི་སེན་ལྡེ་རྒྱུད་སྐུད་ལ་བརྡར་རྗེས་མཛུབ་མོས་འགུལ་མཚམས་ཆད་མེད་པའི་རྒྱུད་སྐུད་ཐོག་སྡེབ་སྟེ་འགྱུར་ཁུག་གི་སྒྲོམ་གཞིའི་དབྱངས་གྲགས་པར་བྱེད་པར་ཟེར། ༤.མཐེབ་ཙག མཐེབ་ཙག་ནི་སེན་ལྡེས་སྒྲ་དབྱངས་ཤིག་དཀྲོལ་རྗེས་དེའི་སྒྲ་ལྷག་མ་ཆད་པའི་སྐབས་དང་བསྟུན་ནས་ལག་གཡོན་མའི་མཛུབ་མས་སྒྲ་གནས་མི་འདྲ་བའི་ཐོག་སྡེབ་སྟེ་རྟེན་སྒྲའམ་རྒྱན་སྒྲ་གྲགས་པར་བྱེད་པར་ཟེར་ཞིང་། དེ་ཡང་མཐེབ་སྟོང་དང་ཅུང་འདྲ་བའི་དཀྲོལ་རྩལ་ཞིག་ཡིན་པ་དང་། དེ་གཉིས་སྤྱིའི་ཆ་ནས་ཐབས་རྩལ་རིགས་གཅིག་ཏུ་འདུ། དེ་མིན་དཀྲོལ་རྩལ་དེ་རིགས་ལས་གྱེས་པའི་རྣམ་པ་མི་འདྲ་བ་སྣ་ཚོགས་ཡོད། དེ་ཡང་སེན་ལྡེ་རྒྱུད་སྐུད་གཉིས་ཀྱི་ཐོག་ཏུ་བརྡར་རྗེས། རྒྱུད་སྐུད་གཅིག་གི་སྒྲ་མ་ཡལ་བའི་སྐབས་དང་བསྟུན་ནས། རྒྱུད་སྐུད་གཞན་དེའི་ཐོག་མཐེབ་ཀྱིས་མནན་ན་འགྲོས་མཚུངས་དབྱངས་བརྩེགས་ཀྱི་རྣམ་པ་ཞིག་གྲུབ་ཀྱི་ཡོད། ༥.ཤུད་དམ་འདྲེན་ཤུད། དེ་ནི་རྒྱུད་སྐུད་ཐོག་མཛུབ་མོས་འདྲེན་ཤུད་བྱས་ནས་ཤུར་སྒྲ་གྲགས་པར་བྱེད་པར་ཟེར།①
སྲོལ་རྒྱུན་སྒྲ་སྙན་གྱི་དཀྲོལ་ཐབས་ནང་ལག་འཇུ་གནས་སྤོའམ་མཐེབ་གནས་སྤོ་བའི་ལུགས་སྲོལ་མེད་པ་ལྟར་སྣང་ཞིང་། ཡས་སྒའི་ཉེ་འགྲམ་གྱི་ལག་འཇུའི་ངོས་ཁོ་ནར་མཐེབ་རྒྱག་པས། དེ་མིན་རྫིང་ཆུང་བར་གྱི་མཐེབ་པང་མང་ཆེ་བ་བེད་སྤྱོད་མེད་པར་ལུས་ཀྱི་ཡོད། ཡིན་ནའང་དུས་རབས་ཉི་ཤུ་པའི་ལོ་རབས་ལྔ་བཅུ་པ་ནས་བཟུང་ནང་སའི་རོལ་ཆ་དེ་བས་མང་བ་བོད་ལྗོངས་སུ་དར་བ་དང་བསྟུན་ནས་ལག་འཇུ་གནས་སྤོའམ་མཐེབ་གནས་བརྗེ་བསྒྱུར་བྱ་རྒྱུ་དེ་ཆེད་ལས་སྒྲ་སྙན་དཀྲོལ་གཏོང་པས་ངེས་པར་དུ་བྱང་ཆུབ་པ་བྱ་དགོས་པའི་རྩལ་ཞིག་ཏུ་གྱུར་ཡོད། ལྷག་པར་དུ་སན་ཞོན་༼ 三弦 ༽སོགས་རོལ་ཆའི་མཐེབ་གནས་བརྗེ་རྩལ་ལ་སློབ་སྦྱོང་དང་གང་དེ་དག་དཔྱད་གཞིར་བཟུང་བས་སྒྲ་སྙན་གྱི་དཀྲོལ་གཏོང་རྩལ་ནུས་ཐད་གོང་འཕེལ་གསར་པ་བྱུང་ཡོད་ལ། སྒྲ་སྙན་གྱི་སྒྲ་ཁོངས་ཀྱང་ཇེ་ཡངས་སུ་གྱུར་ཡོད།
མཐེབ་གནས་བརྗེ་རྩལ་དེ་བས་ལེགས་པ་སྤྱོད་ཐུབ་ཕྱིར། སྒྲ་སྙན་གྱི་བཟོ་རྩལ་དང་ལྷུ་ལག་སྒྲིག་སྦྱོར་ཐད་ལའང་ལེགས་བཅོས་དང་འཐུས་སྒོ་ཚང་དུ་བཏང་ཡོད། དཔེར་ན། སྒྲ་སྙན་གྱི་རྫིང་ཆུང་དང་མདའི་བར་དང་། མདའ་དང་རྟ་མགོའི་བར་གྱི་གཅད་ཅེས་པའི་སྦྱར་ཁ་དེ་གཉིས་ཀྱང་ཕྱི་ནས་མི་མངོན་པ་ཞིག་བཟོས་ཡོད་པས། དེས་གཅིག་ནས་མིག་ལ་མཛེས་པ་དང་གཉིས་ནས་མཐེབ་གནས་བརྗེ་བསྒྱུར་བདེ་བར་བྱས་ཡོད།①དེ་དང་ཆབས་ཅིག མཐེབ་གནས་བརྗེ་བདེ་རུ་གཏོང་ཆེད། སྒྲ་སྙན་གྱི་མདའི་ཐོག་ཏུ་བསྒར་བའི་འཐེན་ཐག་སྒྲོག་ས་དེ་ཡང་རྫིང་ཆུང་དང་ཅུང་ཉེ་བའི་གནས་སུ་སྤོས་པ་དང་། འཐེན་ཐག་ཀྱང་བྲང་ངོས་ནས་དཔུང་པ་གཡས་པར་བསྐོར་ཏེ་མཇིང་པར་བསྐོར་མི་དགོས་པ་བྱས་ཡོད། དེས་གཅིག་ནས་ལག་གཡོན་མ་མདའ་ཐོག་ཏུ་འགུལ་སྐྱོད་བྱེད་བདེ་བར་གྱུར་ཡོད་ལ། ཆབས་ཅིག་མཐེབ་གནས་བརྗེ་བསྒྱུར་ཡང་སྟབས་བདེ་རུ་ཕྱིན་ཡོད། གཉིས་པ། ལག་གཡས་པའི་དཀྲོལ་ཐབས་ནི། ལག་གཡས་པས་སྒྲ་སྙན་དཀྲོལ་ཐབས་ལ་སེན་ལྡེ་སྤྱོད་ཐབས་ཀྱང་ཟེར་ཞིང་། དེར་ཡང་མར་སྐྲོག་དང་། ཡར་སྐྲོག སྡེབ་སྐྲོག བརྩེགས་གཏོང་བཅས་བཞི་ཡོད། ༡.མར་སྐྲོག མར་སྐྲོག་ནི་སེན་ལྡེ་རྒྱུད་སྐུད་ཀྱི་སྟོད་ནས་སྨད་དུ་བརྡར་བར་ཟེར། ༢.ཡར་སྐྲོག ཡར་སྐྲོག་ནི་སེན་ལྡེ་རྒྱུད་སྐུད་ཀྱི་སྨད་ནས་སྟོད་དུ་ཡར་བརྡར་བར་ཟེར། ༣.སྡེབ་སྐྲོག སྡེབ་སྐྲོག་ནི་ཡར་བརྡར་དང་མར་བརྡར་ཟུང་དུ་འབྲེལ་བར་ཟེར། ད་དུང་སེན་ལྡེ་བརྡར་བའི་གྲངས་ཚད་ལའང་གཅིག་བརྡུང་ཞེས་པ། དཔེར་ན། “མར་བརྡར”༼ ↓ ༽དང་། “ཡར་བརྡར་”༼ ↑ ༽ལྟ་བུ་དང་། གཉིས་བརྡུང་། དཔེར་ན། “མར་གཉིས་བརྡར་”༼ ↓↓ ༽དང་། “མར་བརྡར་ཡར་བརྡར་”༼ ↓↑ ༽དང་། “ཡར་གཉིས་བརྡར་”༼ ↑↑ ༽༼ སྤྱོད་མཁན་ཉུང་ ༽“ཡར་གཅིག་མར་གཅིག”༼ ↑↓ ༽༼ སྤྱོད་མཁན་ཉུང་ ༽ལྟ་བུ། གསུམ་བརྡུང་དཔེར་ན། “མར་གཉིས་ཡར་གཅིག་”༼ ↓↓↑ ༽“མར་གཅིག་ཡར་གཅིག་མར་གཅིག་”༼ ↓↑↓ ༽༼ སྤྱོད་མཁན་ཉུང་ ༽“ཡར་གཅིག་མར་གཅིག་ཡར་གཅིག”༼ ↑↓↑ ༽༼ སྤྱོད་མཁན་ཉུང་ ༽ལྟ་བུ་ཡོད། བསྲེས་བརྡུང་དཔེར་ན། “མར་ཡར་ཟུང་འབྲེལ་”༼ ↓↑↓↑ ༽“ཡར་མར་ཟུང་འབྲེལ་”༼ ↑↓↑↓ ༽༼ སྤྱོད་མཁན་ཉུང་ ༽ལྟ་བུ་ཡོད། དེ་དག་ཁྲོད་ནས་མར་ཡར་ཟུང་འབྲེལ་དང་ཡར་མར་ཟུང་འབྲེལ་གཉིས་དཀྲོལ་གཏོང་མྱུར་ཚད་མགྱོགས་ལ་དབྱངས་རྟགས་མང་བའི་རོལ་དབྱངས་དཀྲོལ་སྐབས་སྤྱོད་པ་དཔེར་ན། བཅུ་དྲུག་ཆའི་སྒྲ་རྟགས་བསྟུན་མར་དཀྲོལ་སྐབས་སྤྱོད་པ་དང་། ད་དུང་རེས་སྐོར་བསྟུད་དཀྲོལ་གྱི་ཐབས་རྩལ་གྱི་ངོས་ནས་སྒྲ་རིང་པོ་དཀྲོལ་སྐབས་སྤྱོད་པར་བྱེད། ༤.བརྩེགས་གཏོང་། བརྩེགས་གཏོང་ནི་འགྲོས་བརྡབ་ཀྱི་དྲག་གནས་ཀྱི་སྒྲ་དཀྲོལ་རྗེས། འགྲོས་བརྡབ་ཀྱི་ཞན་གནས་སུ་སེན་ལྡེ་ཡང་བརྡར་བ་ལས་བྱུང་བའི་རྗེས་འབྲེལ་གྱི་རྒྱན་སྤྲོས་སྒྲ་དབྱངས་ཤིག་གྲགས་པར་བྱེད་པའི་རྩལ་ལ་ཟེར། རྗེས་འབྲེལ་གྱི་རྒྱུན་སྤྲོས་སྒྲ་དབྱངས་དེའི་ནང་སྒྲ་བརྩེགས་ཀྱང་ཡོད། མ་གཞི་སྒྲ་སྙན་གྱི་སེན་ལྡེ་སྤྱོད་སྟངས་སྟབས་བདེ་བར་སྣང་ཡང་། དེ་ནི་སྒྲ་སྙན་དཀྲོལ་རྩལ་དངོས་མངོན་པའི་རྩལ་ཐབས་ཤིག་ཡིན་ཞིང་། དེ་ཡང་དཀྲོལ་གཏོང་གི་སྒྲ་སྤུས་དང་། སྒྲ་ཤུགས། མྱུར་ཚད། དེ་བཞིན་སེན་ལྡེ་རྒྱུད་སྐུད་ལ་བརྡར་བའི་གཏིང་རིང་ཐུང་དང་། མགྱོགས་མྱུར་ངང་དཀྲོལ་སྐབས་སྒྲ་དབྱངས་དོ་སྙོམས་པོ་ཡོད་མེད་སོགས་ནས་མངོན་གྱི་ཡོད། སྤྱིར་བཏང་བྱས་ན། མྱུར་ཚད་ཅུང་དལ་བའི་རོལ་དབྱངས་དཀྲོལ་གཏོང་བྱེད་སྐབས་མང་ཆེ་བ་མར་བརྡར་བའམ་ཡར་བརྡར་ལས་མར་བརྡར་མང་བ་ཡོད་ཅིང་། དེ་ལྟར་བྱས་ན་དཀྲོལ་གཏོང་གི་སྒྲ་སྤུས་ཡག་པ་ཡོང་གི་ཡོད། རྒྱུ་མཚན་ནི་མར་བརྡར་གྱི་སྒྲ་ཤུགས་དང་སྒྲ་ཉམས་སོགས་ཡར་བརྡར་ལས་ཡག་པ་ཡོད་པས་རེད། ཡིན་ནའང་དཀྲོལ་གཏོང་མྱུར་ཚད་མགྱོགས་སུ་གཏོང་བའམ་སྒྲ་རྟགས་མང་བའི་རོལ་དབྱངས་དཀྲོལ་སྐབས་ཡར་བརྡར་གྱི་གྲངས་ཚད་ཀྱང་དེ་དང་བསྟུན་ནས་མང་དུ་འགྲོ་བ་དང་ལྷག་པར་དུ། སྦྲེལ་དཀྲོལ་ལས་གྲུབ་པའི་སྒྲ་རིང་པོ་དཀྲོལ་སྐབས་དེ་གཉིས་ཧ་ལམ་ཆ་སྙོམས་པར་སྤྱོད་ཀྱི་ཡོད། གསུམ་པ། ལག་གཉིས་པོས་ཕན་ཚུན་གཞོགས་འདེགས་བྱེད་ཚུལ། ཀུན་གྱིས་མཁྱེན་གསལ་ལྟར། ལག་གཉིས་ཕན་ཚུན་གཞོགས་འདེགས་བྱ་རྒྱུ་ནི་ཧ་ལམ་རོལ་ཆ་ཚང་མའི་དཀྲོལ་གཏོང་ཐད་ཁོང་དུ་ཆུད་པ་བྱ་དགོས་པའི་རྩལ་ནུས་གལ་ཆེན་པོ་ཞིག་ཡིན་ལ། སྒྲ་སྙན་དཀྲོལ་སྐབས་ཀྱང་དེ་ལྟར་ཡིན། དོ་སྣང་བྱ་དགོས་པ་ཞིག་ལ། བོད་ལྗོངས་ལྷ་རྩེ་རྫོང་གི་སྐུ་ཞབས་བཀྲ་ཤིས་དབང་ལགས་ཀྱིས་ལག་གཉིས་གཞོགས་འདེགས་བྱེད་པའི་རྣམ་པ་དམིགས་བསལ་ཞིག་འཚོལ་བསྡུ་ལེགས་སྒྲིག་དང་ཆབས་ཅིག་ལེགས་བཅོས་བྱས་ནས་གླུ་གར་འཁྲབ་སྟོན་ནང་སྤྱད་ཡོད། དེ་ཡང་གླུ་གར་འཁྲབ་སྟོན་པའི་རུ་སྟར་ནང་གཞོགས་གཡོན་ནས་རྩིས་པའི་འཁྲབ་སྟོན་པ་དང་པོ་དེའི་ལག་གཡོན་མས། དེའི་གཡས་སུ་ཡོད་པའི་འཁྲབ་སྟོན་པ་གཉིས་པའི་སྒྲ་སྙན་གྱི་མཐེབ་རྒྱག་པ་དང་། འཁྲབ་སྟོན་པ་གཉིས་པ་དེས་ཀྱང་ལག་གཡོན་མས་རང་ཉིད་ཀྱི་གཡས་སུ་ཡོད་པའི་འཁྲབ་སྟོན་པ་གསུམ་པའི་སྒྲ་སྙན་གྱི་མཐེབ་རྒྱག་པ། དེ་ལྟར་རིམ་བཞིན་འཁྲབ་སྟོན་པ་ཕན་ཚུན་གཞོགས་འདེགས་བྱས་ནས་སྒྲ་སྙན་དཀྲོལ་གཏོང་བྱེད་པའི་དམིགས་བསལ་གྱི་རྣམ་པ་ཞིག་ཡིན། དཀྲོལ་ཐབས་དེ་རིགས་སྤྱད་པ་དེས་གཅིག་ནས་སྒྲ་སྙན་འདི་བཞིན་གླུ་གར་འཁྲབ་སྟོན་ནང་སྤྱོད་པའི་རྣམ་པ་མང་དུ་ཕྱིན་ཡོད་ལ། ད་དུང་སྒྲ་སྙན་དཀྲོལ་ཐབས་ཕུན་སུམ་ཚོགས་སུ་ཡང་ཕྱིན་ཡོད། རྒྱུ་མཚན་ནི་ལག་གཉིས་གཞོགས་འདེགས་བྱེད་པའི་དམིགས་བསལ་གྱི་དཀྲོལ་ཐབས་དེ་རིགས་དམངས་ཁྲོད་དུ་ཐར་ཐོར་དུ་མཐོང་རྒྱུ་ཡོད་ཀྱང་མཉམ་སྡེབ་ཞབས་བྲོའི་ནང་གཞི་ཁྱོན་ཆེན་པོའི་སྒོ་ནས་སྤྱད་པ་ནི་སྔར་མཐོང་དཀོན་པའི་རྣམ་པ་གསར་པ་ཞིག་ཡིན།① རྒྱ་ཆེ་ས་ནས་བཤད་ན། སྒྲ་སྙན་དཀྲོལ་རྩལ་ཐད་དཀྲོལ་གཏོང་ཙམ་མ་ཟད། ད་དུང་གླུ་དང་གར་གྱི་ཉམས་འགྱུར་ཚུད་པའི་དཀྲོལ་ལེན་འཁྲབ་གསུམ་གྱི་སྒྱུ་རྩལ་རྣམ་པ་མཚོན་ཐབས་དང་། སྒྱུ་རྩལ་གྱི་རྣམ་པ་དེ་དག་ཟུང་འབྲེལ་ལེགས་པར་བྱ་རྒྱུ་ཡང་ཚུད་ཡོད། མ་གཞི་སྒྲ་སྙན་དཀྲོལ་གཏོང་གི་རྩལ་ནུས་ཕུན་སུམ་ཚོགས་པོ་ཡོད་ཀྱང་། སྤྱིར་ཁྱད་ཆོས་རང་བཞིན་དང་། ཉམས་ཆོས་རང་བཞིན་གྱི་དཀྲོལ་རྩལ་ནི་རྩལ་ངོམས་རང་བཞིན་གྱི་དཀྲོལ་རྩལ་ལས་མང་བ་ཡོད། དེ་ནི་རོལ་ཆ་དེ་རང་གི་གྲུབ་ཆ་དང་། ཁྱད་ཆོས། དཀྲོལ་རྩལ་སོགས་དང་འབྲེལ་བ་ཟབ་མོ་ཡོད་པ་མ་ཟད། མི་རིགས་ཀྱི་ཡུལ་སྲོལ་གོམས་གཤིས་དང་། སྒྱུ་རྩལ་ཐད་ཀྱི་མཛེས་དཔྱོད་ལྟ་བ་སོགས་དང་འབྲེལ་བ་དམ་ཟབ་ཡོད། དེར་བརྟེན་གང་དེ་ཡང་སྒྲ་སྙན་དཀྲོལ་གཏོང་ཐས་ཀྱི་ཁྱད་ཆོས་གལ་ཆེན་གཞན་ཞིག་རེད།
དཔྱད་གཞིའི་དཀར་ཆག།[རྩོམ་སྒྲིག]
ད་དུང་གཟིགས།[རྩོམ་སྒྲིག]
ཕྱི་ཕྱོགས་དྲ་མཐུད།[རྩོམ་སྒྲིག]


c: text/html

text:
བོན་དཔེ་འདུལ་བ་རྒྱུད་དྲུག་གི་སྐོར་ལ་ཅུང་ཟད་དཔྱད་པ།
[ཟླ་ཚེས། 2018-02-28 14:29:46][རྩོམ་པ་པོ། དགེ་བཤེས་བསྟན་འཛིན་རྣམ་རྒྱལ།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
[གནད་བསྡུས།] རྩོམ་འདིར་བོན་གྱི་དཔེ་གཞུང་ཁག་ནས་བྱུང་བའི་འདུལ་བ་རྒྱུད་དྲུག་གི་སྐོར་ལ་ཡིག་ཆ་སོ་སོའི་ནང་དུ་གསལ་བ་རྣམས་ཟུར་འདོན་གྱིས་རྒྱུད་དྲུག་གི་དཔེ་ཆ་གང་དག་ཡོད་པ་དང་། དེ་དག་བཀའ་དང་བཀའ་བརྟེན་གང་ཡིན་གྱི་སྐོར་ལ་དཔྱད་བརྗོད་གང་ཐོན་བྱས་ཡོད།
[གནད་ཚིག] འདུལ་བ་རྒྱུད་དྲུག བཀའ། བཀའ་བརྟེན། སྟོད་ལུགས་རྒྱུད་དྲུག སྨད་ལུགས་རྒྱུད་དྲུག
ཚང་མས་མཁྱེན་གསལ་ལྟར་ང་ཚོའི་འདུལ་བ་དང་འབྲེལ་བའི་ཡིག་ཆ་གང་མང་ཞིག་གི་ནང་དུ“འདུལ་བ་རྒྱུད་དྲུག”ཅེས་པའི་ཚིག་དེ་ཡང་ཡང་ཐོན་བཞིན་ཡོད་ལ་ད་ལྟའི་བཀའ་འགྱུར་ཁྲོད་དུ་ཡང«འདུལ་བ་རྒྱུད་དྲུག»ཅེས་པའི་གསུང་པོད་ཅིག་ཀྱང་དངོས་སུ་མཇལ་དུ་ཡོད་པའི་རྒྱུ་མཚན་ལ་བརྟེན། མང་པོ་ཞིག་གིས་འདུལ་བ་རྒྱུད་དྲུག་ཅེས་པའི་མཚན་ཐོས་མ་ཐག་ནས་བཀའ་འགྱུར་ནང་དུ་བཞུགས་པ་དེ་རང་བློ་ངོར་འཆར་སྲིད། དེ་ལ་འདུལ་བ་རྒྱུད་དྲུག་གི་དཔེ་ཆ་ད་ཡོད་རང་ལ་བསམ་ན་ནོར་འཆུགས་གང་ཡང་མེད་མོད། སྤྱིར་འདུལ་བ་རྒྱུད་དྲུག་དང་འབྲེལ་བའི་ཡིག་ཆ་ཁག་ལ་ཅུང་ཟད་དཔྱད་པ་ཡིན་ན་རྒྱུད་དྲུག་འདི་ལས་ད་དུང་གཞན་པ་འགའ་ཞིག་ཡོད་པ་གསལ་བར་མ་ཟད། དེ་དག་བཀའ་དང་བཀའ་བརྟེན་གང་ཡིན་སོགས་ལ་དཔྱད་དགོས་ནའང་དཀའ་རྙོག་ཅུང་ཆེ་བའི་དོན་ཞིག་ཏུ་གྱུར་ཡོད། མ་གཞི་ད་སྔོན་གནད་དོན་དེ་རིགས་ལ་ཆེད་དམིགས་ཀྱིས་ཞིབ་འཇུག་དང་། དེའི་དཔྱད་འབྲས་ཀྱི་རྩོམ་ཡིག་སྐོར་ལ། གདན་ས་ཁྲི་བརྟན་ནོར་བུ་རྩེའི་སློབ་གཉེར་བ་ཏི་སེའི་བུ་ལགས་ཀྱིས། «བོན་དཔེ་འདུལ་བ་རྒྱུད་དྲུག་གི་མཚམས་སྦྱོར»ཞེས་པའི་རྩོམ་ཡིག་ཅིག༼མེ་ལོང་ཡེ་ཤེས༽ཞེས་པའི་དྲྭ་ཚིགས་སུ་སྤེལ་གནང་འདུག་པ་དེའི་ནང་འདུལ་བ་རྒྱུད་དྲུག་གི་སྐོར་ལ་དཔྱད་བརྗོད་འགའ་ཞིག་མཛད་འདུག དེ་ལས་གཞན་གང་ཞིག་ཡོད་པ་ནི་རང་ལ་དུས་སམ་ཡུལ་གྱིས་བསྐལ་བས་མཐོང་ཐོས་ཀྱི་ཡུལ་དུ་མ་གྱུར། འདིར་ཡང་ད་སྔོན་རང་ཉིད་ནས་དེ་འདྲའི་འདུལ་བ་རྒྱུད་དྲུག་སྐོར་གྱི་ཡིག་ཆ་འགའ་ཞིག་མཇལ་བའི་གོ་རྟོགས་རྙེད་པའི་སྐོར་གྱི་གྲུབ་དོན་རྣམས་ཕྱོགས་གཅིག་ཏུ་བསྡེབས་ཏེ་དཔྱད་བརྗོད་ཀྱི་ཚུལ་དུ་གླེང་འདོད་པ་དེ་ཡིན།
གཅིག དྲི་མེད་གཟི་བརྗིད་ལས་བསྟན་པའི་འདུལ་བ་རྒྱུད་དྲུག
དེ་ཡང་སྟོན་པ་སངས་རྒྱས་ཀྱི་མཛད་མདོ་རྒྱས་པ་དྲི་མེད་གཟི་བརྗིད་ཀྱི«སྲུང་ཁྲིམས་རྩ་བའི་མདོ»ལས།1 “རྣམ་དག་འདུལ་བ་དོན་དམ་མདོ་རྩ་ལས། །སྤྱི་དགོས་བྱེ་བྲག་རྣམ་པ་གསུམ་དུ་བསྟན། །སྤྱི་རུ་བསྟན་པ་རྒྱུད་གཞུང་མན་ངག་གསུམ། །ཐོག་མར་རྒྱུད་ལས་རྣམ་པ་དྲུག་ཏུ་དབྱེ། །ཅི་བཞིན་ངང་ཉིད་དོན་ལ་མི་འདའ་བའི། །ཀུན་འབྱུང་དབྱིངས་དག་བོན་ཉིད་ལྟ་བའི་རྒྱུད། །རང་བཞིན་དྲི་མེད་སེམས་ཉིད་འོད་གསལ་བའི། །སྙོམས་འཇུག་འགོག་པ་ཏིང་འཛིན་བསྒོམ་པའི་རྒྱུད། །སྣ་ཚོགས་གང་ལ་ཉེས་པའི་སྐྱོན་སྤང་བའི། །རྣམ་དག་དྲི་མེད་དཀའ་ཐུབ་སྤྱོད་པའི་རྒྱུད། །ངན་སྤང་བཟང་བླང་དཀའ་བ་མཐར་ཕྱིན་པའི། །བསླབ་པ་སུམ་ལྡན་དམ་ཚིག་སྡོམ་པའི་རྒྱུད། །རྟགས་ཀྱི་སྦྱངས་ཐོབ་ཡོན་ཏན་གང་འཕེལ་བའི། །ངོ་མཚར་དོན་མཆོག་ཡིད་བཞིན་འབྲས་བུ་རྒྱུད། །སྒྲིབ་སྦྱང་ཚོགས་རྫོགས་བསོད་ནམས་ཚོགས་ལྡན་པའི། །གཡུང་དྲུང་སྤྱོད་འཇུག་ངོ་མཚར་འཕྲིན་ལས་རྒྱུད། །རྒྱུད་ཀྱི་རྒྱལ་པོ་སྡེ་དྲུག་དག་ཏུ་དབྱེ། །”ཞེས་སྤྱིར་འདུལ་བའི་བོན་ལ་སྤྱི་དགོས་བྱེ་བྲག་གསུམ་དང་། སྤྱི་ལ་ཡང་རྒྱུད་དང་། གཞུང་དང་། མན་ངག་གསུམ། རྒྱུད་དེ་ལ་ཡང་བརྗོད་བྱ་ལྟ་བ་དང་། སྒོམ་པ། སྤྱོད་པ། དམ་ཚིག འབྲས་བུ། ཕྲིན་ལས་བཅས་ལ་ལྟོས་པའི་རྒྱུད་ཆེན་པོ་དྲུག་གསུངས་པར་གསལ། དེ་ལྟ་བུའི་རྒྱུད་དྲུག་དེ་སྟོན་པ་སངས་རྒྱས་ཀྱི་བཀའ་ཡིན་པ་ལ་དོགས་གནས་མ་མཆིས་རུང་། དེ་ཉིད་བཀའ་གཞན་དང་འདྲ་བར་དེ་སྔོན་བཀའ་མ་དང་གཏེར་མ་གང་ཞིག་ལས་བྱུང་བ་དང་། དེ་ཉིད་ད་ལྟ་མཇལ་དུ་ཡོད་མེད་ནི་དཔྱད་པར་བྱ་བའི་གཞི་ཙམ་ལས་འདིར་གསལ་བཤད་བྱེད་པའི་རྒྱུ་རྐྱེན་མ་ཚང་། དེར་གསལ་བའི“ཀུན་འབྱུང་དབྱིངས་དག་བོན་ཉིད་ལྟ་བའི་རྒྱུད། །”ཅེས་པ་དང་མཚན་དང་ཆ་མཚུངས་གཞན་ཞིག་ནི། ད་ལྟའི་བཀའ་འགྱུར་ཁྲོད་དུ་བཞུགས་པའི་འདུལ་བ་རྒྱུད་དྲུག་གི་རྩ་བ་སྟེ། «བཱ་ག་ཡངས་མ་ཀུན་འབྱུང་དབྱིངས་དག་རྒྱུད་དྲུག་རྩ་བ»ཞེས་པ་འདི་ཉིད་ཡིན་འདུག་ཅིང་། དཔེ་ཆ་འདི་གཉིས་འདྲ་བའི་ཕྱོགས་ནས་བྱས་ན་མ་མཐའ་ཡང་གཉིས་ཀར“ཀུན་འབྱུང་དབྱིངས་དག”ཅེས་པའི་ཚིག་འདི་གཅིག་པུས་དེ་གཉིས་ལ་ཕན་ཚུན་གཅིག་ལ་གཅིག་གིས་འབྲེལ་བ་གང་ཞིག་ཡོད་པ་མཚོན་ཐུབ། ཡང་ཁྱད་པར་མི་འདྲ་བའི་ཕྱོགས་ནས་བསམ་ན་ཡང་དང་པོ་ནི་“ཅི་བཞིན་ངང་ཉིད་དོན་ལ་མི་འདའ་བའི། །”ཞེས་སྐབས་ཀྱི་བརྗོད་བྱ་ལྟ་སྒོམ་སོགས་དུ་མའི་ནང་ནས་ལྟ་བ་གཙོར་བསྟན་གྱི་གཞུང་ཞིག་ཡིན་པ་དང་། ཅིག་ཤོས་ནི་དེ་ལྟར་མིན་པར་རྒྱུད་ཕྱི་མ་དྲུག་པོའི་སྤྱི་སྡོམ་གྱི་རྩ་བ་ཡིན་པས་གཞི་རྩའི་ཆ་ནས་མི་འདྲ་བ་ཡང་ཤེས་ཐུབ། འོན་ཏེ་དང་པོ་དེའི་མཚན་ཙམ་གོང་དུ་གསལ་བ་དེ་ལས་ཡིག་ཆ་དངོས་ད་སྔོན་མ་མཇལ་སྟབས་དེ་གཉིས་ཀྱི་བསྟན་དོན་ཁག་ལ་ཞིབ་ཕྲའི་དཔྱད་བརྗོད་བྱེད་ཐབས་དཀའ་བས་འདིར་དེ་ཙམ་བཞག་པ་ཡིན། རྒྱུད་དྲུག་འདི་སྟོན་པ་སངས་རྒྱས་ཀྱིས་དུས་དང་གནས་གང་དུ་གསུངས་པ་ནི། «སྲུང་ཁྲིམས་རྩ་བའི་མདོ»ལས།2 “དེ་ནས་ལྷོ་ཤར་འདུལ་བ་ཁྲིམས་ཀྱི་གླིང་ལ་བྱོན་ནས། བྱང་ཆུབ་ཤིང་གི་ནགས་ཚལ། གསས་ཁང་བ་རབ་གསེར་གླིང་གི་སྒོ་དྲུང་དུ། གདན་སེང་གེའི་ཁྲི་ལ་བཞུགས་ཏེ། ཐོག་མར་བསླབ་བྱ་ཁྲིམས་ཀྱི་ཡིན་ཚུལ་དང་། འདུལ་བ་རྒྱུད་དྲུག་གི་དོན་གཏན་ལ་ཕབ་པར་དགོངས་ནས།”ཞེས་དང་། «དཔལ་ཚུལ་བསྟན་འབྱུང»ལས།3 “བཞི་བཅུ་ནང་གླིང་འདུལ་བ་ཁྲིམས་ཀྱི་གླིང་། །འདུལ་བ་རྒྱུད་དྲུག་འདུལ་ལུང༼གཞུང༽སྡེ་བཞི་དང་། །མན་ངག་སྡེ་གསུམ༼བཅུ༽བཅས་པ་འཁོར་ལ་གསུངས། །”ཞེས་གསུངས་པས་སྟོན་པ་དགུང་ལོ་བཞི་བཅུའི་ཐོག་འོལ་མོ་གླིང་གི་ནང་གླིང་ལྷོ་ཤར་འདུལ་བ་ཁྲིམས་ཀྱི་གླིང་གི གསས་ཁང་བ་རབ་གསེར་གླིང་དུ་གསུངས་པ་ཤེས་ཐུབ།
གཉིས། བྱམས་མ་འབུམ་ལྔ་ལས་བསྟན་པའི་འདུལ་བ་རྒྱུད་དྲུག
དེ་ཡང«བྱམས་མ་ཆེན་མོ་རྩ་བའི་འབུམ»གྱི་ལེའུ་བཅུ་གཉིས་པ«རྣམ་དག་འདུལ་བའི་འབུམ་བསྟན་པའི་ལེའུ»ལས།4 “འདུལ་བ་རྒྱུད་དྲུག་མངོན་པ་སྡེ་བཞི་སྟེ། གཡུང་དྲུང་གསལ་སྨྲ་ཡོད་ཁམས་ཀྱི༼ཁམས་རྟེན་གནས་གསུམ་གཙང་བས་གོང་མ་ཞེས་བྱའོ། །༽རྒྱུད། གཡུང་དྲུང་གསལ་བ་འོད་གླིང་དུ་གསལ་བ་འོད་ལྡན་ལ་བཤད་པ་དང་། གཡུང་དྲུང་རྟེན༼བཟོད་པ་ཐོབ་པའི་བདེ་ལྡན་ཞེས་བྱའོ། །༽པ་ལྷའི་རྒྱུད་ལྷ་ཡུལ་དུ་ལྷ་ཡི་དྲང་སྲོང་རྣམས་ལ་བཤད་པ་དང་། གཡུང་དྲུང་རྨད༼སྲིད་པ་དཀའ་ཐུབ་ཡིན་པས་དཀའ་ཐུབ་ཅེས་བྱའོ། །༽དུ་བྱུང་བའི་རྒྱུད། གཡུང་དྲུང་ཁྱིམ་བདུན་དུ་གཙུག་གཤེན་རྒྱལ་བ་ལ་བཤད་པ་དང་། གཡུང༼དྲུང༽ཕལ་ཆེར་འདུལ་བའི་རྒྱུད། མེ་ཏོག་གླིང་དུ་བཙུན་པ་ཁྱབ་པ་ལ་བཤད་པ་དང་། གཡུང་དྲུང་ཁྲི་སྨོན་རྒྱལ་བའི་རྒྱུད། ཁྲི་སྨོན་རྒྱལ༼དྲང་སྲོང་ཕོའི་ཁྲིམས་ཉིས་བརྒྱ་ལྔ་བཅུ་རྫོགས་པའི་རྒྱས་པ་ཞེས་བྱའོ། །༽བཞེད་དུ། གཏོ་བུ་འབུམ་སངས་ལ་བཤད་པ་དང་། གཡུང་དྲུང་ཁོང་མ་དག་པའི་༼དྲང་སྲོང་མོའི་ཁྲིམས་སུམ་བརྒྱ་དྲུག་ཅུ་རྫོགས་པའི་རྒྱས་ཞེས་བྱ།༽རྒྱུད་ཁོང་མ་ནེ་ཆུང་དུ་སྲས་མོ་གཤེན་བཟའ་ནེ་ཆུང་མ་ལས་སོགས། དག་པ་དྲང་སྲོང་མོ་རིགས་སྡེ་ལ་བཤད་པ་དང་དྲུག་གོ །”ཞེས་གསལ་བ་ལྟར་ན་སྟོན་པ་མཆོག་གིས་གསུང་སའི་ཡུལ་དང་གང་ལ་གསུང་པའི་སློབ་མ་མི་འདྲ་བ་དྲུག་ལ་རྒྱུད་དྲུག་པོ་སོ་སོར་གསུངས་པར་བསྟན། དེ་ཡང་གནས་དྲུག་གི་དང་པོ་གཡུང་དྲུང་གསལ་བ་འོད་གླིང་ནི་ས་དང་མ་འབྲེལ་བའི་སུམ་ཅུ་རྩ་གསུམ་ཡན་གྱི་གནས་ཤིག་ཡིན་པ་ནི། འབུམ་དེ་ཉིད་ལས།5 “སྟོན་པ་མཁའ་ལ་འཕུར་ཙམ་ན། གཡུང་དྲུང་གསལ་བ་འོད་གླིང་དུ། བཀྲ་ཤིས་ལྷ་མོ་པད་མ་མས། པད་མའི་གདན་ལ་བཏེགས་བྱས་པས། ལྷ་ལ་བོན་གྱི་འཁོར་ལོ་བསྐོར། གཡུང་དྲུང་གསལ་སྨྲ་ཡོད་ཁམས་ཀྱི་རྒྱུད་བཤད”ཅེས་གསུངས་པས་ཤེས་ནུས། དེ་བཞིན་གནས་གཉིས་པ་ལྷ་ཡུལ་ཞེས་པ་ཡང་རི་རབ་ལྷུན་པོའི་རྩེ། གཡུང་དྲུང་ཁྱིམ་བདུན་གྱི་གནས་ནི་གསེར་གྱི་རི་བདུན་གྱི་རྩེ། མེ་ཏོག་གླིང་ནི་འོལ་མོ་ལུང་རིང་གི་མཛེས་པ་མེ་ཏོག་གི་གླིང་ཡིན་པར་འབུམ་དེ་རང་དུ་གསལ། རྒྱུད་དྲུག་འདི་དུས་ནམ་ཞིག་ཏུ་གསུངས་པ་ཡང་། འབུམ་དེ་ཉིད་ལས།6 “དང་པོ་སྟོན་པ་རབ་ཏུ་བྱུང་དུས་སུ། ཡེ་ཤེས་ལྷ་ཡི་ཐུགས་རྗེ་ལས།”ཞེས་སོགས་གསུངས་པ་ལ་བརྟགས་ན་སྟོན་པ་རབ་ཏུ་བྱུང་སྟེ་དཀའ་ཐུབ་རྣམ་པ་གསུམ་མཛད་པའི་རྗེས་ཐོག་ཏུ་གསུངས་པར་ཤེས་ཐུབ་ལ་ཞིབ་ཕྲའི་དུས་ཚོད་ཀྱང་། «དཔལ་ཚུལ་བསྟན་འབྱུང»ལས།7 “སོ་ལྔ་བོན་གྱི་འཁོར་ལོ་བསྐོར་བར་དགོངས། །སྟོན་པ་ནམ་མཁའ་ལ་འཕུར་ལྷ་ཡི་གནས། །གཡུང་དྲུང་གསལ་བ་འོད་ཀྱི་གླིང་ཉིད་དུ། །གཡུང་དྲུང་གསལ་སྨྲ་ཡོད་ཁམས་རྒྱུད་གསུངས་ཏེ། །”ཞེས་སྟོན་པ་དགུང་ལོ་སོ་ལྔའི་སྐབས«གཡུང་དྲུང་གསལ་སྨྲ་ཡོད་ཁམས་རྒྱུད»གསུངས་པ་དང་། དེ་བཞིན་དགུང་ལོ་སོ་དྲུག་སྐབས«གཡུང་དྲུང་རྟེན་པ་ལྷའི་རྒྱུད»དགུང་ལོ་སོ་བདུན་སྐབས«གཡུང་དྲུང་རྨད་དུ་བྱུང་བའི་རྒྱུད»དགུང་ལོ་སོ་བརྒྱད་སྐབས«གཡུང་དྲུང་ཕལ་ཆེར་འདུལ་བའི་རྒྱུད»དགུང་ལོ་ཞེ་གཅིག་སྐབས«གཡུང་དྲུང་ཁྲི་སྨོན་རྒྱལ་བའི་རྒྱུད»ཞེ་གཉིས་སྐབས«གཡུང་དྲུང་ཁོང་མ་དག་པའི་རྒྱུད»བཅས་གསུངས་པར«དཔལ་ཚུལ་བསྟན་འབྱུང»དུ་གསལ། དེ་ལྟར་ན་རྒྱུད་དྲུག་འདི་ནི་ད་ལྟ་དངོས་སུ་བཞུགས་མིན་གང་ལྟར་ཡང་སྟོན་པ་སངས་རྒྱས་ཀྱི་བཀའ་ཙམ་དུ་མ་ཟད་ཁོང་གི་ལོ་རྒྱུས་དངོས་དང་འབྲེལ་བའི་གསུང་གལ་ཆེན་ཞིག་ཡིན་པ་ཡང་ང་ཚོས་རྗེས་སུ་དཔོག་ཐུབ།
གསུམ། བྱང་གཏེར་ལས་ཐོན་པའི་འདུལ་བ་རྒྱུད་དྲུག
འདི་ནི་བོན་གྱི་བསྟན་པ་ཕྱི་དར་གྱི་དབུ་ཐོག་མར་ཚུགས་པའི་དུས་ཏེ༼ཕྱི་ལོ༩༣༣༽ལོར་ལྷོ་བལ་གྱི་ཨ་ཙ་ར་དཀོན་མཆོག་གྲགས་པ། ཉ་མོ་མགོན་པོ། སད་ཀུན་རདྣ་གསུམ་གྱིས་བསམ་ཡས་ནས་གཏེར་ཐོན་ཅིང་ཕྱིས་དར་ཚུལ་དབང་གིས་བྱང་གཏེར་དུ་གྲགས8པས་འདིར་ཡང་བྱང་གཏེར་ལས་ཐོན་པའི་འདུལ་བ་རྒྱུད་དྲུག་ཅེས་བརྗོད་པ་ཡིན། གཏེར་ཁ་དེ་ལས་བྱུང་བའི་འདུལ་བ་རྒྱུད་དྲུག་ནི། སྒ་སྟོན་ཚུལ་ཁྲིམས་རྒྱལ་མཚན་གྱིས་མཛད་པའི«གཏེར་གྱི་ཁ་བྱང»ལས།9 “འདུལ་བ་རྒྱུད་དྲུག་ནི། འདུལ་བོན་ཡེ་ཁྲིམས་རྒྱུད་དང་གཅིག །འདུལ་བོན་མཚན་གསང་རྒྱུད་དང་གཉིས། །འབུམ་ཁྲི་འབུམ་གསང་རྒྱུད་དང་གསུམ། །འདུལ་ཁྲིམས་ཁུངས་ལུང་རྒྱུད་དང་བཞི། །འདུལ་ཁྲིམས་གཙང་ཁོག་རྒྱུད་དང་ལྔ། །འདུལ་བ་ཤན་བཙུན་བོན་དང་དྲུག །”ཅེས་གསལ་ཞིང་། འདིའི་རྒྱུད་དྲུག་ནི་ད་ལྟ་དངོས་སུ་མཇལ་ཡུལ་དུ་མ་གྱུར་ལ་མཁན་ཆེན་ཉི་མའི་བཀའ་དང་བཀའ་བརྟེན་གྱི་དཀར་ཆག་ཏུ་ཡང་འཁོད་མི་འདུག དེའི་རྒྱུ་མཚན་ཡང་ཁོང་གིས་དཀར་ཆག་བསྒྲིགས་སྐབས་དཔེ་ཆ་དེ་ཉིད་དངོས་སུ་མ་མཇལ་བས་ཨེ་ཡིན་སྙམ། དེ་བཞིན་འདི་ཉིད་བཀའ་འམ་བཀའ་བརྟེན་གང་ཞིག་ཡིན་པའང་ཁ་ཚོན་གཅོད་དཀའ་བའི་གནས་སུ་གྱུར། ཡང་ཉང་སྟོད་གཉའ་ལུང་བྲག་ར་ནས་གཉེན་སྟོན་ཤེས་རབ་རྡོ་རྗེའི་གཏེར་མ«འདུལ་བ་རྒྱུད་དྲུག»ཅིག་ཡོད་པར«ལེགས་བཤད་མཛོད»10དུ་གསལ་ནའང་རྒྱུད་དྲུག་སོ་སོའི་མཚན་མ་བསྟན་པས་རྒྱུད་དྲུག་གཞན་པ་དང་མཚུངས་མིན་གྱི་དཔྱད་པ་བྱ་ཐབས་བྲལ། ད་དུང་གཏེར་གྱི་ཁ་བྱང་སོགས་སུ་རྒྱུད་དྲུག་འགའ་གསལ་མོད་ཀྱང་རྒྱུད་སོ་སོའི་མཚན་སོགས་མ་བྱུང་སྟབས་རེ་ཞིག་བཞག་གོ །
བཞི། བཀའ་འགྱུར་ཁྲོད་ཀྱི་འདུལ་བ་རྒྱུད་དྲུག
འདི་ནི་སྤྱིར་བཀའ་མ་སྟེ་བོན་གྱི་བསྟན་པ་འགྱུར་ལྡོག་སྐབས་གཏེར་དུ་མ་སོང11ཞིང་ད་ཡོད་བཀའ་འགྱུར་གྱི་ཁྲོད་དུ་དངོས་སུ་བཞུགས་པའི་འདུལ་བ་རྒྱུད་དྲུག་གཅིག་པུ་དེ་ཡིན་ལ། འདིར་ཡང་བཀའ་འགྱུར་ཁྲོད་ཀྱི་འདུལ་བ་རྒྱུད་དྲུག་ཅེས་བརྗོད་པ་ཡིན། དེ་ལྟ་བུའི་འདུལ་བ་རྒྱུད་དྲུག་པོ་གང་དག་ཡིན་པ་ནི། མཁན་ཉི་མས་མཛད་པའི«གཡུང་དྲུང་བོན་གྱི་བཀའ་བརྟེན་འགྱུར་གྱི་སྡེ་ཚན་བསྒྲིགས་ཚུལ་དཀར་ཆག་ཉུང་ཐུས་གཤེན་བསྟན་པད་མོ་རྒྱས་བྱེད་ཉི་འོད»ཅེས་པ་ལས།12 “འདུལ་བ་རྒྱུད་དྲུག་གི་རྩ་བ། འདུལ་བ་ཀུན་འབྱུང་དབྱིངས་དག་གི་རྒྱུད། དེ་ནས་གྱེས་པ་ཕལ་ཆེན་སྡོམ་བྱེད་དམ་པའི་རྒྱུད། དུས་ཆེན་དུས་བཙན་སྡོམ་བྱེད་རྒྱུད། ཡོངས་རྫོགས་རྣམ་དག་སྡོམ་བྱེད་རྒྱུད། སོ་ཐར་བྱེ་བྲག་འབྱེད་སྡོམ་རྒྱུད། གཅིག་ཉམས་གཅིག་ལེན་ལས་སྡོམ་རྒྱུད། སྤྱི་ལྟོས་འགོག་པ་ཕྱོགས་སྡོམ་རྒྱུད་དྲུག་གོ །”ཞེས་བསྟན་པ་ལྟར་རྩ་བ«འདུལ་བ་ཀུན་འབྱུང་དབྱིངས་དག»མ་བརྩིས་པའི«ཕལ་ཆེན་སྡོམ་བྱེད་དམ་པའི་རྒྱུད»སོགས་རྒྱུད་དྲུག་ཡོད་པ་འདི་ཡིན། རྒྱུད་དྲུག་འདི་ནི་གོང་གསལ«དྲི་མེད་གཟི་བརྗིད»དང་། «བྱམས་མ་འབུམ་ལྔ།» «བྱང་གཏེར་འདུལ་བ་རྒྱུད་དྲུག»གསུམ་དང་མི་འདྲ་བའི་ཁྱད་པར་གཙོ་བོ་གཅིག་ནི། གོང་མ་དེ་དག་ལ་རྩ་བ་དང་ཡན་ལག་གི་རྒྱུད་སོ་སོ་བ་མེད་ཅིང་། འདི་ལ་རྩ་བ«འདུལ་བ་ཀུན་འབྱུང་དབྱིངས་དག»དང་། གཞན་དྲུག་པོ་ནི་དེའི་དགོངས་དོན་རྒྱས་བཤད་བྱེད་པའི་རྒྱུད་གཞན་དག་ཡིན་པ་དེ་རེད། རྒྱུད་དྲུག་འདིའི་བསྟན་དོན་སྐོར་ལ་སྤྱིར་ན་གོ་དཀའ་སླ་ཅི་རིགས་འདུག་རུང་རྒྱུད་དྲུག་གཞན་པ་ལ་ལྟོས་ན་དངོས་སུ་མཇལ་དུ་ཡོད་པ་ཡིན་སྟབས་དེ་ཙམ་དཀའ་བ་མ་ཡིན་སྙམ། ཡང་འདི་ལ་བསམ་པར་བྱ་བ་གཞན་ཞིག་ཡོད་པ་ནི་འདི་ཉིད་བཀའ་འམ་བཀའ་བརྟེན་གང་ཡིན་གྱི་སྐོར་དེ་རེད། དེ་ཡང་མཁན་ཉི་མའི་བཀའ་བརྟེན་དཀར་ཆག་ཏུ་འདི་ཉིད་བཀའ་ཡི་གྲལ་དུ་བཞག་པ་ལྟར་སྤྱིར་ན་བཀའ་ཡིན་པར་ཡོངས་སུ་གྲགས། འོན་ཏེ་ཡོངས་འཛིན་རིན་པོ་ཆེ་བསྟན་འཛིན་རྣམ་དག་མཆོག་གིས་མཛད་པའི«འདུལ་བའི་ལས་ཆོག་རིན་ཆེན་ཐེམ་སྐས་ཀྱི་རྣམ་བཤད»ལས།13 “ཀུན་འབྱུང་དབྱིངས་དག་ཅེས་པ་འདི་ཡང་བཀའ་བརྟེན་ཕྱི་བརྩམས་ཞིག་ལས་བཀའ་མ་ཡིན་པ་དང་། བཀའ་བརྟེན་སྔ་བརྩམས་མ་ཡིན་པ་སོགས་ཀྱི་རྒྱུ་མཚན་བཤད་རྒྱུ་མང་ངོ་། །འོན་ཀྱང་དེང་དུས་དེ་འདྲའི་ཚུལ་ལ་བརྟག་མི་དགོས་པར་སྤྱན་ཟིམ་མེར་བཞུགས་ཐུབ་ན་འགྲིག་རྒྱུ་ཡིན་པ་འདྲ།”ཞེས་གསུངས་འདུག་པ་ལྟར་ན་འདི་ནི་སྤྱིར་བཀའ་བརྟེན་ཙམ་དུ་མ་ཟད། དེ་ཡང་དུས་ཀྱི་དབང་དུ་བྱས་ནའང་ཕྱིས་བརྩམས་ཤིག་ཡིན་པར་བསྟན་འདུག་རུང་། དེ་ལྟར་ཡིན་པའི་རྒྱུ་མཚན་ནི་གསལ་བཤད་གནང་མི་འདུག དེའི་ཐད་རང་གིས་མཐོང་ཚོད་ཙམ་དུ་དཔྱད་གཞི་འདི་དག་ཡོད་པ་ནི། རྒྱུད་དྲུག་རང་དུ་སྟོན་པའི་བཀའ་གཞན་འགའ་ཞིག་ལུང་དྲངས་པ་དཔེར་ན། «ཀུན་འབྱུང་དབྱིངས་དག»ལས། “བྱང་ཆུབ་སེམས་བདུན་ལྡན་པའི་གཏམ་རྒྱུད། ཁམས་གསུམ་སེམས་ཅན་སྐྱེ་ཤི་ལས་བརྩན་མདོ་ཡིས་ཉོབ་བེ་གོ་ཕུབ་ཧ་ར།”ཞེས་དང་། “མདོ་གཟེར་མིག་ནས། ངང་དང་རང་བཞིན་དག་ན། བདག་ཉིད་ཆེན་པོ་གསུམ་དུ་གདམ།”ཞེས་དང་། «ཕལ་ཆེན་སྡོམ་བྱེད་དམ་པའི་རྒྱུད»ལས། “ཁམས་གསུམ་སྐྱེ་ཤིའི་མདོ་ལས། ངན་སོང་གསུམ་གྱི་སྡུག་བསྔལ་བསམ་ལ།”ཞེས་དང་། «ཡོངས་རྫོགས་རྣམ་དག་སྡོམ་བྱེད་རྒྱུད»ལས། “མདོ་གཟེར་མིག་བཅོ་བརྒྱད་པའི། བཅོ་བརྒྱད་དོན་བསྡུས་ཇི་བཞིན་དུ།”ཞེས་དང་། “སྐྱོན་དག་ཡོན་ཏན་བསམ་མེད་ནི། ཁམས་གསུམ་སེམས་ཅན་སྐྱེ་ཤིའི་མདོ། གོ་ཕུབ་ཧ་ར།”ཞེས་སོགས་གསལ། ཡང་རྒྱུད་འདིར་མུ་ཆོའི་གསུང་གང་མང་ཡོད་འདུག་པ་ལས་དཔེར་མཚོན་ན། «ཀུན་འབྱུང་དབྱིངས་དག»ལས། “ཕྱིས་མུ་ཆོ་ལྡེམ་དྲུག་གིས། པད་ཁུག་ཕྲག་འགྱེལ་གླིང་སྣམ་སྦྲག་མ་དང་། རྐྱེན་སྡོམ་སོར་བཅུ་ཁྲུ་བདུན་གནང་།”ཞེས་དང་། “མུ་ཆོ་ལྡེམ་དྲུག་བསྟན་འཛིན་མཆོག ཕོ་ཁྲིམས་ཉིས་བརྒྱ་ལྔ་བཅུ་སྐུ་ལ་གནས། མོ་ཁྲིམས་སུམ་བརྒྱ་དྲུག་ཅུ་ངག་ནས་བོན། གཙང་གཙུག་དགེ་བསྙེན་བསྙེན་གནས་རིག་པས་འབྱེད། གཤེན་རབ་འདས་དུས་ལུང་བསྟན་ཕོག”ཅེས་དང་། “འདུལ་བ་ཀུན་འབྱུང་དབྱིངས་དག་རྒྱུད། དེ་ལ་ཕྱིས་སུ་མུ་ཆོ་ལྡེམ་དྲུག་གིས། རྒྱུད་ཆུང་དྲུག་དང་འགྲེལ་བ་བཅས། ཞང་ཞུང་གཤེན་ལ་རིམ་པར་བརྒྱུད།”ཅེས་དང་། ཡང་རྒྱུད་འདིར་གྲུབ་ཆེན་སེ་སད་ནེ་གུའི་གསུང་ཞིག་བྱུང་བ་ནི། «སྤྱི་ལྟོས་འགོག་པ་སྡོམ་བྱེད་རྒྱུད»ལས། “སེ་སད་ནེ་གའུ་ཞལ་ནས། སོ་སོར་ཐར་པའི་སྡོམ་པ་གྲོགས་ལ་བརྟེན་ན་བསྲུང་བས།”ཞེས་སོགས་གསལ། ཡང«ཀུན་འབྱུང་དབྱིངས་དག»ལས། “འདུལ་བ་དྲང་སྲོང་ཐེག་པར་འཆད། ལྟུང་བྱེད་འབའ་ཞིག་བཅུ་དགུ་པ། ཉེས་བྱས་དེ་བཞིན་དགུ་བཅུ་གཅིག སྤང་ལྟུང་སུམ་ཅུ་ཐམ་པ་འབྱེད། ཕམ་ལྷག་བཅུ་བདུན་ལྟུང་བ་བཅུ་བཞི།”ཞེས་སོགས་དེང་སྐབས་གཞན་སྡེའི་འདུལ་བར་གྲགས་པའི་བསྲུང་བྱའི་སྐོར་ཡང་གསལ། དེ་དག་ལ་བསམ་ན་སྤྱིར་རྒྱུད་དྲུག་འདི་མུ་ཆོས་གསུངས་པའི་བཀའ་བརྟེན་དངོས་ཡིན་པའམ། གཞི་རྩ་སྟོན་པའི་བཀའ་ཡིན་ནའང་དོན་འགའ་ཤས་ཕྱིས་སུ་བསྣན་པ་སོགས་ལ་དཔྱད་དགོས་པར་གསུངས་སམ་སྙམ། སྤྱིར་ན་འདུལ་བ་རྒྱུད་དྲུག་ལ་སྟོན་པའི་བཀའ་རུ་གྱུར་པ་ཞིག་དང་། གདུང་སོབ་མུ་ཆོས་གསུངས་པའི་བཀའ་བརྟེན་གཉིས་སུ་ཡོད་པ་ནི། མཁས་དབང་བོན་བརྒྱ་རིན་པོ་ཆེས་མཛད་པའི«བསྟན་འབྱུང་ཤེལ་གྱི་རྒྱང་མཐོང»གི་བཀའ་ཡི་སྡེ་ཚན་འཆད་སྐབས་སུ།14 “དང་པོ་ཕུན་སུམ་ཚོགས་པ་མདོ་ཡི་སྡེ་ལ། གཡུང་དྲུང་ལས་རྣམ་པར་དག་པའི་མདོ་རྒྱུད་དང་། ལུང་མཚན་ཉིད་སྲིད་པའི་མཛོད་ཕུག འདུལ་བ་ལུང་དྲུག་གམ་རྒྱུད་དྲུག”ཅེས་དང་། ཡང་དེ་ཉིད་ཀྱི་བཀའ་བརྟེན་སྡེ་ཚན་འཆད་སྐབས་སུ།15 “རྒྱལ་བའི་གདུང་སོབ་མུ་ཆོ་ལྡེམ་དྲུག་གིས་མཛད་པའི་འདུལ་བ་ལུང་དྲུག”ཅེས་གསུངས་པས་ཤེས་ཐུབ་པ་འདུག ད་དུང་འདི་ལས་གཞན་པའི་དཔྱད་གཞི་ཡོད་སྲིད་ཀྱང་འདིར་དེ་ཙམ་དུ་བཞག་པ་ཡིན།
ལྔ། འདུལ་བ་སྟོད་ལུགས་དང་སྨད་ལུགས་ཀྱི་རྒྱུད་དྲུག
ཡང་འདུལ་བ་སྟོད་ལུགས་དང་སྨད་ལུགས་ཀྱི་རྒྱུད་དྲུག་གཉིས་ཙམ་ཡོད་མེད་སྐོར་ཞིག་གླེང་བ་ལ། མཁན་ཉི་མའི«ཤེར་ཕྱིན་སྐབས་དང་པོའི་ཚིག་དོན་དཀའ་གནད་རབ་གསལ»ལས།16 “རྒྱུད་དྲུག་ནི། འདུལ་བ་སྨད་ལུགས་ལྟར་ན། རྩ་བ་འདུལ་བ་ཀུན་འབྱུང་དབྱིངས་དག་གི་རྒྱུད། དེ་ནས་གྱེས་པ་ཕལ་ཆེན་སྡོམ་བྱེད་དམ་པའི་རྒྱུད། དུས་ཆེན་དུས་བཙན་སྡོམ་བྱེད་རྒྱུད། ཡོངས་རྫོགས་རྣམ་དག་སྡོམ་བྱེད་རྒྱུད། སོ་ཐར་བྱེ་བྲག་འབྱེད་སྡོམ་རྒྱུད། གཅིག་ཉམས་གཅིག་ལེན་ལས་སྡོམ་རྒྱུད། སྤྱི་ལྟོས་འགོག་པ་ཕྱོགས་བསྡོམས་རྒྱུད་དང་དྲུག་གོ །”ཞེས་གསལ་བའི་རྒྱུད་དྲུག་ནི་གོང་གསལ་བཀའ་འགྱུར་ཁྲོད་དུ་བཞུགས་པ་དེ་ཡིན་པ་ནི། རྒྱུད་དྲུག་གི་མཚན་དེ་དག་ལ་བརྟེན་ནས་ངེས་སླ་བར་འདུག ཡང་ཁོང་གིས“འདུལ་བ་སྨད་ལུགས་ལྟར་ན”ཞེས་པས་འདིའི་རྒྱུད་དྲུག་ནི་འདུལ་བ་སྨད་ལུགས་ཅན་དེ་ཡིན་པར་དངོས་སུ་གསུངས་ཤིང་། དེའི་ཤུགས་ལས་འདུལ་བ་སྟོད་ལུགས་ཀྱི་རྒྱུད་དྲུག་ཅིག་ཀྱང་ཡོད་པར་བསྟན་འདུག་པ་སྟེ། དེ་ཡང་མཁན་ཉི་མའི«བསྟན་རྩིས་ཀྱི་རྣམ་བཞག་མཐོང་བའི་དགའ་སྟོན་ནམ་དྭོགས་བསལ་པན་ཙ་ལི་ཀའི་ཆུན་པོ»ལས།17 “འོ་ན་བྱམས་མ་ལས་ཕུན་སུམ་ཚོགས་པའི་བོན་རྒྱལ་བཞིའི་དུས་སུ། འདུལ་བ་རྒྱུད་དྲུག་ལ་མཁས་པ་སོགས་ཡོད་པར་གསུངས་པ་ཅི་ཞེ་ན། དེ་ནི་འདུལ་བ་སྟོད་ལུགས་སུ་མིང་བཏགས་པ་དེ་ཡིན་ཞིང་། དེ་ཉིད་ཁྲི་སྲོང་གི་དུས་སུ་ནུབ་པ་ཡིན་ཏེ། སྒྲག་བྱང་ལས། འཛི་བོན་དབང་གྲུབ་དང་། རྣོ་བོན་ཡེ་མཁྱེན་དང་། སྔགས་བོན་ལྷ་གཉེན་དང་གསུམ་གྱིས་གཤེན་གྱི་འདུལ་བ་དང་། མཛད་ཁྲིམས་ལ་སོགས་ཤོག་དྲིལ་མང་བ་བརྒྱད་ཁྱེར་ནས། རྟག་གཟིགས་སུ་བྲོས་པས་མཛད་ཁྲིམས་དུར་དུ་མ་ཤོར་རོ། །ཞེས་གསུངས་པའི་ཕྱིར་དང་། དེ་མིན་ན་བྱམས་མ་ནས་གསུངས་པའི་འདུལ་བ་རྒྱུད་དྲུག་དང་། སྨད་ལུགས་ཀྱི་འདུལ་བ་རྒྱུད་དྲུག་འདི་གཉིས་མིང་དོན་གཉིས་ཀ་ལ་འདྲ་མིན་ལེགས་པར་རྟོགས་དང་གསལ་ལོ། །”ཞེས་གསུངས་པ་ལྟར་ན་གོང་གསལ་བྱམས་འབུམ་ལས་གསལ་བའི་འདུལ་བ་རྒྱུད་དྲུག་དེ་སྟོད་ལུགས་ཀྱི་འདུལ་བ་རྒྱུད་དྲུག་ཏུ་ངོས་འཛིན་མཛད་པར་སྣང་ངོ་། །ད་དུང་འདིའི་སྐོར་དཔྱད་པར་བྱ་བ་མང་ཡང་འདིར་དེ་ཙམ་བྱས་ཤིང་། ངོས་ནས་ཀྱང་འདུལ་བ་སྟོད་ལུགས་སྐོར་ཞིག་ཟུར་དུ་བྲིས་ཡོད་པ་སོགས་འདི་དག་གི་སྐོར་ལ་དཔྱད་ཞིབ་བྱ་རྒྱུ་གནད་དུ་ཆེའོ་སྙམ། དེ་ལྟར་ཞུས་པ་རྣམས་ནི་དེ་སྔོན་མཇལ་བའི་འདུལ་བ་རྒྱུད་དྲུག་དང་འབྲེལ་བའི་ཡིག་ཆ་གཙོ་བོ་ཁག་ཅིག་གཞིར་བཟུང་གིས་རང་གི་བསམ་ཚུལ་ཙམ་ལས་དཔྱད་པ་རྫོགས་པའི་སྡོམ་ཚིག་ཞོག་མེད་པས་ན་ད་དུང་མཁྱེན་ལྡན་མཁས་དབང་དག་གིས་དགེ་འདོན་སྐྱོན་སེལ་གྱི་དཔྱད་བརྗོད་གང་མང་རེ་ཡོད་པའི་སྨོན་འདུན་ཞུ་བ་བཅས་སོ། །
མཆན་འགྲེལ།
1 «འདུས་པ་རིན་པོ་ཆེའི་རྒྱུད་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་བསྲུང་ཁྲིམས་རྣམ་པར་དག་པ་རྩ་བའི་མདོ།» གསུང་རབ་སྒོ་མཛོད་རིན་པོ་ཆེའི་གླེགས་བམ། དེབ་ཉེར་བཞི་པ། ཤོག་ངོས༧ ༣པར་གསལ།
2 «འདུས་པ་རིན་པོ་ཆེའི་རྒྱུད་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་ལས་བསྲུང་ཁྲིམས་རྣམ་པར་དག་པ་རྩ་བའི་མདོ།» གསུང་རབ་སྒོ་མཛོད་རིན་པོ་ཆེའི་གླེགས་བམ། དེབ་ཉེར་བཞི་པ། ཤོག་ངོས༧ ༣པར་གསལ།
3 «གཡུང་དྲུང་བོན་གྱི་བསྟན་འབྱུང་ཕྱོགས་བསྡུས།» ཤོག་ངོས༥༦པར་གསལ།
4 «བྱམས་མ་ཆེན་པོ་རྩ་བའི་འབུམ།» འཕན་ཡུལ་འབུམ་གྱི་ཡང་སྙིང་སྤྲོས་བྲལ་དབུ་མའི་བོན་སྡེ་ཕྱོགས་བསྒྲིགས། ཤོག་ངོས༢༠ ༢༡ ༢༠པར་གསལ།
5 «བྱམས་མ་ཆེན་པོ་རྩ་བའི་འབུམ།» འཕན་ཡུལ་འབུམ་གྱི་ཡང་སྙིང་སྤྲོས་བྲལ་དབུ་མའི་བོན་སྡེ་ཕྱོགས་བསྒྲིགས། ཤོག་ངོས༢༠ ༢༡ ༢༠པར་གསལ།
6 «བྱམས་མ་ཆེན་པོ་རྩ་བའི་འབུམ།» འཕན་ཡུལ་འབུམ་གྱི་ཡང་སྙིང་སྤྲོས་བྲལ་དབུ་མའི་བོན་སྡེ་ཕྱོགས་བསྒྲིགས། ཤོག་ངོས༢༠ ༢༡ ༢༠པར་གསལ།
7 «གཡུང་དྲུང་བོན་གྱི་བསྟན་འབྱུང་ཕྱོགས་བསྡུས།» ཤོག་ངོས༥༥པར་གསལ།
8 འདིའི་སྐོར་སྒ་སྟོན་གྱི«གཏེར་གྱི་ཁ་བྱང»དང་། སྤ་བསྟན་རྒྱལ་བཟང་པོའི«བསྟན་འབྱུང་དར་རྒྱས་གསལ་སྒྲོན།» ཤར་རྫ་རིན་པོ་ཆེའི«ལེགས་བཤད་མཛོད»སོགས་སུ་གསལ།
9 སྒ་སྟོན«གཏེར་གྱི་ཁ་བྱང་།» ཤོག་ངོས༨༡པར་གསལ།
10 «ལེགས་བཤད་རིན་པོ་ཆེའི་མཛོད་དཔྱོད་ལྡན་དགའ་བའི་ཆར།» ཀུན་མཁྱེན་ཤར་རྫ་པ་བཀྲ་ཤིས་རྒྱལ་མཚན་གྱི་གསུང་འབུམ། དེབ་ལྔ་པ། ཤོག་ངོས༢༩༣པར་གསལ།
11 མཁན་ཉི་མའི་བཀའ་བརྟེན་དཀར་ཆག་ལས། “བསྟན་པའི་སྲོག་ཤིང་རྣམ་དག་འདུལ་བའི་བསླབ་བྱ་བསྟན་པ་གཏེར་དུ་མ་སོང་བའི་བོན་གསེར་ཞུན་མ་དང་མཚུངས་པ། འདུལ་བ་རྒྱུད་དྲུག”ཅེས་གསལ།
12 «གཡུང་དྲུང་བོན་གྱི་བཀའ་བརྟེན་འགྱུར་གྱི་སྡེ་ཚན་བསྒྲིགས་ཚུལ་དཀར་ཆག་ཉུང་ཐུས་གཤེན་བསྟན་པད་མོ་རྒྱས་བྱེད་ཉི་འོད།» གསུང་རབ་སྒོ་མཛོད་རིན་པོ་ཆེའི་གླེགས་བམ། དེབ་གྲངས༡༥༠པ། ཤོག་ངོས༤༣༦པར་གསལ།
13 «འདུལ་བའི་ལས་ཆོག་རིན་ཆེན་ཐེམ་སྐས་ཀྱི་རྣམ་བཤད།» སྨན་རིའི་ཡོངས་འཛིན་བསྟན་འཛིན་རྣམ་དག་རིན་པོ་ཆེའི་གསུང་འབུམ། པོད་དགུ་པ། ལྡེབ་ངོས༡༦༧པར་གསལ།
14 «བསྟན་འབྱུང་ཤེལ་གྱི་རྒྱང་མཐོང་།» ལྡེབ་ངོས༩༣ ༩༨པར་གསལ།
15 «བསྟན་འབྱུང་ཤེལ་གྱི་རྒྱང་མཐོང་།» ལྡེབ་ངོས༩༣ ༩༨པར་གསལ།
16 «ཤེར་ཕྱིན་སྐབས་དང་པོའི་ཚིག་དོན་དཀའ་གནད་རབ་གསལ།» གངས་ཏི་སེའི་བོན་གཞུང་དཔེ་ཚོགས། དེབ་བཅུ་གཅིག་པ། ཤོག་ངོས༡༣པར་གསལ།
17 «བསྟན་རྩིས་ཀྱི་རྣམ་བཞག་མཐོང་བའི་དགའ་སྟོན་ནམ་དྭོགས་བསལ་པན་ཙ་ལི་ཀའི་ཆུན་པོ།» འཕྲུལ་དེབ། ངོས༡༢༩པར་གསལ།
དཔྱད་གཞིའི་ཡིག་ཆ།
⑴ སྟོན་པ་སངས་རྒྱས། «མདོ་དྲི་མེད་གཟི་བརྗིད།» གསུང་རབ་སྒོ་མཛོད་རིན་པོ་ཆེའི་གླེགས་བམ། དེབ་ཉེར་བཞི་པ། ཀན་སུའུ་མི་རིགས་དཔེ་སྐྲུན་ཁང་། ༢༠༡༥
⑵ «འདུལ་བ་རྒྱུད་དྲུག» གསུང་རབ་སྒོ་མཛོད་རིན་པོ་ཆེའི་གླེགས་བམ། དེབ་གཉིས་པ། ཀན་སུའུ་མི་རིགས་དཔེ་སྐྲུན་ཁང་། ༢༠༡༥
⑶ སྟོན་པ་སངས་རྒྱས། «བྱམས་མ་ཆེན་མོ་རྩ་བའི་འབུམ།» འཕན་ཡུལ་འབུམ་གྱི་ཡང་སྙིང་སྤྲོས་བྲལ་དབུ་མའི་བོན་སྡེ་ཕྱོགས་བསྒྲིགས། ཁྲི་བརྟན་ནོར་བུ་རྩེའི་དཔེ་མཛོད་ཁང་། ༢༠༠༤
⑷ སྒ་སྟོན་ཚུལ་ཁྲིམས་རྒྱལ་མཚན། «བསྟན་པའི་ཤན་འབྱེད་འཕྲུལ་གྱི་མེ་ལོང་རབ་གསལ་སྒྲོན་མེ།» ཡ་ཐོག་ཞང་བོད་ཁྱད་ནོར་དཔེ་ཚོགས། དེབ་གསུམ་པ། སི་ཁྲོན་མི་རིགས་དཔེ་སྐྲུན་ཁང་། ༢༠༡༢
⑸ སྒ་སྟོན་ཚུལ་ཁྲིམས་རྒྱལ་མཚན། «གཏེར་གྱི་ཁ་བྱང་།» བོན་གྱི་དཔེ་དཀོན་ཕྱོགས་བསྒྲིགས། དྲང་སྲོང་རྣམ་རྒྱལ་གྱིས་བསྒྲིགས། ༢༠༠༩
⑹ མཁན་ཆེན་ཉི་མ་བསྟན་འཛིན། «ཤེར་ཕྱིན་སྐབས་དང་པོའི་ཚིག་དོན་དཀའ་གནད་རབ་གསལ།» གངས་ཏི་སེ་བོན་གཞུང་རིག་མཛོད་དཔེ་ཚོགས། དེབ་བཅུ་གཅིག་པ། མི་རིགས་དཔེ་སྐྲུན་ཁང་། ༢༠༡༠
⑺ མཁན་ཆེན་ཉི་མ་བསྟན་འཛིན། «གཡུང་དྲུང་བོན་གྱི་བཀའ་བརྟེན་འགྱུར་གྱི་སྡེ་ཚན་བསྒྲིགས་ཚུལ་དཀར་ཆག་ཉུང་ཐུས་གཤེན་བསྟན་པད་མོ་རྒྱས་བྱེད་ཉི་འོད།» གསུང་རབ་སྒོ་མཛོད་རིན་པོ་ཆེའི་གླེགས་བམ། དེབ་གཅིག་བརྒྱ་ལྔ་བཅུ་པ། ཀན་སུའུ་མི་རིགས་དཔེ་སྐྲུན་ཁང་། ༢༠༡༥
⑻ ཤར་རྫ་བཀྲ་ཤིས་རྒྱལ་མཚན། «ལེགས་བཤད་རིན་པོ་ཆེའི་མཛོད་དཔྱོད་ལྡན་དགའ་བའི་ཆར།» ཀུན་མཁྱེན་ཤར་རྫ་པ་བཀྲ་ཤིས་རྒྱལ་མཚན་གྱི་གསུང་འབུམ། དེབ་ལྔ་པ། སི་ཁྲོན་མི་རིགས་དཔེ་སྐྲུན་ཁང་། ༢༠༡༡
⑼ སྨན་རིའི་ཡོངས་འཛིན་བསྟན་འཛིན་རྣམ་དག «འདུལ་བའི་ལས་ཆོག་རིན་ཆེན་ཐེམ་སྐས་ཀྱི་རྣམ་བཤད།» སྨན་རིའི་ཡོངས་འཛིན་སློབ་དཔོན་བསྟན་འཛིན་རྣམ་དག་རིན་པོ་ཆེའི་གསུང་འབུམ། དེབ་དགུ་པ། ཁྲི་བརྟན་ནོར་བུ་རྩེའི་དཔེ་མཛོད་ཁང་། ༢༠༠༥
⑽ བོན་བརྒྱ་དགེ་ལེགས་ལྷུན་གྲུབ་རྒྱ་མཚོ། «བསྟན་འབྱུང་ཤེལ་གྱི་རྒྱང་མཐོང་།» ཞང་བོད་ཤེས་རིག་ཞིབ་འཇུག་དར་སྤེལ་ལྟེ་གནས། ༢༠༡༤
⑾ དཔལ་ལྡན་ཚུལ་ཁྲིམས། «གཡུང་དྲུང་བོན་གྱི་བསྟན་འབྱུང་ཕྱོགས་བསྡུས།» བོད་ལྗོངས་མི་དམངས་དཔེ་སྐྲུན་ཁང་། ༢༠༠༦
⑿ ཏི་སེའི་བུ། «བོན་དཔེ་འདུལ་བ་རྒྱུད་དྲུག་གི་མཚམས་སྦྱོར།» དྲྭ་རྩོམ། མེ་ལོང་ཡེ་ཤེས་ཞེས་པའི་དྲྭ་ཚིགས།
⒀ མཁན་ཆེན་ཉི་མ་བསྟན་འཛིན། «བསྟན་རྩིས་ཀྱི་རྣམ་བཞག་མཐོང་བའི་དགའ་སྟོན་ནམ་དྭོགས་བསལ་པན་ཙ་ལི་ཀའི་ཆུན་པོ།» འཕྲུལ་དེབ། ཁྲི་བསོད་བསྟན་གྱིས་གཙོ་སྒྲུབ་བྱས། ༢༠༡༣

robotstxt: allowed

filter: keep


text:
ཚེས་2ཉིན་གྱི་སྔ་དྲོ། ལྗོངས་ཏང་ཨུད་ཀྱི་རྒྱུན་ཨུ་རང་སྐྱོང་ལྗོངས་ཀྱི་རྒྱུན་ལས་ཀྲུའུ་ཞི་གཞོན་པ་ཅང་ཅེ་རྩེད་གོང་གཞུང་ལམ་དང་། S5ལམ་ཐིག་གི་ལྷ་ས་ནས་རྩེད་ཐང་བར་གྱི་མྱུར་བགྲོད་གཞུང་ལམ་དུ་ཕེབས་ནས་རྣམ་གྲངས་སྐྲུན་ཚུལ་ལ་བརྟག་ཞིབ་གནང་བ་དང་འབྲེལ། ལྗོངས་ཏང་ཨུད་དང་སྲིད་གཞུང་དང་། ཧྲུའུ་ཅི་ཝུའུ་དབྱིང་ཅེ། ཀྲུའུ་ཞི་ཆེ་དགྲ་ལྷ་བཅས་ཀྱི་ཚབ་ཞུས་ནས་འཐབ་ཕྱོགས་དང་པོའི་འཛུགས་སྐྲུན་པར་གཟིགས་པ་དང་འཚམས་འདྲི་གནང་བ་རེད།
ས་ཆ་དངོས་དུ་རྩེད་གོང་གཞུང་ལམ་དང་། S5 ལམ་ཐིག་གི་ལྷ་ས་ནས་རྩེད་ཐང་བར་གྱི་མྱུར་བགྲོད་གཞུང་ལམ་ཨར་སྐྲུན་གྱི་འཕེལ་རིམ་ལ་གཟིགས་ཞིབ་གནང་རྗེས། ཅང་ཅེས་རྣམ་གྲངས་དེ་གཉིས་རང་ལྗོངས་ཀྱི“ལོ་ལྔ་ཚན་བཅུ་གསུམ་པའི”རིང་གི་འགྲིམ་འགྲུལ་གྱི་གཙོ་གནད་རྣམ་གྲངས་ཤིག་ཡིན་པའི་ཆ་ནས་ལྗོངས་ཡོངས་ཀྱི་ལམ་དྲའི་འདེགས་སྐྱོར་ལ་ཤུགས་སྣོན་རྒྱག་པའི་ལས་འགན་ཁུར་ཡོད། རྩེད་གོང་གཞུང་ལམ་དང་། S5ལམ་ཐིག་གི་མྱུར་བགྲོད་གཞུང་ལམ་བསྐྲུན་རྒྱུ་ནི་ལྷ་ས་དང་ལྷོ་ཁ་གཞི་གཅིག་ཅན་ལ་སྐུལ་འདེད་བཏང་ནས་བོད་ཀྱི་དཔལ་འབྱོར་ལྟེ་བའི་ཁུལ་གཏོད་པའི་བྱ་ཐབས་གལ་ཆེན་ཞིག་དང་། བོད་དབུས་ཀྱི་ཆུ་ཚོད་1གི་དཔལ་འབྱོར་འཁོར་རྒྱ་དང་། ལྗོངས་ཡོངས་ཀྱི་ཆུ་ཚོད་3གྱི་དཔལ་འབྱོར་འཁོར་རྒྱ། ཆུ་ཚོད་3གྱི་ཕྱོགས་བསྡུས་འགྲིམ་འགྲུལ་འཁོར་རྒྱ་བཅས་སྐྲུན་པའི་ལྷུ་ཚིགས་གལ་ཆེན་ཞིག་རེད། རྣམ་གྲངས་སྐྲུན་འགོ་ཚུགས་ཚུན་འབྲེལ་ཡོད་སྡེ་ཚན་ཁག་དང་འཛུགས་སྐྲུན་ལ་ཞུགས་མཁན་ཚན་པ་ཁག་གིས་དོ་དམ་ལ་ཤུགས་སྣོན་དང་། སྤུས་ཚད་ལ་ཚོད་འཛིན་ནན་པོ། འཕེལ་རིམ་ལ་དམ་འཛིན་ནན་པོ་བཅས་བྱས་པས་རྣམ་གྲངས་འཛུགས་སྐྲུན་ལ་ཕན་འབྲས་མངོན་གསལ་དོད་པོ་ཐོབ་ཡོད་ཅེས་གསུངས་པ་རེད།


text:
བཀའ་བརྒྱུད་སྨོན་ལམ་ལ་རྒྱལ་དབང་ཀརྨ་པའི་བཀའ་སློབ་གསར་པ།
བཀའ་བརྒྱུད་སྨོན་ལམ་ཉིན་ཐ་མའི་སྐབས་སུ་གནང་བའི་རྒྱལ་དབང་ཀརྨ་པའི་བཀའ་སློབ་གལ་ཆེན།
ཐུགས་རྗེ་ལེགས་འབུལ།
ད་རེས་འདིར་བཀའ་བརྒྱུད་སྨོན་ལམ་ཆེན་པོ་ཐེངས་སུམ་ཅུ་སོ་ལྔ་པའི་ཉིན་མཐའ་མའི་ཉིན་མོ་དེ་རེད། དེ་ཡིན་དུས་ད་རེས་ཀྱི་བཀའ་བརྒྱུད་སྨོན་ལམ་ཆེན་མོ་འདིའི་ཐོག་ལ་ཇི་ལྟར་གསོལ་བ་བཏབ་པ་ནང་བཞིན་དུ། སྐྱབས་མགོན་རྒྱལ་བའི་རྒྱལ་ཚབ་དྲུང་རྡོ་རྗེ་འཆང་ཆེན་པོ་མཆོག་སྐུ་ཚེགས་འོ་རྒྱལ་དཔག་ཏུ་མེད་པར་མཛད་ནས་བཀའ་བརྒྱུད་སྨོན་ལམ་གྱི་ཚོགས་མགོན་དུ་ཆིབས་བསྒྱུར་བསྐྱངས། ཆིབས་བསྒྱུར་བསྐྱངས་བའི་སྐབས། དང་པོ་ང་ཚོས་འཆར་གཞི་བཀོད་དུས་ནས་ཀྱང་རིན་པོ་ཆེ་མཛད་རིམ་གལ་ཆེ་ཤོས་ཁ་ཤས་ལ་མ་གཏོགས་པར་ཚང་མ་ལ་ཕེབས་དགོས་ཀྱི་མི་འདུག་ཅེས་སྙན་གསེང་ཕུལ་བ་རེད་དེ། ཡིན་ནའང་རིན་པོ་ཆེས་ག་དུས་ཁོམ་པ་ཡིན་ནའང་ཕལ་ཆེར་ཉི་མ་གཅིག་ལའང་ཆད་ལུས་མེད་པར་བྱས་ནས་ཚོགས་མགོན་དུ་ཆིབས་བསྒྱུར་བསྐྱངས་ནས་དཔེ་མི་སྲིད་པའི་བཀའ་དྲིན་ཆེན་པོ་མཛད་གནང་བ་ཡིན་དུས་དེ་ལ་ད་རེས་ཀྱི་བཀའ་བརྒྱུད་སྨོན་ལམ་ཐོག་ཏུ་ཕེབས་པའི་སེར་སྐྱ་ཐམས་ཅད་ཀྱི་ཚབ་ཞུས་ནས་རིན་པོ་ཆེ་ལ་ཐུགས་རྗེ་བཀའ་དྲིན་བླ་མེད་དུ་ཆེ་ཞུ་བ་ཡིན།
དེ་བཞིན་དུ་སྐྱབས་རྗེ་མི་འགྱུར་རིན་པོ་ཆེ་མཆོག་ཡིན་ནའང་། ཐོག་མར་ད་རེས་ཀྱི་བཀའ་བརྒྱུད་སྨོན་ལམ་གྱི་སྔོན་འགྲོའི་གསུངས་ཆོས་སྐབས་སུ་ཡིན་ནའང་སྒོམ་ཁྲིད་ཀྱི་བཀའ་དྲིན་བསྐྱངས་གནང་། དེ་བཞིན་དུ་བཀའ་བརྒྱུད་སྨོན་ལམ་སྐབས་ལ་ཡིན་ན་ཡང་། ལས་དོན་ཆེ་ཕྲ་ཆུང་གསུམ་མང་པོ་ཞིག་ལ་རིན་པོ་ཆེས་འོ་རྒྱལ་མང་པོ་ཞིག་བསྐྱངས་གནང་བས་དེ་ལའང་ཚང་མའི་ཚབ་ཞུས་ནས་རིན་པོ་ཆེ་ལ་ཐུགས་རྗེ་ཆེ། བཀའ་དྲིན་ཆེ་ཞུ་རྒྱུ་ཡིན།
དེ་ནས་ད་རེས་ཀྱི་སྨོན་ལམ་གྲ་སྒྲིག་ཚན་པའི་ངོས་ནས་ཡིན་ནའང་། སྤྱིར་བཏང་ང་རང་དེར་མེད་པ་ཡིན་ནའང་ང་རང་ཡོད་པ་ནང་བཞིན་ཚན་པ་སོ་སོའི་འགན་སོ་སོས་ཁུར། ལས་ཀ་མཉམ་ལས་ཀྱི་ཐོག་ནས་ནམ་རྒྱུན་ང་རང་ང་རང་དེར་ཡོད་པ་དང་ཁྱད་མེད་པའི་ལས་ཀ་ལ་གྲུབ་འབྲས་བཟང་པོ་ཐོབ་པ་རེད། དེ་འདྲ་ཡིན་དུས་ད་རེས་ཀྱི་གོ་སྐབས་འདི་དང་བསྟུན་ནས་སྨོན་ལམ་གྲ་སྒྲིག་ཚན་པའི་མགོ་བླ་མ་ཆོས་གྲགས་ཀྱིས་གཙོར་མཛད་ཚང་མ་ལ་བཀའ་དྲིན་བླ་མེད་དུ་ཆེ་ཞུ་བ་ཡིན།
དེ་ནས་དགོན་སྡེ་ཁག་ནས་ཕེབས་པའི་གྲྭ་བཙུན་རྣམ་པ་ཚོ་ཡིན་ནའང་། ད་རེས་ཕྱོགས་གཅིག་ནས་དེར་གནམ་གཤིས་ཚ་པོ་འདྲ་ཞིག་རེད། ཡིན་ནའང་གནམ་གཤིས་ཚ་མིན་ལ་མ་ལྟོས་པར་སོ་སོས་སྨོན་ལམ་སྐབས་ལ་ཀུན་སློང་དང་ཀུན་སྤྱོད་གང་གི་ཆ་ནས་ཡིན་ནའང་ཧ་ཅང་གི་སྔགས་པར་འོས་པའི་ཡུལ་དུ་གྱུར་པར་མཛད་ནས་བཞུགས་པ་དེར་ང་རང་གིས་ཐུགས་རྗེ་བཀའ་དྲིན་ཆེ་ཞུ་བ་ཡིན། དེ་བཞིན་ཕྱི་རྒྱལ་ཁག་ནས་ཕེབས་པའི་དད་ལྡན་པ་རྣམ་པ་ཚོ་ལ་ཡིན་ནའང་དེ་བཞིན་ད་རེས་ཀྱི་སྨོན་ལམ་དེ་ལ་དུས་ཚོད་ལ་འགྱུར་བ་མང་པོ་ཞིག་བྱུང་ནས་ཁྱེད་ཚོར་དཔལ་འབྱོར་གྱི་ཐོག་ནས་ཀྱང་དཀའ་ངལ་བྱུང་ཡོད་པ་རེད། དེ་བཞིན་དེར་དངོས་སུ་ཕེབས་པའི་སྐབས་སུ་ཡིན་ནའང་ཚ་བ་ཆེན་པོ་ཡོད་པ་དེ་འདྲའི་ཐོག་ནས་ཀྱང་དཀའ་ངལ་མང་པོ་ཞིག་འཕྲད་ཡོད་པ་ཡིན་པས། དེ་ཚོ་ལ་ཐོག་མར་བཟོད་གསོལ་ཞུ་བ་དང་། ཁྱེད་ཚོ་ཚང་མས་མཉམ་ཞུགས་མཛད་པ་དེ་ལ་བརྟེན་ནས་ང་ཚོའི་བཀའ་བརྒྱུད་སྨོན་ལམ་དེ་རྒྱལ་སྤྱིའི་རང་བཞིན་ཟེར་ནའང་འདྲ། གང་ལྟར་ང་ཚོ་ཚང་མ་འཛམ་གླིང་གི་ས་ཕྱོགས་འདྲ་མིན་ལ་ཡོད་པ་ཡིན་ནའང་། ང་ཚོའི་བསམ་པ་དེ་གཅིག་གྱུར་ཡིན་པ། འཛམ་གླིང་ཞི་བདེ་ཡོང་བ་ལ་བསམ་པ་གཅིག་གྱུར་ཡིན་པ། འགྲོ་བ་ཐམས་ཅད་བདེ་ཞིང་སྐྱིད་པ་ཡོང་བའི་བསམ་པ་གཅིག་གྱུར་ཡིན་པ་དེ་འདྲ་ཞིག་མཚོན་ཐུབ་པ་ཡིན་པས། དེ་ལ་བཀའ་དྲིན་བླ་མེད་དུ་ཆེ་ཞུ་རྒྱུ་ཡིན། དེ་བཞིན་དུ་ང་ཚོའི་གནས་ཡུལ། ད་རེས་ཀྱི་སྨོན་ལམ་ཚུགས་ས་དེ་གནས་མཆོག་རྡོ་རྗེ་གདན་ཏེ་རྒྱལ་གར་འཕགས་པའི་ཡུལ་ཡིན་བསྡད་ཡོད་པ་རེད། དེ་བས་རྒྱལ་གར་འཕགས་པའི་ཡུལ་གྱི་དབུས་གཞུང་དང་། དེ་བཞིན་བྷི་ཧར་མངའ་སྡེ་གཞུང་། ས་གནས་ཀྱི་རྫོང་བཅས་ཚང་མས་མཐུན་འགྱུར་རོགས་རམ་མང་པོ་གནང་བ་རེད། དེ་བཞིན་མ་ཧ་བྷོ་དྷི་་་་་གྱི་འཛིན་སྐྱོང་གནང་མཁན་ཁོང་ཚོ་ཡིན་ནའང་མཐུན་འགྱུར་རོགས་རམ་སྔ་ནས་ད་ལྟ་བར་དུ་གནང་བཞིན་པ་ཡིན་དུས། དེ་དག་ཐམས་ཅད་ལའང་ད་རེས་ཀྱི་གོ་སྐབས་འདི་བརྒྱུད་དེ་ཐུགས་རྗེ་ཆེ། བཀའ་དྲིན་ཆེ་ཞུ་རྒྱུ་ཡིན། ད་རེས་སྤྱིར་བཏང་བྱས་ན་དང་པོའི་སྐབས་སུ་བསམ་པར་སྐད་ཆ་མང་པོ་བཤད་མི་དགོས་བསམ་བསམ་ཞིག་དྲན་སོང་། ད་ཡིན་ནའང་ད་རེས་ཀྱི་གོ་སྐབས་འདི་དང་བསྟུན་ནས་ཚིག་ཁ་ཤས་ཞུས་ན་ཅིག་བྱས་ན་ཕན་ཐོག་འདྲ་ཅུང་ཙམ་ཡོང་གི་མེད་དམ་དྲན་གྱི་འདུག
དེ་ལ་ཞུ་བྱ་དང་པོ་དེ།
གཅིག བཀའ་བརྒྱུད་སྨོན་ལམ་འཚོགས་པའི་དུས་ཚོད།
མི་མང་པོ་ཞིག་གིས་རྗེས་མའི་བཀའ་བརྒྱུད་སྨོན་ལམ་ཐེངས་སུམ་ཅུ་སོ་དྲུག་པ་དེ་ག་དུས་འཚོགསས་རྒྱུ་རེད་ཅེས་སྐད་ཆ་འདྲི་མཁན་མང་པོ་ཡོང་གི་འདུག དེའི་དུས་ཚོད་ལ་འགྱུར་བ་མེད་པ་བྱེད་རོགས་ཞེས་རེ་བ་རྒྱག་མཁན་མང་པོ་ཞིག་ཡོང་བསྡད་ཀྱིན་འདུག སྤྱིར་བཏང་ང་ཚོའི་ངོས་ནས་ཡིན་ནའང་དུས་ཚོད་ལ་འགྱུར་བ་མེད་པ། དུས་ཚོད་ཏག་ཏག་ཞིག་ཡོང་རྒྱུར་འབད་བརྩོན་མང་པོ་ཞུས་པ་རེད། ཡིན་ནའང་མཚམས་མཚམས་ལ་བླ་ཆེན་གཞན་དག་གི་མཛད་རིམ་དང་། དེ་བཞིན་ཆོས་རྒྱུད་གཞན་དག་གི་སྨོན་ལམ་ཆེན་མོ་གཞན་དག་གི་མཛད་རིམ་དང་ཁ་ཐུག་ཏུ་ཁེལ་ཡོང་དུས་ཕན་ཚུན་གཉིས་ཀ་ལ་སྟབས་བདེ་པོ་མེད་པ་དེ་འདྲ་གནས་ཚུལ་ཡོང་གི་ཡོད་པ་རེད། དེའི་རྒྱུ་མཚན་ལ་བརྟེན་ནས་ཕྱིར་འཐེན་བྱེད་རྒྱུ་དང་། དུས་ཚོད་ལ་འགྱུར་བ་གཏོང་བ་སོགས་ཐེངས་ཁ་ཤས་བྱུང་བ་རེད། དེ་འགྱུར་བ་གཏོང་འདོད་མེད་ནའང་གཏོང་དགོས་པ་ཞིག་གྱུར་བསྡད་ཡོད་པ་རེད། ཡིན་ནའང་མ་འོངས་པར་ག་ཚད་ཡིན་ནའང་འགྱུར་བ་གཏོང་མི་དགོས་པའི་ང་ཚོས་འབད་བརྩོན་ཞུ་རྒྱུ་ཡིན། སྤྱིར་བཏང་སྨོན་ལམ་ཆེན་མོ་དེ་དུས་ཚོད་གཅིག་ལ་གཏན་འབེབ་ཡོང་རྒྱུའི་ཆེད་དུ་སང་ཉིན་གནང་ཉིན་འཚོགས་འདུ་ཚོགས་ནས་ཚོགས་ཐོག་ཏུ་བགྲོ་གླེང་ལྷུག་པོར་བྱས་པའི་ཐོག་ནས་ཐག་གཅོད་གང་མགྱོགས་ཡོང་བའི་འབད་བརྩོན་ཞུ་རྒྱུ་ཡིན། ཐག་གཅོད་བྱུང་བ་དེ་ག་འཕྲལ་དུ་དྲྭ་རྒྱའི་ཐོག་ལ་ཁྱབ་བསྒྲགས་བྱས་ནས། རྣམ་པ་ཚང་མས་སྔ་ཙམ་སྨོན་ལམ་ལ་ཕེབས་པའི་གྲ་སྒྲིག་གནང་དགོས་པ་ཡིན་དུས་ང་ཚོས་གང་མགྱོགས་མགྱོགས་ཀྱིས་ཞུ་ཐུབ་པའི་འབད་བརྩོན་ཞུ་རྒྱུ་ཡིན།
གཉིས། དཀའ་སྤྱད་འབད་བརྩོན་གྱི་ལོ་ཟླ།
སྤྱིར་བཏང་གིས་ད་རེས་ང་རང་དངོས་སུ་བཀའ་བརྒྱུད་སྨོན་ལམ་ལ་ཡོང་བའི་གོ་སྐབས་བྱུང་ཡོད་མ་རེད། ཡིན་ནའང་ད་ལྟ་གོང་དུ་ཞུས་པ་བཞིན་ང་རང་དངོས་སུ་སླེབས་པ་དང་ཁྱད་མེད་པར་སྨོན་ལམ་དེ་གྲ་རྒྱས་ཕུན་སུམ་ཚོགས་པ་དེ་འདྲ་ཞིག་བྱུང་བ་རེད། ང་རང་གིས་ཀྱང་འདི་ལྟར་བསམ་བློ་གཏོང་དུས། ང་ལོ་བདུན་ནས་ཀརྨ་པ་ཡིན་ཞེས་ངོས་འཛིན་བྱས་པ་རེད། ལོ་བཅུ་བཞི་ནས་བོད་གངས་ཅན་ལྗོངས་ལ་ཁ་བྲལ་ནས་རྒྱ་གར་འཕགས་པའི་ཡུལ་ལ་བྲོས་བྱོལ་དུ་ཡོང་བ་རེད། དེ་འདྲ་ཡིན་དུས། ད་ལྟའི་བར་དུ་ང་རང་གི་ངོས་ནས་ཆུང་དུས་ཀརྨ་པ་ཞེས་པ་དེ་ག་འདྲ་ཞིག་ཡིན་ཧ་མི་གོ་བའི་ཕྲུ་གུ་ཞིག་ནས་ག་ལེར་ག་ལེར་བྱས་ནས་ཀརྨ་པའི་ཁྲི་ལ་སླེབས་ནས། ག་ལེར་ག་ལེར་འགན་འདྲ་ཁུར་རྒྱུའི་རྒྱུད་རིམ་ནང་དུ་བསམ་བློ་བཏང་དུས། ང་རང་ངོས་ནས་དངོས་གནས་དྲང་གནས་ཀྱི་ཀརྨ་པ་ཞེས་པ་དེ་ལོ་དགུ་བརྒྱ་ལྷག་གི་ལོ་རྒྱུས་ཡོད་བསྡད་པ། སྐུ་ཕྲེང་བཅུ་དྲུག་བར་དུ་ཕེབས་ཟིན་པ་དེ་འདྲ་ཞིག་རེད། ཁོང་རྣམ་པ་ནང་བཞིན་གྱི་སྤང་རྟོགས་ཀྱི་ཡོན་ཏན་དང་། མཛད་པ་འཕྲིན་ལས་བཅས་ཁོང་རྣམ་པ་ནང་བཞིན་ཞིག་ཡོང་རྒྱུའི་རེ་བ་རྒྱག་པའི་སྤོབས་པའང་ང་ལ་ཡོད་མ་རེད་ལ། དེ་འདྲ་ཞིག་ཡོང་གི་རེད་བསམ་པའི་རང་ཉིད་ལ་ཡིེད་ཆེས་བྱེད་མྱོང་མེད། ཡིན་ན་ཡང་ཀརྨ་པའི་མཚན་གྱི་བྱིན་རླབས་འདྲ་ག་ལ་གང་འཚམ་ཞིག་ཕོགས་པ་ཡིན་དུས་རང་གིས་ག་ཚད་ཐུབ་ཐུབ་ཀྱི་འབད་བརྩོན་བྱས་པ་རེད། ཡིན་ནའང་སོ་སོ་རང་ཉིད་སོ་སོ་སྐྱེ་བོ། མི་ཕལ་བ་ཞིག་ཡིན་བསྡད་ཡོད་དུས་འབད་བརྩོན་ག་ཚད་བྱས་ནའང་། གང་ལྟར་མ་འདང་བ་དང་མ་འགྲིག་མ་འཐུས་པ་དེ་འདྲའི་གནས་ཚུལ་ཡོང་བསྡད་ཡོད་པ་རེད། མི་མང་པོ་ཞིག་གི་བསམ་བློའི་ནང་དུ་ཀརྨ་པ་ཞེས་པ་དེ་ཀརྨ་པ་ཡིན་པ་ཙམ་གྱིས་ཧ་ལས་པ་ཞིག་འགྱུར་འགྲོ་བའི་སྣང་བ་ཤར་བསྡད་ཡོད་རེད། ཡིན་ནའང་ང་རང་ལ་མཚོན་པ་ཡིན་ན་དེ་འདྲ་ཞིག་གྱུར་ཡོད་མ་རེད། གལ་སྲིད་ང་ཀརྨ་པ་ཡིན་པའི་དབང་དུ་བཏང་ནའང་། ད་དུང་འབད་བརྩོན་བྱེད་དགོས་པའི་གནས་སྟངས་ཤིག་ཡིན་བསྡད་ཡོད་པ་རེད། རྒྱལ་བ་རྒོད་ཚང་པས་གསུངས་ཡོད་རེད། བླ་མ་སྤྲུལ་སྐུའི་སྐྱེ་བའམ་སྐྱེ་སྲིད་ཡིན་ནའང་མངལ་གྱི་སྒྲིབ་པ་སྦྱོང་བ་ལའང་ལོ་བཅུ་གཉིས་བར་དུའང་་་་་་བྱས་ནས་མཚམས་ལ་སྒོམ་སྒྲུབ་ཉམས་ལེན་བྱེད་དགོས་པ་རེད་གསུངས་ཡོད་པ་རེད། དེར་བརྟེན་བླ་མ་སྤྲུལ་སྐུ་ཆེན་པོ་ཞིག་གི་ཡོང་སྲིད་དང་སྤྲུལ་པ་ཡིན་ནའང་དེ་འདྲ་བའི་འབད་བརྩོན་བྱེད་དགོས་པ་རེད། ང་འདྲ་ལ་མཚོན་ན་བླ་མ་སྤྲུལ་སྐུ་ཆེན་པོ་ཞིག་གི་ཡང་སྲིད་རེད་བསམ་བསམ་གྱི་ང་རང་ལ་ནི་འདི་རེད་ཟེར་རྒྱུའི་རྒྱུ་མཚན་ཁུངས་ལུང་གང་ཡང་བཤད་རྒྱུ་མེད། དེ་འདྲ་ལྟར་གང་ལྟར་སོ་སོ་མི་ཕལ་པ་ཞིག་ཡིན་པས་འབད་བརྩོན་ཧ་ཅང་བྱེད་དགོས་པ་དང་། མི་གཞན་ལས་ལྷག་པའི་འབད་བརྩོན་བྱེད་དགོས་པ་ཞིག་དང་། འབད་བརྩོན་ག་ཚད་བྱས་ན་ཡང་ག་དུས་ཡིན་ནའང་མ་འདང་བ་དང་མ་འགྲིག་པ་མ་གཏོགས་འགྲིག་པའི་དུས་ནམ་ཡང་རྙེད་རྒྱུ་མེད་པ་རེད། གང་རེད་ཅེ་ན། ཕྱོགས་གཅིག་ནས་མི་ཚོས་རེ་བ་རྒྱག་རྒྱུ་དེ་ཤུགས་ཆེན་པོ་ཚད་ལས་འདས་པའི་རེ་བ་ཞིག་རྒྱག་གི་ཡོད་རེད། ང་རང་གིས་ཀྱང་རང་ཉིད་ལ་ཅུང་ཙམ་སྦིར་ལྕགས་འདྲ་བརྒྱབ་ནས། ག་ཚད་ཐུབ་ཐུབ་ཅིག་ཡོང་བའི་འབད་བརྩོན་བྱེད་ཀྱི་ཡོད་པ་རེད། དེ་ལྟར་ཞུ་བ་དེའང་ང་རང་གིས་ལྷག་བསམ་རྣམ་དག་གི་ཐོག་ནས་འབད་བརྩོན་ཞུ་བཞིན་ཡོད་མ་གཏོགས། ང་ཆུང་དུས་ང་ལ་སློབ་བྱ་རྒྱག་མཁན་དེ་འདྲ་ཡོང་གི་ཡོད། ཁྱོད་རང་གཟབ་གཟབ་བྱས་ནས་ཡག་པོ་བྱེད་དགོས་རེད་ད། དེང་སང་ཀརྨ་པ་ཡིན་ཟེར་མཁན་མང་པོ་ཡོད་རེད། ད་ཁྱོད་རང་ཡག་པོ་བྱེད་དགོས་པ་རེད་ཅེས་བཤད་མཁན་ཡོང་གི་ཡོད། ང་རང་ངོས་ནས་མཚོན་ན་ཀརྨ་པ་ཡིན་མཁན་མང་པོ་ཡོད་པས་དེ་ཚོར་འགྲན་ཟླ་བྱེད་པའི་ཆེད་དུ་ངས་གཟབ་གཟབ་བྱེད་མ་འདོད་ནའང་བྱེད་དགོས་རེད་བསམ་པ་དེ་འདྲའི་ཀུན་སློང་ཁུར་མྱོང་མེད། གང་ལྟར་སོ་སོའི་ངོས་ནས་ལྷག་བསམ་རྣམ་དག་དང་། རང་ཉིད་ག་རེ་ཡིན་པའི་ངོས་ནས་འབད་བརྩོན་ཞུ་བཞིན་ཡོད། གང་ལྟར་ང་རང་བོད་ལ་བསྡད་པའི་སྐབས་ལ་ཡིན་ནའང་སློབ་གཉེར་བྱེད་པའི་ཐོག་ལ་དགེ་རྒན་ཡིན་ནའང་འདྲ། སློབ་གཉེར་ཐོག་ལ་བཀོད་སྒྲིག་བྱེད་རྒྱུ་དེ་ཚོ་དཔེ་མི་སྲིད་པའི་ཡག་པོ་ཞིག་ཡོད་མ་རེད། རྒྱ་གར་སླེབས་པའི་རྗེས་སུ་ཡིན་ནའང་། ཕྱོགས་གཅིག་ནས་རྒྱ་གར་ལ་ཡོང་བ་དེ་སློབ་གཉེར་བྱེད་རྒྱུ། དེ་བཞིན་ཆོས་ཀྱི་རྒྱུད་པ་དེ་ཚོ་ལེན་ཐུབ་པའི་ཆེད་དུ་ཡིན་པས། རྒྱ་གར་སླེབས་རྗེས་བོད་ལ་བསྡད་པ་ལས་ཅུང་ཟད་ལྷག་ཙམ་ཡོང་དགོས་པ་རེད་དེ། ཡིན་ན་ཡང་། སློབ་གཉེར་བྱེད་རྒྱུའི་ཐོག་ལ་འཐུས་ཤོར་མང་པོ་སོང་ཡོད་པ་རེད། ཕྱོགས་གཅིག་ནས་བཤད་ན། རང་ཉིད་ལེ་ལོ་ཆེ་བའི་སྐྱོན་རེད། དེའི་ཐོག་ལ་ང་ལ་རིག་པ་ཅུང་ཙམ་ཡོད་པའི་སྐད་རེད། རིག་པ་ཅུང་ཙམ་ཡོད་པས་སློབ་སྦྱོང་གང་འཚམ་བྱས་ནས་ཐད་ཀར་ད་ཤེས་སོང་བསམ་ནས་ཉོབ་སྣང་ཤར་འགྲོ་བཞིན་འདུག དེའི་ཐོག་ལ་སློབ་གཉེར་གནང་མཁན་གྱི་བླ་མ་ཡིན་ནའང་འདྲ། མཁན་པོ་ཡིན་ནའང་འདྲ། བཀའ་བརྒྱུད་པའི་ནང་གི་བླ་མ་མཁན་པོ་དྲག་ཤོས་དེ་འདྲ་ང་ཚོས་གདན་ཞུས་མ་བྱས་པ་མ་རེད། གདན་འདྲེན་ཞུས་ཡོད་རེད། ཡིན་ནའང་བླ་མ་མཁན་པོ་དྲག་ཤོས་དེ་ཚོ་ཁོང་རྣམ་པར་ཡང་སོ་སོའི་སྐྱོང་དགོས་པ་དང་བདག་པོ་རྒྱག་དགོས་པའི་དགོན་པ་དང་ཆོས་ཚོགས་སོགས་མཛད་པ་འཕྲིན་ལས་མང་པོ་ཡོད་པས། དུས་ཚོད་ཆ་ཚང་ཞིག་ངའི་ཐོག་ཏུ་གཏོང་ཐུབ་ཡོད་མ་རེད། དེ་འདྲ་བྱས་ནས་མཚམས་རེར་སློབ་གཉེར་ཡོད་པ་དང་། མཚམས་རེར་སློབ་གཉེར་མེད་པ་སོགས་མང་པོ་བྱུང་ཡོད་པ་རེད།
སྔོན་མ་ངས་ང་དགེ་ལུགས་པའི་གྲྭ་ས་དེ་འདྲ་ལ་ཕྱིན་ནས་དངོས་གནས་ཀྱི་སྒྲིག་འཛུགས་ལྡན་པ་དང་། གོ་རིམ་དང་ལྡན་པའི་ཐོག་ནས་སློབ་སྦྱོང་ཞིག་བྱས་ན་མཁས་པ་འདྲ་ཡག་པོ་ཞིག་འགྱུར་ས་རེད་དྲན་མྱོང་ཡོད། ཡིན་ནའང་རྗེས་སུ་བསམ་བློ་ཡག་པ་གཏོང་འོང་དུས། དགེ་ལུགས་པའི་གྲྭ་ས་ལ་སོང་ནས་སློབ་གཉེར་བྱས་ན་ཕྱོགས་གཅིག་ནས་མ་འགྲིག་པ་ཆེན་པོ་གང་ཡང་ཡོད་མ་རེད་དེ། ཡིན་ནའང་ཀརྨ་པ་ཞེས་པའི་མིང་འདྲ་ཞིག་ཡོད་པ་ཡིན་དུས། ཀརྨ་པ་དེ་དགེ་ལུགས་པའི་གྲྭ་ས་ཞིག་ལ་སོང་ནས་སློབ་སྦྱོང་བྱས་པ་རེད་ཟེར་བ་དེ་འདྲ་ཞིག་གྱུར་པ་ཡིན་ན། མ་འོངས་པའི་བཀའ་བརྒྱུད་སྤྱི་པའི་མིང་ཟེར་ནའང་སྤྱི་པའི་ལོ་རྒྱུས་ཐོག་ལ་ཅུང་ཙམ་སྐྱོན་གྱུར་བསྡད་པའི་བཟོ་འདྲ་ཞིག་རེད། དེ་འདྲ་ཡིན་དུས་སྤྱིར་བཏང་དགེ་ལུགས་པའི་དགེ་བཤེས་དེ་འདྲ་ལ་མཉམ་དུ་བགྲོ་གླེང་ཞུ་བཞིན་ཡོད་པ་རེད། ཡིན་ནའང་དངོས་སུ་གྲྭ་ས་འགྲོ་རྒྱུ་དེ་འདྲ་གང་ཡང་བྱུང་ཡོད་མ་རེད། གནས་སྟངས་དེ་འདྲའི་རྐྱེན་གྱིས་ང་རང་སློབ་གཉེར་བྱེད་རྒྱུ་དེ་ཚོ་སྤུས་དག་པོ་ཡག་པོ་གང་ཡང་བྱུང་ཡོད་མ་རེད། ད་གཙོ་བོ་ད་ལྟ་ཅུང་ཙམ་ཤེས་བསྡད་པ་དེ་ནི་སོ་སོས་འབད་བརྩོན་འདྲ་བྱས། དོ་སྣང་འདྲ་བྱས་བསྡད་པ་དེ་འདྲའི་ཐོག་ནས་ཤེས་བསྡད་པ་ཞིག་མ་གཏོགས་སྒྲིག་འཛུགས་དང་ལྡན་པ་དང་། གོ་རིམ་དང་ལྡན་པའི་ཐོག་ནས་སློབ་གཉེར་རྒྱ་ཆེན་པོ་གང་ཡང་བྱས་ཡོད་མ་རེད། དེ་གནས་སྟངས་གཅིག་རེད། གནས་སྟངས་གཞན་དག་ཅིག་གི་ཐོག་ནས་བཤད་ན། ང་ཆུང་དུས་ནས་ཀརྨ་པ་རེད་ཅེས་ངོས་འཛིན་བྱེད་དུས་ང་ལོ་བདུན་ཙམ་རེད། དེ་དུས་བྱིས་པ་རང་ཞིག་རེད། ཆུང་ནས་འཚུར་ཕུ་དགོན་པ་ནང་དུ་གསོ་སྐྱོང་བྱས་ནས་བསྡད་པ་རེད། དེ་དུས་ངའི་འཁྲིས་སུ་ཡོད་པ་དེ་ཚོ་ནི་མི་རྒན་པ་རྐྱང་རྐྱང་རེད། དེ་འདྲ་ཡིན་དུས་ཁོ་ཚོས་ག་རེ་གྱིས་ཟེར་བཤད་ན་དེ་བྱེད་རྒྱུ་མ་གཏོགས། རང་ངོས་ནས་འདི་བྱེད་དགོས། འདི་བྱེད་མི་དགོས་ཟེར་བ་མ་གཞི་དང་པོ་ནས་ག་རེ་བྱེད་དགོས་ཧ་གོ་བཞིན་ཡོད་མ་རེད་ཨ། དེའི་ཐོག་ལ་ཁོ་ཚོའི་ཁ་ལ་ཉན་པ་མ་གཏོགས་སོ་སོའི་ངོས་ནས་རང་དབང་གིས་འདི་བྱེད་དགོས་འདི་བྱེད་མི་དགོས་ཟེར་རྒྱུ་ཞིག་ཡོད་མ་རེད། མ་གཞི་ནས་ཆུང་དུས་སྐབས་ལ་ཅུང་ཟད་སྡུག་པོ་འདྲ་མང་པོ་མྱོང་བ་རེད། དཔེར་ན་དབང་ཆ་ལྟ་བུ་དེ་ཕྱག་མཛོད་སོགས་ཀྱིས་བཟུང་ནས་ང་ལ་རྔན་པ་སོགས་སྤྲད་མཁན་ཡོང་དུས། ཕྱག་མཛོད་སོགས་ཀྱིས་སྔོན་ལ་ཁོང་ཚོས་མར་ཁུར་ནས་རྔན་པ་དེ་ཚོའི་ནང་དུ་དེ་དུས་འབར་རྫས་དེ་འདྲ་བཞག་མེད་དམ་ཟེར་བ་དང་། དུག་དེ་འདྲ་བཞག་མེད་དམ་ཞེས་པའི་སྐད་ཆ་ཞིག་ཡོད་པ་རེད། དེ་བས་ཁོ་ཚོས་མར་ཁུར་ནས་དེ་དག་འདུག་མིན་ལྟ་རྒྱུ་ཡིན་ཟེར་ནས་ཁུར་འགྲོ་ཞིང་། མར་ཁུར་རྗེས་མང་ཆེ་ཤོས་ཡར་ལོག་རྒྱུ་ཡོད་མ་རེད། དེ་བཞིན་སྒོར་མོ་དེ་འདྲ་ངའི་ཕ་མ་ལ་སྤྲོད་རྒྱུ་སྒོར་མོ་ཡིན་ཟེར་བ་སོགས་ཡོད་དུས། ང་ལ་རྒྱུས་ཡོད་མཁན་ཚོས་སྒོར་མོ་དེ་ཚོ་ལྐོག་ནས་མི་མང་པོ་ཡོད་པ་དེ་ཚོས་ཧ་མ་གོ་བའི་སྐབས་སུ་ཐད་ཀར་ངའི་གདན་གྱི་འོག་ཏུ་བཅུག་ནས་སྤྲད་པ་སོགས། གང་ལྟར་ཆུང་དུས་ནས་སོ་སོའི་རང་དབང་གི་ཚོར་སྣང་དེ་འདྲ་སྐྱེས་མྱོང་མེད།
གསུམ། རང་དབང་ལུང་པའི་གཞན་དབང་།
དེ་རྗེས་རྒྱ་གར་ག་སླེབས་པ་རེད། རྒྱ་གར་ལ་ཡོང་དུས་རྒྱ་གར་ཟེར་བ་དེ་རང་དབང་གི་ལུང་པ། དམངས་གཙོའི་ལུང་པ་ཡིན་པས་སླེབས་རྗེས་རང་གིས་གང་འདོད་པ་བྱེད་རྒྱུ་ཡོང་གི་རེད་བསམ་ནས་རེ་བ་རྒྱབ་ནས་ཡོང་བ་རེད། དང་པོ་རྒྱ་གར་ལ་ཡོང་དུས་ང་ཚོ་རྒྱ་གར་ལ་རྒྱུས་རྩ་བ་ནས་ཡོད་མ་རེད། མེད་པས་ལམ་སྟོན་བྱེད་མཁན་དེ་ཚོ་ལྷག་བསམ་རྣམ་དག་ཡོད་ནའང་བྱེད་ལུགས་བྱེད་སྟངས་འདྲ་མ་ཤེས་ནས། ལམ་སྟོན་བྱེད་མཁན་དེ་ཏག་ཏག་མ་བྱུང་ནས་དང་པོ་རྒྱ་གར་གཞུང་ལ་སྐད་ཆ་བཤད་དུས་སྐད་ཆ་དེ་ཚོ་སྔ་ཕྱིར་མ་མཐུན་པ་བྱས་ནས་དེ་འདྲའི་ཐོག་ནས་ཀྱང་དོག་པ་ཡོང་བ་དེ་འདྲ་ཅུང་ཙམ་བྱུང་ཡོད་ས་རེད། གང་ལྟར་རྒྱ་གར་ལ་ཡོང་ནས་ལོ་བཅོ་བརྒྱད་ཙམ་ཕྱིན་པ་རེད། དེའི་ནང་དུ་གནས་ཚུལ་དཀའ་ངལ་དང་རྙོག་གྲ་རྒྱུན་མ་ཆད་པ་བྱུང་བ་རེད། མ་གཞི་ཁྱེད་རྣམ་པ་ཚང་མས་མཁྱེན་བཞིན་ཡོད་རེད། འདི་རྒྱ་མིས་བཏང་བ་རེད་ཟེར་བ་དང་། རྒྱ་མའི་སོ་པ་རེད་ཟེར་བ་སོགས་ཀྱི་གནས་ཚུལ་མང་པོ་བྱུང་བ་རེད། ཡིན་ནའང་ཨུ་ཚུགས་འདྲ་བརྒྱབ་ནས་ད་ལྟ་བར་དུ་བསྡད་དགོས་པའི་རྒྱུ་མཚན་གཙོ་བོ་དེ་ཕྱོགས་གཅིག་ནས་བཤད་ན་བསྟན་པ་བློས་མ་གཏོང་ཟེར་ནའང་འདྲ། བཀའ་བརྒྱུད་ཀྱི་བསྟན་པ་དང་། བོད་མི་དམངས། དེ་བཞིན་སེམས་ཅན་ཐམས་ཅད་ཀྱི་བདེ་དོན་ཡིན་བསམ་ནས་གང་ལྟར་སོ་སོས་དེ་འདྲའི་མོས་པ་འདྲ་ཞིག་བྱས་ནས་བསྡད་པ་རེད། ཕྱོགས་གཅིག་ནས་རྒྱག་གར་ལ་སླེབས་ནས་བསྐལ་པ་བཟང་པོ་བྱུང་བ་རེད། བླ་མ་སྤྱན་རའ་གཟིགས་ཀྱི་ཞལ་མཇལ་གསུངས་ཐོས་ཡོང་བའི་བསྐལ་བ་བཟང་པོ་བྱུང་བ་རེད། ང་རང་ཚོའི་བྱམས་མགོན་སི་ཏུ་རིན་པོ་ཆེ་དང་སྐྱབས་རྗེ་རྒྱལ་ཚབ་རིན་པོ་ཆེའི་སྐུ་མདུན་ནས་ཟབ་མོའི་ཆོས་ཀྱི་གདམས་པ་མང་པོ་ཞུ་བའི་གོ་སྐབས་བྱུང་བ་རེད། དེ་བཞིན་སྐྱབས་རྗེ་བསྟན་དགའ་རིན་པོ་ཆེ་དང་། འབོ་དཀར་རིན་པོ་ཆེ་དང་། ཡོངས་འཛིན་ཁྲ་འགུ་རིན་པོ་ཆེ་ཁོང་རྣམ་པའི་སྐུ་མདུན་ནས་ཆོས་ཟབ་མོ་ཞུ་བའི་གོ་སྐབས་བྱུང་བ་རེད། དེ་ཚོ་བསྐལ་བ་བཟང་པོ་ཡིན་བསམ་བཞིན་འདུག ཡིན་ནའང་། ང་ནི་སྡོད་ས་དེ་རྒྱུད་སྟོད་ལ་བསྡད་ཡོད་རེད། རྒྱལ་བ་ཡབ་སྲས་རྣམ་པ་ཚོ་ལས་སི་ཏུ་རིན་པོ་ཆེ་ནི་ཤེས་རབ་གླིང་ལ་བཞུགས་ཡོད་རེད། རྒྱལ་ཚབ་རིན་པོ་ཆེ་ནི་འབྲས་ལྗོངས་ལ་བཞུགས་ཡོད་རེད། རྒྱལ་བ་ཡབ་སྲས་ཚོ་ཁ་ཁ་སོར་སོར་ཁ་བྲལ་བའི་ཚུལ་ལས་གནས་གཅིག་ལ་རྒྱུན་རིང་པོ་འདུག་རྒྱུ་མ་བྱུང་བ་རེད། སྔར་གྱི་ཀརྨ་པ་སྐུ་གོང་མ་དེ་ཚོའི་རྣམ་ཐར་མཇལ་ན་རྒྱལ་བ་ཡབ་སྲས་ཟེར་དུས་ཆུང་ཆུང་སྐབས་རྒྱལ་བ་ཡབ་སྲས་ལྷན་ཅིག་ཏུ་སྐྱེས་ནས་གང་དུ་ཕེབས་ནའང་མཉམ་དུ་ཕེབས་ཤིང་། ཆོས་གནང་བ་སོགས་གང་ཡིན་ནའང་ཕན་ཚུན་གཅིག་གིས་གཅིག་ལ་ཐུགས་ཁུར་གནང་ཟེར་ནའང་འདྲ། ཕར་ཚུར་གཅིག་གིས་གཅིག་ལ་་་་་དེ་འདྲ་གནང་བའི་ལུགས་སྲོལ་ཡོད་བསྡད་པ་རེད། དེ་འདྲ་ཞིག་ང་རང་གི་ཐོག་ལ་མ་བྱུང་བ་རེད། དེའི་རྒྱུ་མཚན་ལ་བརྟེན་ནས་ང་ཡིན་ནའང་ཅུང་ཟད་སེམས་ཕམ་པོ་འདྲ་ཞིག་ཡོད།
བཞི། ཀཾ་ཚང་ནང་ཁུལ་གྱི་རྩོད་ཉོག
དེའི་ཐོག་ལ་སྐད་ཆ་དྲང་པོ་ཞུས་ན། སྔོན་མ་རྒྱལ་དབང་བཅུ་དྲུག་པ་ཆེན་པོ་དགོངས་པ་རྫོགས་པའི་རྗེས་ལ་ང་ཚོ་ཀཾ་ཚང་ནང་ཁུལ་དུ་མི་མཐུན་པ་ཤུགས་ཆེན་པོ་བྱུང་བ་རེད། གནས་ཚུལ་ངན་པ་དེ་ཚོ་དེ་ཡང་བསྐྱར་ཞུ་མི་དགོས་པར་བྱེད། དེའི་ཐོག་ལ་ད་ལྟའི་དབང་དུ་བྱས་ནའང་ང་རང་ཚོའི་བླ་བྲང་ཆེ་ཁག་དེ་ཚོའི་བར་དུ་ཅུང་ཟད་མ་མཐུན་པ་ཡོང་བསྡད་ཡོད་པ་རེད། ང་རྒྱ་གར་ལ་སླེབས་པའི་རྗེས་སུའང་གནས་ཚུལ་མང་པོ་བྱུང་བ་རེད། དེ་ཁྱོད་ཚོས་ཁ་ཤས་ཤེས་ཀྱི་རེད། ཁ་ཤས་ཤེས་ཀྱི་མ་རེད། གང་ལྟར་དེ་འདྲའི་ཐོག་ནས་བླ་བྲང་ནང་ཁུལ་ལ་མ་མཐུན་པ་བྱུང་བ་རེད། དེ་ལ་ང་རང་ཡིན་ནའང་སེམས་ཁྲལ་ཆེན་པོ་བྱུང་། དེ་འདྲ་ཡིན་དུས་ཐེངས་གཅིག་ལ་བྱམས་མགོན་སི་ཏུ་རིན་པོ་ཆེ་དང་། སྐྱབས་རྗེ་རྒྱལ་ཚབ་རིན་པོ་ཆེ་རྣམ་པ་གཉིས་ལ་རྐང་བཙུགས་ནས་རྡི་ལིར་གདན་འདྲེན་ཞུས་ནས། རིན་པོ་ཆེ་རྣམ་པ་གཉིས་དངོས་གནས་སྤྲིན་དང་བྲལ་བའི་ཟླ་བ་བཞིན་ཉེས་པའི་སྐྱོན་གྱིས་མ་གོས་པ་རེད། ཡིན་ནའང་འོག་ལ་ཡོད་པའི་ཞབས་ཕྱི་དེ་ཚོ་ཅུང་ཟད་བཀའ་སློབ་ཕེབས་ནས། ད་ལྟ་ང་ཚོ་ཀརྨ་ཀཾ་ཚང་ནང་དུ་་་་ཆེན་པོ་བྱུང་ཚར་ཡོད་རེད། ང་ཚོ་འཁྲུགས་པ་ཆེན་པོ་ཤོར་ཚར་བ་རེད། དམ་ཚིག་ལ་འགལ་བ་ཆེན་པོ་བྱུང་ཚར་ཡོད་རེད། ད་དེ་འདྲ་མི་འོང་བའི་སྐྱབས་འཇུག་གནང་རོགས་གྱིས་ཞེས་གསོལ་འདེབས་ཞུས་པ་ཡིན། གསོལ་འདེབས་ཞུས་པ་བཞིན་རིན་པོ་ཆེ་རྣམ་པ་གཉིས་ཀྱིས་ཞལ་བཞེས་བཟང་པོ་དེ་འདྲ་བྱུང་སོང་། མ་གཞི་ནས་གསོལ་འདེབས་ཞུས་པ་དེའང་སྤྱན་རས་གཟིགས་ལ་མ་ཎིི་སློབ་པ་བཞིན་དེ་འདྲ་ཞུ་དགོས་པ་མ་རེད་དེ། ང་རང་སེམས་པ་ཆུང་དྲགས་ནས་དེ་འདྲ་ཞུས་པ་ཡིན། དེ་བཞིན་དུ་ང་རང་གིས་ཀརྨ་ཀཾ་ཚང་གི་བསྟན་པ་འདི་ལ་ཕན་ཞིག་ཐོགས་ན་བསམ་ནས་ཀུན་གཟིགས་ཞྭ་དམར་རིན་པོ་ཆེ་ལ་མཇལ་འཕྲད་ཞུས་པ་ཡིན། མཇལ་འཕྲད་ཞུས་པའི་སྐབས་ལའང་ང་ཚོའི་ཕྱོགས་ཀྱི་མི་དེ་འདྲ་ཡིས་ཐུགས་འཕྲད་བྱེད་རྒྱུ་ཡོད་མ་རེད་ཅེས་སོགས་ཀྱི་སྐད་ཆ་བཤད་མངན་མང་པོ་བྱུང་། ཡིན་ནའང་ཁྱད་པར་མི་འདུག ང་རང་ངོས་ནས་བསྟན་པའི་དོན་གཅིག་པུར་བསམ་ནས་ཞྭ་དམར་རིན་པོ་ཆེར་མཇལ་འཕྲད་ཞུས་པ་ཡིན། མཇལ་འཕྲད་ཞུས་ནས་དམིགས་བསལ་གྱིས་གྲུབ་འབྲས་འདི་རེད་ཅེས་མིག་ལ་སྟོན་རྒྱུ་ཅི་ཡང་བྱུང་ཡོད་མ་རེད་དེ། ཡིན་ནའང་གང་ལྟར་ད་ལྟ་ནི་ཞྭ་དམར་རིན་པོ་ཆེ་དགོངས་པ་རྫོགས་ཟིན་པ་རེད། དགོངས་པ་མ་རྫོགས་གོང་ལ་མཇལ་འཕྲད་ཞུས་པའི་ཐོག་ནས་སོ་སོའི་བསམ་པ་གང་ཡིན་པ་དེ་རིན་པོ་ཆེ་ལ་ཞུ་རྒྱུའི་གོ་སྐབས་བྱུང་བ་རེད། ཅུང་ཙམ་བློ་བདེ་བ་འདྲ་ཞིག་བྱུང་ཞུ་རྒྱུ་ཡིན།
སྤྱིར་བཏང་བྱས་ན་ཞྭ་དམར་རིན་པོ་ཆེ་ང་ཚོ་ཀརྨ་ཀཾ་ཚང་གི་ལོ་རྒྱུས་ཐོག་ལ་གལ་ཆེ་ཆུང་ག་འདྲ་ཡིན་མིན་དེ་ཚང་མས་མཁྱེན་གསལ་རེད། ཡིན་ནའང་ཉེ་བའི་ལོ་བཅུ་ཕྲག་རིང་གནས་ཚུལ་འདྲ་མིན་མང་པོ་བྱུང་བ་ཡིན་པས། དེའི་རྒྱུ་མཚན་ལ་བརྟེན་ནས་ང་ཚོའི་ནང་ཁུལ་ལའང་ཞྭ་དམར་རིན་པོ་ཆེའི་ཞབས་བརྟན་མི་འདོན་པ་དང་། རྒྱུད་པའི་གསོལ་འདེབས་ནང་ནས་ཞྭ་དམར་རིན་པོ་ཆེའི་མཚན་ཡོད་པ་དེ་མར་བཏོན་དགོས་རེད་ཅེས་དེ་འདྲ་བཤད་མཁན་མང་པོ་བྱུང་བ་རེད། དེ་ཚོའི་གྲས་དེ་དངོས་གནས་དྲང་གནས་ཀྱིས་གནད་འགག་མ་མཐོང་བ་འདྲ་ཞིག་རེད་བསམ་གི་འདུག གང་རེད་ཟེར་ན། ཞྭ་དམར་རིན་པོ་ཆེ་ཞེས་པ་དེ་ད་ལྟའི་ཞྭ་དམར་རིན་པོ་ཆེ་སྐུ་ཕྲེང་བཅུ་བཞི་པ་མི་ཕམ་ཆོས་ཀྱི་བློ་གྲོས་ཁོང་གཅིག་པུ་མ་རེད། ཞྭ་དམར་རིན་པོ་ཆེ་ཞེས་པ་དེ། ཀརྨ་ཀཾ་ཚང་གི་དོན་བརྒྱུད་ཀྱི་གྲས་ལ་བཞུགས་པའི་བརྒྱུད་པ་ཞིག་ཡིན་པ་རེད། རྟོགས་ལྡན་གྲགས་པ་སེང་གེ་ནས་བཟུང་སྟེ་ད་ལྟའི་བར་ཕེབས་པའི་རྒྱུད་པ་ཞིག་ཡིན་པ་རེད། དེ་མི་གཅིག་གི་མིང་མ་རེད། མི་གཅིག་མ་རེད། དེ་འདྲ་ཡིན་དུས་ང་ཚོའི་མི་དེ་འདྲས་ད་རེས་ཀྱི་ཞྭ་དམར་རིན་པོ་ཆེའི་མཛད་པ་འཕྲིན་ལས་ལ་ལ་འགྲིག་གི་མི་འདུག་ཅེས་ག་ཚད་བཤད་ནའང་། ཞྭ་དམར་རིན་པོ་ཆེའི་མཛད་པ་འཕྲིན་ལས་དེ་ནག་བསུབ་གཏོང་ཐུབ་ཀི་མ་རེད་དྲན་གྱི་འདུག དེ་འདྲ་ཡིན་དུས། ཞྭ་དམར་རིན་པོ་ཆེའི་སྐོར་ལ་ང་ཚོའི་ཐུགས་བསམ་བཞེས་སྟངས་དེ་ཡག་པོ་ཞིག་དགོས་ཀི་རེད་དྲན་གི་འདུག སྤྱིར་བསྟན་པ་སྤྱི་དང་། མ་འོངས་པའི་བསྟན་པའི་རྒྱུན་ལ་དགོངས་པ་བཞེས་དགོས་ཀི་རེད་དྲན་གྱི་འདུག ད་ལྟ་ཡིན་ན་ཞྭ་དམར་རིན་པོ་ཆེ་དགོངས་པ་རྫོགས་ཚར་བ་རེད། དེའི་ཡང་སྲིད་སྐོར་ལ་ཡིན་ནའང་དངོས་གནས་དྲང་གནས་རྙོག་གྲ་མེད་པ་ཞིག་དགོས་རྒྱུ་དེ་ཧ་ཅང་གལ་ཆེན་པོ་རེད། མ་གཏོགས་ཡང་བསྐྱར་རྙོག་གྲ། ཡང་སྲིད་གཉིས་བྱུང་བ་རེད་ཅེས་པ་སོགས་ཀྱི་གནས་ཚུལ་བྱུང་བ་ཡིན་ན་ཀཾ་ཚང་གི་བསྟན་པ་སྤྱི་ལ་གནོད་བསྡད་པ་ཞིག་དང་། མ་འོངས་པ་ལ་ཀཾ་ཚང་ཟེར་བ་དེ་ཕྱོགས་གཉིས་སུ་གྱུར་ནས་ཕན་ཚུན་གཅིག་གིས་གཅིག་ལ་དགྲར་ལྟ་བསྡད་པ་དེ་འདྲ་བྱུང་བ་ཡིན་ན་ཡག་པོ་རྩ་བ་ནས་ཡོད་མ་རེད།
ང་རང་གི་བསམ་པའི་གདིང་ནས་ང་ཚོ་ཚང་མ་མཐུན་སྒྲིལ་ཞིག་བྱུང་ན་དྲན་གི་འདུག དྲན་པ་ནང་བཞིན་ག་ལ་གང་འཚམ་འབད་བརྩོན་བྱས་པ་རེད། ཡིན་ནའང་ང་མི་གཅིག་གིས་བྱེད་ཐུབ་པ་ཞིག་རེད་མི་འདུག་ཨ། ཕྱོགས་གཉིས་ཀ་ནས་གུ་ཡངས་གནང་དགོས་པ་དང་། དགོངས་པ་བཞེས་དགོས་པ་དེ་གལ་ཆེན་པོ་རེད་དྲན་བཞིན་འདུག མ་གཏོགས་པར་གཅིག་གིས་གཅིག་ལ་ག་དུས་ཡིན་ནའང་ཚིག་ངན་པ་བཤད་རེས་བྱེད་པ་དང་། གཅིག་གིས་གཅིག་ལ་སྐྱོན་འདོན་རེས་བྱས་ནས་མུ་མཐུད་ནས་བསྡད་པ་ཡིན་ན་ཡག་པོ་ཡོད་རེད་དྲན་གི་མི་འདུག དེའི་རྒྱུ་མཚན་ལ་བརྟེན་ནས་ཀཾ་ཚང་གི་བསྟན་པ་གཅིག་པ་རེད། བླ་མ་གཅིག་པ་རེད། ཞྭའི་ཁ་དོག་གཅིག་པ་རེད། དེ་འདྲ་ཞིག་ཡིན་བཞིན་དུ་ང་ཚོས་ཕྱོགས་འཛིན་བྱས་བསྡད་པ་ཡིན་ན། གང་ལྟར་སོ་སོར་ལ་བདེན་པ་ག་ཚད་ཡོད་པ་ཡིན་ནའང་རང་བཞིན་གྱིས་ཕྱོགས་འཛིན་ཤུགས་ཆེན་པོ་བྱས་ནས། རང་རྒྱལ་གཞན་ཕམ་གྱི་ལྟ་བ་ཁུར་ཕྱིན་ཆད་ལ་ནོར་འཁྲུལ་ཞིག་མ་གཏོགས། དེ་བཟང་པོ་ཞིག་ཡོང་རྒྱུ་ཡོད་མ་རེད། དེའི་རྒྱུ་མཚན་ལ་བརྟེན་ནས་ང་ཚོ་ནམ་རྒྱུན་བཤད་པ་བཞིན་ཞྭ་དམར་རིན་པོ་ཆེའི་ཕྱོགས་གཏོགས་དང་། སི་ཏུ་རིན་པོ་ཆེའི་ཕྱོགས་གཏོགས་ཤིག་བཤད་ཀྱིན་ཡོད་རེད་ཨ། ང་རང་ཚོ་དངོས་གནས་དྲང་གནས་བྱས་ན་ཞྭ་དམར་རིན་པོ་ཆེའི་ཕྱོགས་གཏོགས་ཀྱང་མ་རེད། སི་ཏུ་རིན་པོ་ཆེའི་ཕྱོགས་གཏོགས་ཀྱང་མ་རེད། ཀརྨ་ཀཾ་ཚང་གི་ཕྱོགས་སུ་གཏོགས་པ་ཞིག་ཡིན་བསྡད་ཡོད་པ་རེད། མ་གཏོགས་སོ་སོ་ཉོན་མོངས་དུག་གསུམ་གྱིས་ཁེངས་ནས། དགྲ་འདུལ་གཉེན་སྐྱོང་། རུང་ང་ཁྲག་དོག་ཧ་ཅང་ཆེན་པོ་ཡོད་པ་ཡིན་ན། ང་རྡོ་རྗེ་འཆང་གི་ཕྱོགས་གཏོགས་ཡིན་ཞེས་བཤད་ནའང་ཕན་ཐོགས་རྒྱུ་གང་ཡང་ཡོད་མ་རེད། དེ་འདྲ་ཡིན་དུས། ད་དེང་སང་ཁོ་གཙང་མ་ཡིན། ང་གཙང་མ་ཡིན། ཀར་བརྒྱུད་པ་གཙང་མ་ཡིན། ཁོ་ཀཾ་ཚང་གཙང་མ་མ་རེད་ཅེས་པའི་པ་སོགས་ཀྱི་སྐད་ཆ་ཡོད་རེད། གཙང་དང་མི་གཙང་ཞེས་པ་དེ་གཙོ་བོ་སོ་སོའི་སེམས་རྒྱུད་ལ་ཉམས་ལེན་ཡོད་མེད་དེར་ཐུགས་བསྡད་ཡོད་རེད་མ་གཏོགས་པར། སུའི་ཕྱོགས་གཏོགས་ཡིན་མིན་ཞིག་ལ་ཐུག་ཡོད་མ་རེད། དེའི་རྒྱུ་མཚན་ལ་བརྟེན་ནས་དེ་འདྲའི་ཐོག་ནས་དགོངས་པ་བཞེས་དགོས་པ་ཞིག་གྱུར་བསྡད་ཡོད་རེད་བསམ་གི་འདུག
ལྔ། ནུབ་ཕྱོགས་ཨ་རིར་བཞུགས་པའི་དགོངས་འཆར།
དོན་དག་གཅིག་ལ། ད་རེས་ང་ཕྱི་རྒྱལ་ལ་ཟླ་བ་མང་པོ་ཞིག་འགོར་བ་རེད། དེ་ནས་ཨ་རི་ལ་ཟླ་བ་དྲུག་ཙམ་འགོར་བ་རེད། དེར་འགྲོ་དགོས་པའི་རྒྱུ་མཚན་དང་། རྒྱུན་རིང་པོ་ཞིག་ལ་སྡོད་དགོས་པའི་རྒྱུ་མཚན་དེ་ལ་འགྲེལ་བཤད་རྒྱག་མཁན་མང་པོ་ཞིག་ཡོང་གི་ཡོད་ས་རེད། དེ་ཚོར་མ་ལྟོས་པར་ཕྱོགས་གཅིག་ནས་བཤད་ན། ད་རེས་འདིར་སྡོད་དགོས་པའི་རྒྱུ་མཚན་གཙོ་བོ་དེ་ཁ་སང་འཇར་མན་ནས་གཟུགས་པོ་བརྟག་དཔྱད་བྱེད་པའི་སྐབས་སུ་ཅུང་ཙམ་གྱི་གནས་ཚུལ་ཞིག་འདུག་ཅེས་བཤད་པ་རེད། དེ་རྗེས་ངའི་ཞབས་ཕྱི་བགྲེས་སོང་ཁོང་གི་ཆེད་དུ་ཨ་མི་རི་ཁར་འགྲོ་དགོས་ཁེལ་བ་རེད། ཨ་རིར་སླེབས་རྗེས་སྔོན་ནས་འཇར་མན་ནས་གཟུགས་པོར་གནས་ཚུལ་འདུག་ཟེར་བ་དེར་བརྟག་དཔྱད་བྱེད་དགོས་པ་འདྲ་ཞིག་ཕལ་ཆེར་གྱུར་པ་རེད། དེ་འདྲའི་གནད་དོན་གྱི་ཐོག་ནས་ཡིན་ནའང་རེད། དེ་བཞིན་དུ། ད་ལྟའི་བར་དུ་ལོ་མང་པོ་རིིང་ལ་ངལ་གསོ་ཞིག་རྒྱག་རྒྱུའི་གོ་སྐབས་གང་ཡང་བྱུང་མེད་པ་རེད། ད་ཅུང་ཙམ་ངལ་གསོ་ཞིག་བརྒྱབ་ནས། ལུས་དང་སེམས་གཉིས་ཀ་ངལ་ཞིག་གསོས་ནས། རྒྱ་གར་ལ་སླེབས་ན་རྙོག་གྲ་མང་པོ་བྱས་ནས་ངལ་གསོ་རྒྱུ་ཡོང་གི་ཡོད་མ་རེད། འདིར་ཅིག་ངལ་གསོ་རྒྱབ་པ་འདྲ་ཞིག་བྱས་ནས་མ་འོངས་པའི་ཕུགས་རྒྱང་རིང་པོའི་ཆེད་དུ་བསམ་བློ་བཏང་ནས་འདིར་བསྡད་པ་རེད་མ་གཏོགས། སོ་སོའི་སྒེར་གྱི་དོན་དག་དང་། ཡང་འཆར་གཞི་ལོག་པ་འདྲ་བོ་ཡོད་རེད་ཅེས་འགྲེལ་བཤད་རྒྱག་མཁན་དེ་འདྲ་ཡོང་བསྡད་ཀྱི་ཡོད་རེད། དེ་འདྲ་རྩ་བ་ནས་ཡོད་མ་རེད། ད་མདོར་ན་མི་ཚོས་བསམ་པ་ལ། ངས་ཐག་གཅོད་དང་བྱ་བ་གང་ཞིག་བསྒྲུབས་ནའང་ཁོ་ཀརྨ་པ་རེད། དེ་ཡིན་ཡིན་པ་རེད་ཅེས་ཡིན་ཤག་ཤག་འདྲ་བྱས། ཡིན་ནའང་ང་རང་ལ་མཚོན་ན་ཡིན་ཤག་ཤག་རེད་ཡོད་མ་རེད། ཐག་གཅོད་ག་འདྲ་ཞིག་བྱས་ནའང་རེད། བྱ་བ་ག་འདྲ་ཞིག་བྱས་ནའང་རེད། བློས་བཏང་མང་པོ་ཞིག་བྱེད་དགོས་པ་གྱུར་ཡོད་རེད།
དེ་འདྲ་ཡིན་པའི་རྒྱུ་མཚན་ལ་བརྟེན་ནས་རང་ཉིད་ངོས་ནས་ཡིན་ནའང་ད་ལྟ་བར་དུ་ལྷག་བསམ་རྣམ་དག་འདྲ་བྱས་པ་ཡིན། ལྷག་བསམ་རྣམ་དག་བྱས་པ་ཡིན་ནའང་ཕྱི་ཡི་དེ་ལ་བགྲོ་འདོགས་བྱེད་མཁན་མང་པོ་ཡོང་གི་ཡོད་པ་རེད། མི་དགའ་བ་དེ་ཚོས་དེ་ལ་བགྲོ་འདོགས་བྱེད་མཁན་མང་པོ་བྱུང་གི་ཡོད་རེད། དེ་ལ་ཐབས་ཤེས་གང་ཡང་ཡོད་མ་རེད། ང་ཚོའི་ནང་ཁུལ་ནས་ཡིན་ནའང་ངས་བསམ་པ་དངོས་གནས་དྲང་གནས་ག་རེ་ཡིན་པ་དེ་ཧ་མ་གོ་བར་ཟེར་ནའང་འདྲ། གོ་བ་མ་ལོན་ཟེར་ནའང་འདྲ། དེ་ལ་འགྲེལ་བཤད་ལོག་པ་རྒྱག་མཁན་དེ་འདྲ་མང་པོ་ཡོང་བསྡད་ཀྱིན་ཡོད་པ་རེད། ལྷག་པར་དུ་ད་རེས་ཨ་རིར་བསྡད་པ་དེའི་ཐོག་ནས་ཡིན་ན། ངའི་འཁྲིས་སུ་སྡོད་མཁན་ཚོའི་གྲས་ནས་ཡིན་ནའང་དེ་ལ་བསམ་ཚུལ་ཤུགས་ཆེན་པོ་བྱུང་བ་རེད། དེ་བཞིན་དུ་གང་ལྟར་ཕྱོགས་མང་པོ་ཞིག་ནས་བསམ་ཚུལ་བྱུང་བ་རེད། དེའི་ཐོག་ནས་ང་རང་ཡིན་ནའང་སེམས་པ་ཧ་ཅང་སྐྱོ་པོ་བྱུང་། བློ་ཕམ་ཆེན་པོ་བྱུང་། གང་རེད་ཟེར་ན། ང་རང་ད་ལྟ་བར་དུ་འབད་བརྩོན་བྱས་པ་དེ། མི་ཚོས་བལྟས་ན་ཡིན་ཤག་ཤག་རེད། ཡིན་ནའང་ང་རང་ངོས་ནས་བློས་བཏང་མང་པོ་ཞིག་བྱེད་དགོས་པ་མ་གཏོགས་དེ་འདྲའི་ལས་སླ་པོ་ཞིག་ཡོད་མ་རེད། ལས་སླ་པོ་མེད་བཞིན་མེད་བཞིན་དུ་ཨུ་ཚུགས་འདྲ་ཞིག་བརྒྱབ་ནས་བསྡད་དུས་འཁྲིས་ལ་སྡོད་མཁན་ཚོས་ཡིད་ཆེས་མ་བྱས་ན་ང་ཡིན་མདོག་མདོག་འདྲ་ཞིག་བྱེད་དགོས་པའི་རྒྱུ་མཚན་གང་ཡང་མི་འདུག་ཨ། དེའི་རྒྱུ་མཚན་ལ་བརྟེན་ནས་གང་ལྟར་སེམས་པ་སྐྱོ་པོ་འདྲ་ཞིག་བྱུང་། ཡིན་ནའང་གང་ལྟར་མ་འོངས་པའི་ཐོག་ལ་ཞུས་པ་ཡིན་ན། རྒྱལ་དབང་ཀརྨ་པ་ཞེས་པ་དེ། སྐུ་ཕྲེང་དང་པོ་དུས་གསུམ་མཁྱེན་པ་ནས་བཟུང་སྟེ་ད་ལྟ་བར་དུ་ཆོས་ཕྱོགས་ཀྱི་མཛད་འཕྲིན་སྐྱོང་བའི་ཆོས་ཕྱོགས་ཀྱི་བླ་མ་ཞིག་མ་གཏོགས་པའི་སྲིད་ཀྱི་ཕྱག་ལས་གནང་མཁན་གང་ཡང་མ་རེད། ད་ལྟ་ང་ཚོ་བོད་གངས་ཅན་གྱི་ལྗོངས་གཉེན་འཕྲང་ཅན་གྱི་དུས་ཚོད་ཅིག་ལ་སླེབས་བསྡད་ཡོད་པ་རེད། དེ་ཡིན་དུས་ལུགས་གཉིས་ཀའི་ཆ་ནས་ཟེར་ནའང་འདྲ། ཆོས་དང་སྲིད་གཉིས་ཀའི་ཐོག་ནས་ཤུགས་རྒྱག་དགོས་པའི་དུས་ཚོད་ཅིག་སླེབས་བསྡད་ཡོད་རེད། དེ་འདྲ་ཡིན་དུས་ང་ཚོར་ཆབ་སྲིད་ཀྱི་དབུ་ཁྲིད་ཟེར་ན་འདྲ། ཆབ་སྲིད་ཀྱི་ལམ་སྟོན་གནང་མཁན་ང་ཚོར་གཏན་གཏན་དགོས་ཀི་རེད། ཡིན་ནའང་དེ་ངས་ཆབ་སྲིད་ཀྱི་ལམ་སྟོན་བྱེད་པ་དང་། འགན་ཁུར་རྒྱུ་དེ་རྩ་བ་ནས་འཇོན་གི་མ་རེད། ང་རང་གིས་འཇོན་གིའང་མ་རེད་ལ། ང་རང་ལ་ཀརྨ་པ་པའི་མིང་ཞིག་ཡོད་པ་ཡིན་པས་དེའི་འོས་བབ་དེ་མིན་པ་རེད། ཆོས་ཀྱི་ཕྱོགས་ནས། དེ་བཞིན་ང་རང་གིས་བསམ་བློའི་ནང་ནས་ག་འདྲ་དྲན་བཞིན་འདུག་ཅེ་ན། ཆབ་སྲིད་ཅེས་པ་དེ་གནས་སྐབས་གནས་སྐབས་ཀྱི་ཕན་དོན་སྒྲུབ་རྒྱུ་ཞིག་དང་། ཆབ་སྲིད་ཀྱི་མི་སྣ་ཞེས་པ་དེ་མྱུར་བར་མྱུར་བར་འགྱུར་བ་འགྲོ་སྡོད་པ་ཞིག་ཡིན་པ་རེད། དེ་བཞིན་དུ་ཆབ་སྲིད་ཅེས་པ་དེ་རིས་སུ་བཅད་ནས། སྡེ་ཚན་འདྲར་བཅད་ནས་དེ་འདྲའི་ཁེ་ཕན་སྒྲུབ་རྒྱུ་འདྲ་ཞིག་ཡིན་པ་རེད། ཡིན་ནའང་ཆོས་ཟེར་རྒྱུ་དེ་སྡེ་ཚན་གྱིས་རིས་སུ་མ་བཅད་པར་ནམ་མཁའ་དང་མཉམ་པའི་མཁའ་ཁྱབ་སེམས་ཅན་གྱི་དོན་སྒྲུབ་རྒྱུ་ཞིག་དང་། དུས་ཚོད་དེའང་མྱུར་བར་མྱུར་དུ་བརྗེ་སྤོ་རྒྱག་རྒྱུ་ཞིག་མིན་པར་འདི་དང་ཕྱི་མ་ཐམས་ཅད་ཀྱི་མགོན་སྐྱབས་བྱེད་རྒྱུ་ཞིག་དང་འདི་དང་ཕྱི་མའི་ལམ་སྟོན་བྱེད་མཁན་ཞིག་ཡིན་པའི་རྐྱེན་གྱིས། ཁོ་གཉིས་འགྲོ་སྟངས་དེ་ཁ་ཁར་གྱུར་བསྡད་ཡོད་པ་རེད། དེར་བརྟེན་ང་རང་ངོས་ནས་ད་ལྟ་ཆོས་ཕྱོགས་ཀྱི་དབུ་ཁྲིད་ཅིག་གི་འགན་ཞིག་ཡོད་པ་ཡིན་དུས་མུ་མཐུད་ནས་ཆོས་ཕྱོགས་སུ་འགྲོ་རྒྱུ་མ་གཏོགས་པར། ང་རང་བོད་ལ་ཡོད་དུས་ནས་ཆབ་སྲིད་ཀྱི་ཐོག་ནས་ཅིག་ཡོང་གི་རེད་བསམ་ནས་སེམས་ཁྲལ་འདྲ་ཞིག་བྱས་ནས་རྒྱ་གར་ལ་སླེབས་པ་རེད། རྒྱ་གར་སླེབས་རྗེས་སུའང་ཡིན་ནའང་། ཆབ་སྲིད་ཀྱི་ཐོག་ནས་བྱ་བ་ཕྲན་བུ་རེ་བྱེད་དགོས་པ་མང་པོ་བྱུང་སོང་། ད་དེ་ངས་འཇོན་པ་ཞིག་རེད་མི་འདུག ངས་འཇོན་གི་ཡང་མ་རེད་ལ། བྱེད་དགོས་བསམ་པའང་ཅི་ཡང་མེད། དེའི་རྒྱུ་མཚན་གྱིས་དེ་འདྲའི་ཐོག་ནས་ཚང་མས་དགོངས་པ་བཞེས་དགོས་པ་དེ་གལ་ཆེན་པོ་རེད།
མདོར་ན་ང་རང་གི་ངོས་ནས་བཤད་ན། རྒྱལ་དབང་ཀརྨ་པ་སྐུ་གོང་མ་དེ་ཚོ་ནང་བཞིན་གྱི་སྤང་རྟོགས་ཀྱི་ཡོན་ཏན་གང་ཡང་ཡོད་མ་རེད། གང་ཡང་མེད་བཞིན་དུ་ད་དུང་ཡིན་མདོག་མདོག་འདྲ་ཞིག་བྱས་ནས་མི་གཞན་དག་གི་མགོ་བོ་སྐོར་ནས་འདུག་དགོས་པ་དེ་དངོས་གནས་ང་རང་ངོས་ནས་བཤད་ན་ལས་ངན་ཚབས་ཆེན་འདྲ་ཞིག་གསོག་གིན་ཡོད་པའི་ཚོར་སྣང་འདྲ་ཞིག་མ་གཏོགས། དེ་ལ་དགའ་བའི་ཚོར་བ་དང་། ང་ལ་དབང་ཆ་ཆེན་པོ་ཞིག་བྱུང་། མི་མང་པོས་ང་ལ་གུས་པ་བྱེད་ཀྱི་འདུག་བསམ་པ་དེ་འདྲའི་ང་རྒྱལ་སྐྱེ་བ་དང་། སྤོབས་པ་སྐྱེ་བ་འདྲ་གང་ཡང་ཡོང་གི་མི་འདུག
དེར་བརྟེན་མཚམས་མཚམས་ང་རང་གིས་དྲན་གི་འདུག ང་འདི་ལྟར་བྱས་ན་ཆོ་གང་ཡང་མི་འདུག གཞན་མགོ་བོ་བསྐོར་ནས་བསྡད་པ་ཡིན་ན་ཆོ་གང་ཡང་མི་འདུག དེ་ལས་མི་དཀྱུས་མ་འདྲ་ཞིག་བྱེད། ཆོས་པ་དཀྱུས་མ་འདྲ་ཞིག་བྱས་ནས་ཡག་གི་མེད་དམ་བསམ་པའི་ཚོར་བ་ཡོང་གི་འདུག ལྷག་པར་དུ་ཉེ་ཆར་དེ་འདྲའི་ཚོར་བ་ཤུགས་ཆེན་པོ་ཡོང་གི་འདུག ག་རེ་རེད་ཅེ་ན། ཕྱོགས་གཅིག་ནས་འབད་བརྩོན་ལོ་མང་པོ་བྱས་པ་རེད། ཡིན་ནའང་ཕྱོགས་གཅིག་ནས་དེ་ལས་ཀྱང་ང་གཅིག་པུས་འབད་བརྩོན་བྱེད་ཀྱིན་ཡོད་ཅེས་ང་གཅིག་པུས་ཁང་པ་ཞིག་ཡིན་ན་ཀ་བ་གཅིག་གིས་བསྐྱག་ཐུབ་རྒྱུ་མ་རེད་ཨ། མི་ཚང་མས་འབད་བརྩོན་བྱས་ནས། རོགས་རམ་བྱེད་དགོས་པ་རེད། མི་ཚང་མས་ནམ་རྒྱུན་གདུལ་བྱ་འདུལ་བྱེད་ཅེས་པ་ཞིག་དགོས་ཀྱི་ཡོད་རེད་ཨ། འདུལ་བྱེད་ཡོད་པ་ཙམ་གྱིས་ཕན་གི་ཡོད་མ་རེད། དེ་ལ་གདུལ་བྱ་ཡོད་དགོས་རེད་ཨ། གཞན་གྱིས་རྒྱབ་སྐྱོར་རྩ་བ་ནས་མེད་པ་ཡིན་ན་རང་གཅིག་པུས་བསྟན་པ་རྒྱས་པ་དང་འགྲོ་བ་ལ་བདེ་སྐྱིད་བསྐྲུན་པ་ཞེས་པ་ཞིག་ཡོད་མ་རེད། ང་ཚོ་ནང་པ་སངས་རྒྱས་པ་ཞེས་པ་དེ་ལས་རྒྱུ་འབྲས་ལ་ཡིད་ཆེས་བྱེད་མཁན། རྟེན་འབྱུང་གི་ལྟ་བ་ལ་ཡིད་ཆེས་བྱེད་མཁན་ཞིག་རེད། རྟེན་འབྱུང་ཞེས་པ་དེ་གནས་ཚུལ་གང་ཡིན་ནའང་རྒྱུ་རྐྱེན་སྣ་ཚོགས་པ་ཞིག་ལ་བརྟེན་ནས་བྱུང་བ་ཞིག་རེད་མ་གཏོགས་རྒྱུ་གཅིག་དང་རྐྱེན་གཅིག་གིས་འགྲུབ་ཐུབ་པ་ཞིག་ཡོད་མ་རེད། དེའི་རྒྱུ་མཚན་ལ་བརྟེན་ནས་ཚང་མས་དེ་འདྲའི་ཐུགས་བསམ་བཞེས་དགོས་པ་ཞིག་རེད།
མདོར་ན་གང་ལགས་ཞེ་ན། ང་ཚོ་ཀར་བརྒྱུད་པ་དང་ཡང་སྒོས་སུ་ཀརྨ་ཀཾ་ཚང་ཞེས་པ་དེ་ཁྱིམ་ཚང་ཆེན་པོ་ཞིག་ཡིན་བསྡད་ཡོད་པ་རེད། ཁྱིམ་ཞིག་ཡིན་ན་ཁྱིམ་ཚང་ཆེན་པོ་ཞིག་ཡིན་བསྡད་ཡོད་རེད། རྒྱལ་དབང་ཀརྨ་པ་ཞེས་པ་དེ་ཁྱིམ་ཚང་གི་ཨ་ཕའི་ཚུལ་འདྲ་ཞིག་རེད། ཨ་ཕ་གཅིག་པུས་འགན་ཁུར་ཐུབ་པ་ཡོད་མ་རེད། ཁྱིམ་ཚང་དེའི་ཁྱིམ་མི་ཚང་མས་རྒྱབ་སྐྱོར་བྱེད་དགོས་པ་ཞིག་གྱུར་བསྡད་ཡོད་པ་རེད། དེ་བཞིན་དུ་བཀའ་བརྒྱུད་པའི་འདས་པའི་ལོ་རྒྱུས་རིང་མོའི་ནང་བསམ་བློ་བཏང་ན། སྤྱིར་བཀའ་བརྒྱུད། ཡང་སྒོས་སུ་ཀརྨ་ཀཾ་ཚང་ལ་གོད་ཆག་མང་པོ་ཞིག་བྱུང་ཡོད་པ་རེད། དཔེར་ན་སོག་པོའི་གུ་ཤྲི་ཡིས་དམག་རྒྱབ་ནས་ཀཾ་ཚང་གི་དགོན་སྡེ་མང་པོ་གཏོར་བཤིག་ཕྱིན། བཤད་པའི་རྒྱུན་དང་སྒྲུབ་པའི་རྒྱུན་མང་པོ་ཞིག་ཉམས་ནས་གང་ལྟར་རིག་གནས་གསར་རྗེ་ཆེན་པོ་འདྲ་ཞིག་བྱུང་བ་རེད། དེ་ནས་དེའི་རྗེས་སུ་ལྔ་བཅུ་ང་དགུའིི་རྗེས་ནས་རིག་གནས་གསར་རྗེ་ཆེན་པོ་བྱུང་པ་རེད་ཨ། དེར་བརྟེན་ད་ལྟ་གཞི་ནས་བསྟན་པ་ཡང་དར་ཡོང་བའི་གོ་སྐབས་གཅིག་རེད། གོ་སྐབས་དེ་དམ་འཛིན་བྱས་ནས་ཚང་མས་འབད་བརྩོན་གནང་རོགས་གནང་ཞེས་ཞུ་རྒྱུ་ཡིན།
མཚམས་མཚམས་ངས་བསམ་བློ་གཏོང་སྟངས་དེ་ཁ་ཤས་ཀྱིས་གོ་བ་མ་ལོན་པ་དང་། ཧ་མ་གོ་བ། ཁོའི་བསམ་བློ་བཏང་སྟངས་དེ་ག་འདྲ་ཡིན་ནམ་བསམ་ནས་ཧ་མ་གོ་བ་དེ་འདྲ་ཡོང་སྲིད་ཀྱི་རེད། ཡིན་ནའང་། ངའི་བསམ་པ་ལ་གལ་ཆེ་ཤོས་དེ་ང་མིག་རྒྱང་རིང་པོ་ཡོད་ཅེས་དང་། ཕུགས་རྒྱང་རིང་པོར་བསམ་བློ་གཏོང་ཤེས་ཀི་ཡོད་ཅེས་བཤད་ཀི་མེད། ཡིན་ནའང་ང་རང་གིས་ག་ཚད་ཐུབ་ཐུབ་ཀྱིས་ཕུགས་རྒྱང་རིང་པོར་བསམ་བློ་བཏང་ནས་དེ་འདྲའི་ལས་ཀ་བྱེད་ཀྱིན་ཡོད་པ་རེད། དེ་འདྲ་ཡིན་དུས་ཁ་ཤས་ཀྱིས་ཡང་ཕུགས་རྒྱང་རིང་པོ་དེ་ཙམ་ལ་བསམ་བློ་མ་བཏང་བ་དེ་འདྲ་ཡོང་སྲིད་ཀི་རེད། གང་ལྟར་ཡང་དབུ་ཁྲིད་ཟེར་བ་དེ་ལ། རང་ཉིད་ཀྱིས་དབུ་ཁྲིད་དེ་ལ་ཡིད་ཆེས་བྱས་པའི་རྗེས་སུ་ཁོའི་ཐག་གཅོད་དང་ལས་ཀ་བྱེད་སྟངས་ཁ་ཤས་མྱུར་བར་རང་གིས་ཧ་མ་གོ་ནའང་། དེ་ལ་ཡིད་ཆེས་དང་རྒྱབ་སྐྱོར་བྱེད་དགོས་པ་དེ་གལ་ཆེན་པོ་རེད་དྲན་གི་འདུག ཡིན་ནའང་ང་ལ་རྒྱབ་སྐྱོར་བྱེད་དགོས་ཀི་ཡོད་ཟེར་ནས་ཞུ་བ་མིན། ང་ལ་་་་ཞུ་བའི་ཆེད་དུ་ཞུ་བཞིན་མེད། སྤྱིར་བཏང་མ་འོངས་པར་དབུ་ཁྲིད་ག་འདྲ་ཞིག་བྱུང་ནའང་ཚང་མས་དེ་འདྲ་བའི་ཐུགས་བསམ་བཞེས་དགོས་པ་དེ་གལ་ཆེན་པོ་རེད་བསམ་བཞིན་འདུག
དྲུག སྨོན་ལམ་ཆེན་མོའི་དགེ་བསྔོ།
དེ་རིང་དེ་ཙམ་གྱིས་མཚམས་བཞག་གི་ཡིན། གནས་ཚུལ་འདྲ་མི་འདྲ་མང་པོ་ཞིག་ཞུས་སོང་། དེ་དག་ལ་ནོར་འཁྲུལ་དང་མ་འགྲིག་པ་དེ་འདྲ་བྱུང་བ་ཡིན་ན་བཟོད་གསོལ་ཞུ་རྒྱུ་དང་། དེ་ནས་ད་རེས་ཀྱི་བཀའ་བརྒྱུད་སྨོན་ལམ་ཆེན་མོ་འདིའི་ཐོག་ལ་དགེ་བའི་རྩ་བ་ཅི་བསགས་ཡོད་པ་ཡིན་ནའང་། དེ་ཡིས་བླ་མ་སྤྱན་རས་གཟིགས་དབང་ཆེན་པོ་མཆོག་གི་སྐུ་ཚེ་ཞབས་པད་ཡུན་དུ་བརྟན་པ་དང་། ཐུགས་ཀྱི་བཞེད་དགོངས་ལྷུན་གྱིས་འགྲུབ་པ། རིང་མིན་བོད་གངས་ཅན་ལྗོངས་སུ་ཞབས་ཀྱི་པདྨོ་མྱུར་དུ་བཀོད་ནས་དམ་པའི་ཆོས་ཀྱི་འཁོར་ལོ་ཟབ་ཅིང་རྒྱ་ཆེ་བ་བསྐོར་ཐུབ་པའི་སྨོན་འདུན་ཞུ་རྒྱུ་དང་། དེ་བཞིན་ང་ཚོའི་ཆོས་རྒྱུད་རིས་མེད་ཀྱི་བསྟན་འཛིན་གྱི་སྐྱེས་ཆེན་དམ་པ་ཐམས་ཅད་སྐུ་ཚེ་ཞབས་པད་བརྟན་པ་དང་། ཕྱོགས་བཞིའི་དགེ་འདུན་པའི་དགེ་ཐམས་ཅད་ཀྱི་ཐུགས་མཐུན་ཁྲིམས་གཙང་བ་ལ་སོསག་པའི་སྒོ་ནས་ཐུགས་སྨོན་གཤམ་དུ་སྨོན་ལམ་ཆེན་མོའི་སྐབས་སུ་ཡོང་གི་རེད། དེ་བཞིན་དུ་ཚང་མས་ཐུགས་སྨོན་གནང་རོགས་གནང་ཞུ་རྒྱུ་ཡིན།
ཞེས་པའང་སྤྱི་ལོ་༢༠༡༨་༣་༤ཉིན་རྒྱལ་དབང་ཀརྨ་པ་ཨོ་རྒྱན་འགྲོ་འདུལ་འཕྲིན་ལས་དབང་གི་རྡོ་རྗེ་མཆོག་གིས་ནུབ་ཕྱོགས་ཨ་རི་ཡུལ་ནས་གནས་མཆོག་རྡོར་གདན་དུ་འཚོགས་པའི་བཀའ་བརྒྱུད་སྨོན་ལམ་ཐེངས་སོ་ལྔའི་པའི་ཉིན་ཐ་མར་དྲྭ་རྒྱའི་བརྙན་ལམ་ནས་བསྩལ་བའི་བཀའ་སློབ་རིན་པོ་ཆེ་འདི་བཞིན་གུས་སློབ་བོད་ལྕེས་བཤུ་འབྲི་ཞུས་པ་རེ་ཞིག་རྫོགས་སོ། །དགེའོ།།


text:
ཁ་སྒང་བཀྲ་ཤིས་ཚེ་རིང་།
ཁ་སྒང་བཀྲ་ཤིས་ཚེ་རིང་ནི་༡༩༥༦ལོར་མཚོ་སྔོན་ཐུན་ཏེ་རྫོང་ཁ་སྒང་སྡེ་བར་སྐྱེས། ༡༩༧༤ལོར་མཚོ་སྔོན་མི་རིགས་སློབ་གྲྭ་ཆེན་མོར་རྒྱུགས་འཕྲོད་དེ་བོད་ཀྱི་རིག་གནས་སྐོར་ལ་སློབ་གཉེར་གནང༌། ༡༩༨༥ལོར་ནུབ་བྱང་མི་རིགས་སློབ་གྲྭ་ཆེན་མོའི་ཞིབ་འཇུག་སློབ་མར་རྒྱུགས་འཕྲོད་དེ་གནའ་རབས་བོད་ཀྱི་རིག་གནས་ཆེད་གཉེར་སྐོར་ལ་སློབ་སྦྱོང་གནང༌། ༡༩༨༨ལོར་ནུབ་བྱང་མི་རིགས་སློབ་གྲྭ་ཆེན་མོའི་བོད་ཡིག་སྡེ་ཁག་གི་དགེ་རྒན་གནང་པ་ནས་བཟུང་སྔ་རྗེས་སུ་དངོས་གཞི་སློབ་མ་དང་ཞིབ་འཇུག་སློབ་མར་སྒྲ་དང་སྙན་ངག བསྡུས་གྲྭ བོད་ཀྱི་ལོ་རྒྱུས། སྲིད་འཛིན་རིག་པ་སོགས་སློབ་ཁྲིད་གནང་། ད་ལྟ་ནུབ་བྱང་མི་རིགས་སློབ་གྲྭ་ཆེན་མོའི་བོད་ཀྱི་སྐད་ཡིག་རིག་གནས་སློབ་གླིང་གི་དགེ་རྒན་ཆེན་མོ་དང༌འབུམ་རམས་པ་དང་རབ་འབྱམས་པའི་ཞིབ་འཇུག་སློབ་མའི་མཛུབ་སྟོན་དགེ་རྒན་ཡིན། ཀན་སུའུ་ཞིང་ཆེན་མི་རིགས་གྲངས་ཉུང་སྐད་རིགས་ཡིག་བསྒྱུར་ཨུ་ཡོན་ལྷན་ཁང་གི་ཨུ་ཡོན་ཡང་ཡིན། བོད་ཀྱི་སློབ་གསོའི་དགོས་མཁོར་དམིགས་ཏེ་སྒྲ་རིག་པའི་འཇུག་སྒོ་དང་། དེང་རབས་སྲིད་འཛིན་རིག་པའི་རྣམ་བཤད་ཅེས་པའི་བསླབ་དེབ་གཉིས་པར་སྐྲུན་གནང་ཡོད། བོད་ཀྱི་གསང་རྒྱུད་རྩ་རླུང་རིག་པར་ཐོག་མའི་དཔྱད་པ།(བོད་འགྱུར)དང་། ད་ལྟ་ཞེས་པའི་དཔེ་དེབ་གཉིས་པར་སྐྲུན་འགྲེམས་སྤེལ་གནང་། ༢༠༠༠ལོར་བོད་ཀྱི་སྙན་ངག་པ་གྲགས་ཅན་ཡི་དམ་ཚེ་རིང་ལགས་ཀྱི་ཁ་བའི་གངས་ལྗོངས།(བོད་འགྱུར)དང་ཀན་སུའུ་བོད་ཀྱི་རྩོམ་རིག་གི་དཔེ་ཚོགས་དེབ་གཉིས་བཅས་རྩོམ་སྒྲིག་པར་སྐྲུན་གནང་ཡོད་ཅིང༌། ༢༠༠༣ལོར་བོད་ཀྱི་ཡིག་རྙིང་ཞིབ་འཇུག་ཅེས་པའི་དཔྱད་རྩོམ་ཕྱོགས་བསྒྲིགས་ཤིག་རྩོམ་སྒྲིག་མཛད་དེ་མི་རིགས་དཔེ་སྐྲུན་ཁང༌གིས་པར་དུ་བསྐྲུན། བོད་ཀྱི་ཤེས་རིག་ཞིབ་འཇུག་དང་སློབ་གསོ་འཛུགས་སྐྲུན་སྐོར་གྱི་དཔྱད་རྩོམ༢༨སྤེལ་ཡོད་པ་དང་། དེའ་ནང་ནས་སྲིད་འཛིན་རྩ་འཛུགས་ཀྱི་རྣམ་གྲངས་མི་འདྲ་བའི་ཁྱད་ཆོས་ལ་དཔྱད་པ(མུ་འབྲེལ་དཔྱད་རྩོམ་གསུམ་པ)ཞེས་པར་ཀན་སུའུ་ཞིང་ཆེན་སྤྱི་ཚོགས་ཚན་རིག་ཆེགི་ས་མཐོའི་བྱ་དགའ་ཨང་གསུམ་པ་ཐོབ་པ་དང༌། བསྒྱུར་རྩོམ་སྙན་ངག་གི་བླ་སྲོག་བཤད་པ་ཞེས་པར་ཀན་སུའུ་ཞིང་ཆེན་སྐབས་བཞི་བའི་ཕུལ་བྱུང་རྩོམ་རིག་གི་བྱ་དགའ་ཐོབ་ཡོད་དོ། །


text:
ཞི་ཅིན་ཕེང་གི་གོ་ས་མའོ་ཙེ་ཏུང་དང་མཉམ་པའི་མཐོ་སར་བསླེབས་ཡོད། ལོ་ལྔའི་མཚམས་སུ་ཚོགས་སྲོལ་ཡོད་པའི་གུང་ཁྲན་ཏང་གི་ཚོགས་ཆེན ༡༩ བའི་སྟེང་། ཞི་ཅིང་ཕེང་གི་་དགོངས་པ་གུང་ཁྲན་ཏང་གི་སྒྲིག་སྲོལ་དུ་བཀོད་པ་རེད།
༢༠༡༨ལོར། རྒྱ་ནག་གི་བཅོས་བསྒྱུར་སྒོ་འབྱེད་ཀྱི་སྲིད་ཇུས་དེ་ལོ ༤༠ར་སོན་གྱིན་ཡོད་པས། བཅུ་ལ་ཐུག་དུས་དྲན་གསོ་བྱེད་པའི་གུང་ཁྲན་ཚང་གི་ལམ་སྲོལ་ལྟར་ན། པེ་ཅིང་གིས་གཟབ་རྒྱས་ཆེ་བའི་ཚོགས་ཆེན་ཞིག་བསྐོང་ནས་རྗེས་དྲན་བྱེད་སྲིད། ཞི་ཅིན་ཕེང་གིས་ལོ་སར་ཤིས་ཚིག་ནང་དུའང་དེ་འདྲའི་ཟུར་ཙམ་བཏོན་ཡོད། ལོ ༤༠འི་ཡར་སྔོན་ནང་བཞིན། ད་ལྟ་རྒྱ་ནག་གི་བཅོས་བསྒྱུར་ཡང་གར་འགྲོ་གང་འདུག་གི་བཞི་མདོ་ཞིག་ལ་བསླེབས་ཡོད། རྒྱ་ནག་གཞུང་གི་བཅོས་བསྒྱུར་གྱི་སྐད་མགོ་ད་དུང་ཉམས་མེད་ན་ཡང་། དམངས་ཁྲོད་ན་བཅོས་བསྒྱུར་ལ་སྲོག་ཁྲིམས་བཅད་མེད་པའི་དབང་དུ་བཏང་ཡང་དུས་འགྱངས་སྲོག་ཁྲིམས་བཅད་ཡོད་པས། གལ་སྲིད་ཞི་ཅིན་ཕེང་གིས་མུ་མཐུད་ནས་བཅོས་བསྒྱུར་བྱེད་བསམ་ཚེ། མི་དམངས་ཀྱི་སྤྲོ་བ་བསླང་ཐབས་ཅི་ཞིག་ཡོད་དམ། འདི་ལས་སླ་བོའི་གནད་དོན་ཞིག་མིན།
ལོ ༤༠འི་ཡར་སྔོན། གུང་ཁྲང་ཏང་གི་ཚོགས་ཆེན་བཅུ་གཅིག་པའི་ཚོགས་ཐེངས་གསུམ་པའི་སྟེང་བཅོས་བསྒྱུར་སྒོ་འབྱེད་ཀྱི་སྲིད་ཇུས་གཏན་ལ་ཕབ་པ་རེད། དེ་འདྲ་ཡིན་མོད་ཀྱང་། གུང་ཁྲན་ཏང་ཡོངས་སུ་གཅིག་གྱུར་དང་། རིག་གསར་མཇུག་སྒྲིལ། བཅོས་བསྒྱུར་སྒོ་འབྱེད་ཀྱི་སྲིད་ཇུས་དངོས་སུ་གཏན་འབེབས་བྱེད་མཁན་ནི། ༡༩༨༡ལོར་བསྐོངས་པའི་གུང་ཁྲན་ཏང་གི་ཚོགས་ཆེན་བཅུ་གཅིག་པའི་ཚོགས་ཐེངས་དྲུག་པ་ཡིན། ཚང་འཛོམས་ཚོགས་ཆེན་དེའི་གྲུབ་འབྲས་གཙོ་བོ་ཞིག་ནི། ཏེང་ཞོ་ཕེང་གི་ལམ་སྟོན་ལྟར ༼ རྒྱལ་ཁབ་དབུ་བརྙེས་པའི་ཚུན་ཀྱི་གུང་ཁྲན་ཏང་གི་ལོ་རྒྱུས་ཀྱི་གནད་དོན་འགའི་གྲོས་ཆོད༽ ཞེས་པ་བཏོན་པ་དེ་ཡིན། དེ་ནི་གུང་ཁྲན་ཏང་གི་ལོ་རྒྱུས་གྲོས་ཆོད་གཉིས་པ་དེ་ཡིན། དེའི་སྔོན ༡༩༤༥ལོར། གུང་ཁྲན་ཏང་གི་ཚོགས་ཆེན་དྲུག་པའི་ཚོགས་ཐེངས་བདུན་པའི་སྐབས། མའོ་ཙེ་ཏུང་གིས་གུང་ཁྲན་ཏང་གི་ལོ་རྒྱུས་སུ་ལོ་རྒྱུས་གྲོས་ཆོད་དང་པོ་དེ་བཞག་ཡོད་ལ། དེ་ནི ༼ གུང་ཁྲན་ཏང་གི་ལོ་རྒྱུས་ཀྱི་གནད་དོན་འགའི་གྲོས་ཆོད༽ ཟེར་བ་དེ་རེད།
གོང་ཞུས་ལོ་རྒྱུས་གྲོས་ཆོད་དེ་གཉིས་ལ་ཐུན་མོང་གི་ཁྱད་ཆོས་ཤིག་ཡོད་པ་ནི། གུང་ཁྲན་ཏང་ལོ་རྒྱུས་ཀྱི་འགག་རྩའི་འགྱུར་མཚམས་ལ་སླེབ་དུས། ལོ་རྒྱུས་གྲོས་ཆོད་ཀྱི་རྣམ་པས་འདས་ཟིན་པའི་ལོ་རྒྱུས་ཀྱི་ཤུལ་རྗེས་གཙང་དག་བརྒྱུད་དབུ་ཁྲིད་ཀྱི་བསམ་བློ་དང་ཆབ་སྲིད་ལམ་ཕྱོགས་གཏན་འབེབས་བྱས་ཏེ་རྣམ་པ་གསར་བའི་ལམ་ཕྱོགས་ཤིག་གི་དབུ་འབྱེད་ནས་གུང་ཁྲན་ཏང་དུས་རབས་གསར་བ་ཞིག་ཏུ་ཁྲིད་ཀྱིན་ཡོད།
ལོ་རྒྱུས་གྲོས་ཆོད་དང་པོས། མའོ་ཙེ་ཏུང་གི་བསམ་བློའི་གོ་ས་གཏན་ཁེལ་བྱས་ཤིང་། རྗེས་སུ་ཚོགས་པའི་གུང་ཁྲན་ཏང་གི་ཚོགས་ཆེན་བདུན་པའི་སྟེང་བསམ་བློ་གཅིག་གྱུར་བྱས་པ་རེད། རྒྱུན་དེ་ལ་བརྟེན་ནས་གུང་ཁྲན་ཏང་ནང་འཁྲུག་ལས་རྣམ་པར་རྒྱལ་ཏེ་གོ་མེན་ཏང་ཅང་ཇེ་ཧྲིས་དབུ་ཁྲིད་པའི་ཀྲུང་ཧྭ་མི་སེར་རྒྱལ་ཁབ་ཐེ་ཝན་མཚོ་གླིང་དུ་བྲོས་བྱོལ་ལ་སོང་རྗེས། མའོ་ཙེ་ཏུང་གིས་དབུ་ཁྲིད་པའི་གུང་ཁྲན་ཏང་གིས་རྒྱ་ནག་སྐམ་ས་ཆེན་པོ་གཅིག་གྱུར་བྱས་ནས་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཟེར་བ་བཙུགས་པ་རེད།
ལོ་རྒྱུས་གྲོས་ཆོད་གཉིས་པས། ཏེང་ཞོ་ཕེང་རྒྱ་ནག་གི་དཔོན་རབས་གཉིས་པའི་འགོ་ཁྲིད་སྲོག་ཤིང་གི་གོ་ས་གཏན་ཁེལ་བྱས་ཤིང་། ཏེང་ཞོ་ཕེང་གི་བསམ་བློ་དང་ལམ་སྟོན་ལྟར་བཅོས་བསྒྱུར་སྒོ་འབྱེད་ཟེར་བའི་དུས་རབས་གསར་བ་ཞིག་དབུ་འབྱེད་པ་རེད།
དེང་སང་ཡང་ཉག་ཕྲ་བའི་གནས་སྟངས་ཤིག་ལ་ཁེལ་ཡོད་ཅིང་། གུང་ཁྲན་ཏང་གི་ཚོགས་ཆེན་བཅུ་དགུ་བས་དུས་རབས་གསར་བ་ཞིག་ཏུ་ཞུགས་ཚུལ་བསྒྲགས་ཡོད་ཀྱང་། དེང་གི་དུས་རབས་གསར་བ་དེའི་རང་བཞིན་དང་ཁྱད་ཆོས་སོགས་ཅི་ཡིན་ད་དུང་གསལ་བོ་ཆགས་མེད་པ་འདྲ། ཞི་ཅིན་ཕེང་གི་བསམ་བློ་དང་ལམ་ཕྱོགས་ལ་གཞིགས་ན། གུང་ཁྲན་ཏང་གི་ཤ་ཁྲག་དང་བསམ་བློར་དུག་སེལ་དང་། ཤེད་ཤུགས་དྲག་པོས་གུང་ཁྲན་ཏང་འཛིན་སྐྱོང་དང་རུལ་སུངས་ལ་རྡུང་རྡེག གུང་ཁྲན་ཏང་དེང་ཐོག་གི་བསམ་བློ་གཅིག་གྱུར་དང་རྩ་འཛུགས་གཅིག་གྱུར་གྱི་དུས་དེར་ཕྱིར་ལོག་རྒྱུ། དྭངས་ནས་ཡང་དྭངས་དང་གཙང་ནས་ཡང་གཙང་གི་ངང་ཚུལ་དུས་གཏན་དུ་འཛིན་རྒྱུ་སོགས་ཡིན་མོད། འོན་ཀྱང་། དེང་གི་བཀག་པ་ཀུན་གློད་དང་བརྒྱབས་པ་ཀུན་འབྱེད་ཀྱི་སྣ་མང་དུས་རབས་འདིར། དོན་དངོས་སུ་དེ་ནི་འགྲུབ་པར་དཀའ་བའི་ལས་ཞིག་ཡིན། སྣང་བ་རྣམ་དག་གིས་བཤད་ན། འགྲུབ་སྲིད་པའི་དབང་དུ་སོང་ཡང་། བསམ་བློ་རྩ་འཛུགས་ཀྱི་དྭངས་གཙང་གི་ཆ་དེ་མའོ་ཙེ་ཏུང་གི་དུས་རབས་ལས་བརྒལ་ག་ལ་ནུས། ཡིན་ན་ཡང་། གུང་ཁྲང་ཏང་གི་དྭངས་གཙང་དུས་རབས་གསར་བའི་རྟགས་མཚན་བྱ་འདོད་ཀྱི་བློ་ནི་གཡག་སྣ་ཁུ་ཚུར་གྱི་བརྟོལ་འདོད་དེ་མི་སྲིད་པའི་དཔེ་ཡིན།
གལ་སྲིད་དུས་རབས་གསར་བ་ཞིག་གི་དབུ་འབྱེད་བསམ་ན། དམིགས་ས་དེ་བཅོས་བསྒྱུར་སྒོ་འབྱེད་ལས་གཞན་མེད་པར་སེམས། བཅོས་བསྒྱུར་སྒོ་འབྱེད་དེ་དཔལ་འབྱོར་གྱི་ངོས་ནས་སྤྱི་ཚོགས་དང་ཆབ་སྲིད་ཀྱི་ངོས་སུ་བསྐུལ་ནས་འདེད་དགོས། དེ་ལྟ་ན་ད་གཟོད་ད་ལྟའི་འཕེལ་རྒྱས་ལས་ལྡོག་སྟེ་ཕྱི་ནུར་གྱི་རྣམ་པ་ཤར་བའི་བཅོས་བསྒྱུར་སྒོ་འབྱེད་ཀྱི་འགག་ཕྲེང་ལས་ཐར་ངེས་ཡིན། དེ་ལྟ་ན་ད་གཟོད་མི་སེམས་བསྡུ་ཐུབ་ལ། དམངས་ཁྲོད་ཀྱི་རྒྱབ་སྐྱོར་ཡང་ཐོབ་ངེས་ཡིན།
དེ་བས་ན། ཞི་ཅིན་ཕེང་གིས་ཏེང་ཞོ་ཕེང་ལ་ལད་མོ་བྱས་ནས། ལོ་རྒྱུས་ཀྱི་འགག་རྩའི་འགྱུར་མཚམས་འདིར། བཅོས་བསྒྱུར་སྒོ་འབྱེད་ཀྱི་དུས་རབས་ཚུགས་ནས་ལོ ༤༠ འཁོར་བའི་གོ་སྐབས་དེར་བསྟུན་ནས། ལོ་རྒྱུས་གྲོས་ཆོད་གསུམ་པ་ཞིག་བཏོན་ཐུབ་མིན་དེ་ལྟ་ཞིབ་ཀྱི་རིན་ཐང་ཆེ་བའི་དམིགས་ཚད་ཅིག་ཆགས་ཡོད། དེང་གི་ཆབ་སྲིད་གནས་སྟངས་ལ་གཞིགས་ན། ཞི་ཅིན་ཕེང་གིས་ལོ་རྒྱུས་གྲོས་ཆོད་ཁྲོད་གུང་ཁྲན་ཏང་གི་འགོ་ཁྲིད་ཇེ་དམ་ཇེ་ཧྲགས་སུ་གཏོང་རྒྱུ་དེ་ལོ་རྒྱུས་ཀྱི་ཉམས་མྱོང་གཙོ་བོ་རུ་བཟུང་ནས་སྤྱི་བསྡོམས་རྒྱག་མདོག་ཁ་བོ་རེད། ཡིན་ན་ཡང་། གལ་ཏེ་ཞི་ཅིན་ཕེང་གིས་ལོ་རྒྱུས་གྲོས་ཆོད་ཆ་ཚང་བ་ཞིག་འཇོག་འདོད་ཡོད་ན། འདས་པའི་ལོ་ངོ ༤༠འི་རིང་གི་བཅོས་བསྒྱུར་སྒོ་འབྱེད་ལ་གོ་བསྐོན་གསེད་འགྲོལ་དང་གདེང་འཇོག་བྱེད་རྒྱུ་ལས་གདམ་ཀ་གཞན་མེད།
དོན་དངོས་སུ། ཞི་ཅིན་ཕེང་ནི་ལོ་རྒྱུས་ལ་གཙིགས་འཛིན་བྱེད་མཁན་ཞིག་ཡིན། ༢༠༡༣ལོའི་ཟླ ༡པོར། ཞི་ཅིན་ཕེང་དམར་ཤོག་སྤྱི་ཁྱབ་དྲུང་ཆེ་ཆགས་ནས་ཅུང་མ་འགོར་པར་བསྐོངས་པའི་རྒྱ་ནག་དབུས་རྒྱུན་ལས་གསར་བ་དང་། རྗེས་སྣོན་འཐུས་མིས་ཏང་གི་ཚོགས་ཆེན་བཅོ་བརྒྱད་པའི་དགོངས་དོན་ལ་སློབ་སྦྱོང་གི་འཛིན་གྲྭར་ཞི་ཅིན་ཕེང་གིས་གཏམ་བཤད་གནང་སྐབས། དམར་ཤོག་ཚོགས་མི་དང་ལས་བྱེད་པས་བསྐྱར་སྦྱོང་བྱེད་དགོས་པའི་ཡིག་ཆ་ནི ༼ རྒྱལ་ཁབ་དབུ་བརྙེས་པའི་ཚུན་ཀྱི་གུང་ཁྲན་ཏང་གི་ལོ་རྒྱུས་ཀྱི་གནད་དོན་འགའི་གྲོས་ཆོད༽ ཞེས་པ་དེ་ཡིན་ཞེས་རེ་འདུན་བཏོན་ཡོད་པ་རེད། དེ་བཞིན་ཞི་ཅིན་ཕེང་གིས་དམར་ཤོག་ཏང་གི་སློབ་གྲྭའི་སློབ་སྤྱིའི་འགན་བཞེས་དུས། ༢༠༠༡ ལོའི་སློབ་གྲྭ་བསྐྱར་ཚུགས་ཀྱི་མཛད་སྒོ་རུ་འགོ་ཁྲིད་ལས་བྱེད་པས་ལོ་རྒྱུས་ཀློག་དགོས་པ་བརྗོད་གཞི་བྱས་ནས་གཏམ་བཤད་གནང་ཡོད་པ་རེད། གཞན་ཡང་རྒྱ་ནག་དབུས་ཡིག་ཆ་ཞིབ་འཇུག་ཁང་གིས ༢༠༡༣ ལོར་མི་དམངས་ཉིན་རེའི་ཚགས་པར་སྟེང་སྤེལ་བའི་རྩོམ་ཡིག་ཞིག་ཏུ། ཞི་ཅིན་ཕེང་གིས་གུང་ཁྲན་ཏང་གི་ཚོགས་ཆེན ༡༧ དང ༡༨ སྐབས། རྒྱ་ནག་དབུས་དམར་ཤོག་ཏང་གི་སློབ་གྲྭར༼ ལོ ༣༠འི་རིང་གི་བཅོས་བསྒྱུར་སྒོ་འབྱེད་སྐབས་ཏང་གི་འཛུགས་སྐྲུན་ལ་བསམ་གཞིག༽ དང་། ༼ རྒྱ་ནག་གསར་བ་དབུ་བརྙེས་ནས ༦༠འི་རིང་ཏང་གི་འཛུགས་སྐྲུན་ཐད་ཀྱི་བསམ་གཞིག་འགའ༽ སོགས་དཔྱད་རྩོམ་སྤེལ་ནས། གུང་ཁྲན་ཏང་གི་ལོ ༦༠འི་རིང་གི་འཛིན་སྐྱོང་དང་ལྷག་དོན་བཅོས་བསྒྱུར་སྒོ་འབྱེད་ཀྱི་ལོ ༣༠འི་རིང་གི་འཛུགས་སྐྲུན་ཉམས་མྱོང་བཅས་ལ་གཞིགས་པའི་སྤྱི་བསྡོམས་ཤིག་བརྒྱབས་ཡོད་པ་རེད།
གོང་ཞུས་མཛད་པ་འདི་དག་ལས། དེ་སྔ་ཞི་ཅིན་ཕེང་གིས་གང་གི་དབང་འཛིན་དུས་སྐབས་སུ་ལོ་རྒྱུས་གྲོས་ཆོད་གསུམ་པ་དེ་འཇོག་རྒྱུའི་དགོངས་ཚུལ་སྐྱེས་ཡོད་པ་མཚོན་ཡོད་དམ། རྒྱ་ནག་དམར་ཤོག་ཚོགས་པའི་བསམ་བློ་གུ་ཡངས་པ་ཚོའི་ཁྲོད། སྔ་མོ་ནས་ལོ་རྒྱུས་གྲོས་ཆོད་གསུམ་པ་འཇོག་དགོས་པའི་བསམ་འཆར་བྱུང་ཡོད་པ་མ་ཟད། བཅོས་བསྒྱུར་སྒོ་འབྱེད་ཀྱི་ལོ ༣༠རིང་གི་ཉམས་མྱོང་དང་བསླབ་བྱ་ལ་སྤྱི་ཁོག་ནས་བསྡོམས་རྒྱག་དགོས་པའི་དགོངས་འཆར་རབ་དང་རིམ་པ་ཞིག་བཏོན་འདུག དུས་ཀྱི་ཆ་ནས་བལྟས་ན། ལོ་རྒྱུས་གྲོས་ཆོད་དང་པོ་དང་གཉིས་པའི་བར་དུ་ལོ ༣༦ ཡོད་པ་དང་། ༡༩༨༡ལོ་ནས༢༠༡༨བར་ན་ལོ ༣༧ ཡོད་པས། ལོ་རྒྱུས་གྲོས་ཆོད་ཀྱི་རྣམ་པས་ལོ་རྒྱུས་དུམ་བུ་དེར་སྤྱི་བསྡོམས་རྒྱག་པའི་དུས་ལ་སླེབ་ཡོད་པར་སེམས།
དེ་འདྲ་ཡིན་མོད་ཀྱང་། རྩ་བའི་ཆ་ནས་ཞིན་ཅིན་ཕེང་གིས ༢༠༡༨ལོར་དེ་ལྟ་བུའི་ལོ་རྒྱུས་གྲོས་ཆོད་ཅིག་འཇོག་མི་སྲིད། དེ་ལ་རྒྱུ་མཚན་སྣ་ཚོགས་ཤིག་ཡོད་སྲིད་ཀྱང་། རྒྱུ་མཚན་གཅིག་ནི་ཞི་ཅིན་ཕེང་གནད་དོན་ཞིག་ལ་ཐུག་ཡོད། དེ་ནི་ཏེང་ཞོ་ཕེང་དང་གྱ་དགུའི་དོན་རྐྱེན་ལ་གདེང་འཇོག་ཇི་ལྟར་བྱེད་རྒྱུ་དང་། གུང་ཁྲན་ཏང་གི་ད་ལྟའི་གནས་བབ་དང་བཅོས་བསྒྱུར་སྒོ་འབྱེད་ཀྱི་གྲུབ་འབྲས་ལ་ཇི་ལྟར་གདེང་འཇོག་བྱེད་རྒྱུ་དེ་ཡིན། གནད་དོན་འདི་རིགས་ནི་ལོ་རྒྱུས་གྲོས་ཆོད་གསུམ་པས་མ་གླེང་ཐབས་མེད་ཀྱི་གནད་དོན་རྐྱང་རྐྱང་ཡིན། གལ་ཏེ་དེ་ལས་ལྡོག་ཚེ་ལོ་རྒྱུས་གྲོས་ཆོད་དུ་མི་འགྲོ། ཡིན་ན་ཡང་གནད་དོན་དེ་གཉིས་རྒྱ་ནག་དེང་གཞུང་གིས་སྔ་མོ་ནས་གླེང་མ་ཆོག་སློང་མ་ཆོག་པའི་སྦས་ལུང་དུ་བཅུགས་ཡོད། ད་ལྟའི་གནས་སྟངས་འདི་རྟོལ་བ་དང་ཡང་ན་རྒྱུན་འཁྱོངས་གང་གདམ་ཡང་། རྟོགས་པ་གཅིག་གྱུར་གྱི་ནུས་པ་ཐོན་མི་སྲིད་པ་མ་ཟད། གཅིག་བགྱིས་ན་དེ་ལས་ལྡོག་དེ་གུང་ཁྲན་ཏང་དང་རྒྱ་ནག་སྤྱི་ཚོགས་ཀྱི་བསམ་བློ་འདི་ལས་ལྷག་པའི་ཁ་བྲལ་དུ་འགྲོའང་སྲིད།
ལོ་རྒྱུས་གྲོས་ཆོད་དང་པོ་དང་གཉིས་པར་གཞིགས་ན། མའོ་ཙེ་ཏུང་གིས་དེ་སྔོན་གྱི་ཏང་ནང་ཁུལ་གྱི་དབུ་ཁྲིད་རིམ་བྱུང་རྣམ་པའི་ནོར་འཁྲུལ་ཅན་གྱི “གཡོན་ལྷུང་ལམ་ཕྱོགས” རྩིས་མེད་རྣམ་པར་བཅད་པ་བརྒྱུད་ནས། རང་ཉིད་ཀྱི་ལམ་ཕྱོགས་དེ་ཡང་དག་པ་ཡིན་པའི་དམིགས་ཡུལ་འབུར་དུ་ཐོན་ཐབས་བྱས་ཡོད། ཏེང་ཞོ་ཕེང་གིས “རིག་གནས་གསར་བརྗེ་ཆེན་མོ” དེ་རྩིས་མེད་རྣམ་པར་བཅད་པ་བརྒྱུད་བཅོས་བསྒྱུར་སྒོ་འབྱེད་དེ་ནོར་མེད་འཁྲུལ་མེད་ཡིན་པ་བསྒྲུབས་འདུག ཡིན་ན་ཡང་། ལམ་ཕྱོགས་ནོར་བའི་དབུ་ཁྲིད་ཚོར་གདེང་འཇོག་བྱེད་སྐབས། མའོ་ཙེ་ཏུང་ལས་ཀྱང་ཏེང་ཞོ་ཕེང་ཐབས་ལ་མཁས་ཤིང་བཏང་ལྷོད་དང་ལྡན་པ་ཞིག་ཡིན། ཏེང་ཞོ་ཕེང་གིས་སོམ་ཉི་སྤུ་ཙམ་ཡང་མེད་པར “རིག་གསར” རྩིས་མེད་རྣམ་པར་བཅད་ཡོད། ལོ་རྒྱུས་གྲོས་ཆོད་དུ “རིག་གསར” ལ་འདི་ལྟར་གདེང་འཇོག་དང་ཞིབ་གླེང་བྱས་ཡོད། “དབུ་ཁྲིད་ཀྱིས་ནོར་འཁྲུལ་གྱི་ལམ་ནས་སྤེལ་བའི་ལས་འགུལ་ཞིག་གསར་བརྗེ་ངོ་ལོག་ཤོག་ཁག་གིས་བེད་སྤྱད་ནས། ཏང་དང་རྒྱལ་ཁབ། མི་རིགས་སོ་སོར་གནོད་འཚེ་ཚབ་ཆེན་ཐེབས་པའི་ནང་འཁྲུག་ཅིག” ཡིན་ན་ཡང་། མའོ་ཙེ་ཏུང་གླེང་དུས་ཧ་ཅང་གིས་གཟབ་གཟབ་གནང་འདུག ཏེང་གིས་གསལ་བོར་ཤེས་པ་ཞིག་ནི། གལ་ཏེ་མའོ་ཙེ་ཏུང་གི་གདེང་འཇོག་ཐད་འཕྱུགས་སྐྱོན་བྱུང་ཚེ། གུང་ཁྲན་ཡང་ཡོངས་སུ་བསམ་བློའི་རྙོག་འཛིང་ཆེན་པོ་བསླང་གིན་རེད། དེ་བས་ན། ཁོང་གིས “སུའུ་ལེན་གྱི་དབུ་ཁྲིད་ཟུར་པ་ཁུ་རུ་ཞོ་ཧྥུKhrushchov ཡིས་སི་ཏཱ་ལེན་ལ་གདེང་འཇོག་བྱས་པ་ནང་བཞུན་དུ་མའོ་ཙེ་ཏུང་ལ་གདེང་འཇོག་བྱེད་མི་རུང” ཞེས་གསལ་བོར་བཤད་ཡོད། ཏེང་ཞོ་ཕེང་གི་ལམ་སྟོན་འོག ལོ་རྒྱུས་གྲོས་ཆོད་ནང “མའོ་ཙེ་ཏུང་གིས‘རིག་གསར’ ལ་འགན་ཆེ་ཤོས་དེ་འཁུར་དགོས” ཞེས་བཀོད་པ་དང་ཆབས་ཅིག “མའོ་ཙེ་ཏུང་གི་ནོར་འཁྲུལ་ནི་མཐར་ཐུག་ན་རླབས་ཆེན་གྱི་འབྱོར་མེད་གྲལ་རིམ་གསར་བརྗེ་བ་ཞིག་གི་ནོར་འཁྲུལ་ཡིན” ཞེས་ངོ་བོ་ངོས་འཛིན་བྱས་ཡོད་པ་རེད། “ཁོང་གི་སྐུ་ཚེ་ཧྲིལ་བོར་མཚོན་ན། མའོ་ཙེ་ཏུང་གི་རྒྱ་ནག་གསར་བརྗེ་ཐད་ཀྱི་བྱས་རྗེས་དེ་ནོར་འཁྲུལ་ལས་ལྡབ་འགྱུར་གྱིས་ཆེ་བས། ཁོང་གི་མཛད་རྗེས་དང་པོ་ཡིན། ནོར་འཁྲུལ་གཉིས་པ་ཡིན།” ཞེས་དང་། ཏེང་ཞོ་ཕེང་གིས་མའོ་ཙེ་ཏུང་ལ་འདྲ་ཆགས་པོའི་གདེང་འཇོག་ཅིག་བྱས་ཡོད་པ་ནི། “གསུམ་བདུན་གྱི་དབྱེ་བ” སྟེ། བྱས་རྗེས་བདུན་དང་ནོར་འཁྲུལ་གསུམ།
ཏེང་ཞོ་ཕེང་གིས“རིག་གསར” རྩིས་མེད་རྣམ་གཅོད་བྱས་ཡང་། གང་ཐུབ་ཅི་ཐུབ་ཀྱིས་མའོ་ཙེང་ཏུང་སྲུང་སྐྱོབ་བྱེད་དོན་གྱི་རྒྱུ་རྐྱེན་གལ་ཆེན་ཞིག་ནི། གལ་ཏེ་མའོ་ཙེ་ཏུང་རྩིས་མེད་རྣམ་པར་བཅད་ཚེ་གུང་ཁྲན་ཏང་གི་ཁྲིམས་མཐུན་རང་བཞིན་རྩིས་མེད་རྣམ་པར་བཅད་པ་དང་གཉིས་སུ་མ་མཆིས་ན། མའོ་ཙེ་ཏུང་ལ་ནོར་འཁྲུལ་ག་འདྲ་ཞིག་ཡོད་མེད་དང་རྒྱ་ནག་མི་དམངས་ལ་གནོད་འཚེ་ག་འདྲ་ཞིག་ཐེབས་ཡོད་མེད་ལ་མ་ལྟོས་པར། མི་རྣམས་མའོ་ཙེ་ཏུང་ལ་ད་དུང་ཡང་དགའ་སྡང་ག་འདྲ་ཞིག་ཡོད་མེད་ལའང་མ་ལྟོས་པར། མའོ་ཙེ་ཏུང་གི་ལོ་རྒྱུས་གོ་ས་དེ་ངེས་པར་དུ་རྒྱུན་འཁྱོངས་དང་དམ་སྲུང་བྱེད་དགོས་པ་ཏེང་ཞོ་ཕེང་གིས་གསལ་བོར་མཁྱེན་གྱིན་ཡོད།
གལ་སྲིད་ཞི་ཅིན་ཕེང་གིས་ལོ་རྒྱུས་གྲོས་ཆོད་གསུམ་པ་དེ་འདོན་དགོས་བསམ་ཚེ། ཏེང་ཞོ་ཕེང་ལ་གདེང་འཇོག་བྱེད་སྟངས་ཐད་གཅིག་མཚུངས་ཀྱི་དཀའ་ངལ་ལ་འཕྲད་ངེས་ཡིན། ཏེང་ཞོ་ཕེང་གི་གདེང་འཇོག་དེ་ཕྱོགས་གཉིས་དང་འབྲེལ་བ་ཡོད། གཅིག་ནི་བྱས་རྗེས་ཡིན། གཉིས་པ་ནི་ནོར་འཁྲུལ་ཡིན། བྱས་རྗེས་ཐད་འགལ་ཟླ་ཆེན་པོ་ཡོད་མ་ཡིན། ཏེང་ཞོ་ཕེང་གི་བྱས་རྗེས་ཆེ་ཤོས་ནི “བཅོས་བསྒྱུར་སྒོ་འབྱེད་ཇུས་འགོད་བྱས་པ” དེ་ཡིན། བཅོས་བསྒྱུར་དེས་རྒྱ་ནག་ཡང་དག་པའི་འཕེལ་རྒྱས་ཀྱི་ལམ་ཆེན་ཞིག་ཏུ་འཁྲིད་པར་ངོས་འཛིན་བྱས་ཡོད། གུང་ཁྲན་ཏང་ལ་མཚོན་ན། བཅོས་བསྒྱུར་བརྒྱུད་ཏང་བསྐྱབས་པ་རེད། ཏང་གི་ཚེ་ཐག་ཇེ་རིང་དུ་བཏང་བ་རེད། གནད་དོན་ནི་ཕྱི་མ་དེ་ནོར་འཁྲུལ་ཅི་ཡོད་དེ་ཡིན། ཏེང་ཞོ་ཕེང་གི་ནོར་འཁྲུལ་ལམ་འཕྱུགས་སྐྱོན་ཇི་ལྟར་ངོས་འཛིན་བྱེད་རྒྱུ་དང་། ལྷག་དོན “གྱ་དགུ་ལོའི་དྲག་གནོན” དེ་ཁོང་གི་ནོར་འཁྲུལ་གྱི་ཁོངས་སུ་འཇོག་མིན། འདི་གནད་འགག་ཆགས་ཡོད།
ཏེ་ཞོ་ཕེང་དང་གུང་ཁྲན་ཏང་སུ་ལ་མཚོན་ཡང་། “གྱ་དགུ་ལོའི་དོན་རྐྱེན” དེ་ནི་གཡོལ་ཐབས་མེད་པའི་དངོས་ཡོད་གནས་ཚུལ་ཞིག་ཡིན། ཏེང་ཞོ་ཕེང་ལ་གདེང་འཇོག་བྱེད་དགོས་ཚེ “གྱ་དགུ་ལོའི་དོན་རྐྱེན” གཡོལ་ནས་འགྲོ་ས་མེད། གལ་ཏེ་དེ་ལས་ལྡོག་ན་གདེང་འཇོག་དེ་གདེང་འཇོག་དྲང་པོ་ཞིག་མི་ཆགས
གལ་སྲིད་ལོ་རྒྱུས་གྲོས་ཆོད་ཀྱིས་དེ་སྔ་གུང་ཁྲན་ཏང་གིས“ གྱ་དགུ་ལོའི་དོན་རྐྱེན” གྱི“ཟིང་འཁྲུག”གི་ངོ་བོ་གཏན་ཁེལ་བྱས་པ་ལྟར། ཏེང་ཞོ་ཕེང་གི་དྲག་གནོན་བཀའ་ཁྱབ་ཀྱིས “གནད་དགག་གི་སྐབས་དུས་སུ་གུང་ཁྲན་ཏང་འཇིག་ཉེན་ལས་བསྐྱབས་པ་རེད”ཞེས་དུས། ནོར་འཁྲུལ་མིན་པར་བྱས་རྗེས་ཆགས་ཡོད། གལ་ཏེ་དམངས་གཙོ་ལས་འགུལ་གྱིས“རྒྱལ་གཅེས་དམངས་གཙོའི་སློབ་མའི་ལས་འགུལ”ཞེས་ངོ་བོ་ངོས་འཛིན་བྱས་ཚེ། གུང་ཁྲན་ཏང་གིས “གྱ་དགུ་ལོའི་ལས་འགུལ” ལ་དྲག་གནོན་བྱས་པ་དེ་ནོར་འཁྲུལ་ཆེན་པོ་ཞིག་ཡིན། དེ་བས་ན་ཏེང་ཞོ་ཕེང་གིས་དྲག་གནོན་བྱ་སྤྱོད་ལ་འགན་འཁུར་དགོས། གདེང་འཇོག་རིགས་གཉིས་ཀས་འབྲས་བུ་དང་ཤུགས་རྐྱེན་རྦད་དེ་ཁ་ཁ་སོ་སོ་ཡིན། ཡིན་ན་ཡང་། ཞི་ཅིན་ཕེང་དང་གུང་ཁྲན་ཏང་གཉིས་ཀར་མཚོན་ན། དེ་ཡིས་དགོས་མེད་ཀྱི་རྙོག་དྲ་དང་བློ་ཡུལ་ནས་འདས་པའི་འབྲས་བུ་བསླངས་སྲིད་པ་རེད། ཐབས་ལམ་གཅིག་རང་ཡོད་པ་ནི་རྨ་ཁ་དེར་མ་ཐུག་ན་ཡག་ཤོས་དེ་ཡིན་པས། མུ་མཐུད་ནས་དེ་ལྟར་དཔྱང་བཞག་ནས། ཆུ་ཚོད་ཁྲོད་དལ་བ་དལ་བུས་བརྗེད་འགྲོ་བར་གྱིས།
“གྱ་དགུ་ལོའི་དོན་རྐྱེན” ལས་གཞན། ཏེང་གི་བཅོས་བསྒྱུར་སྒོ་འབྱེད་ལ་ཇི་ལྟར་གདེང་འཇོག་བྱེད་དམ། ཏེང་གིས་བཅོས་བསྒྱུར་ཁྲོད་བྱུང་བའི་གནད་དོན་རིགས་ལ་འགན་འཁུར་དགོས་སམ། དེའང་ལོ་རྒྱུས་གྲོས་ཆོད་ཀྱི་དཀའ་གནད་ཅིག་ཡིན།
བཅོས་བསྒྱུར་སྒོ་འབྱེད་ཀྱི་གྲུབ་འབྲས་ལ་ཁས་མི་ལེན་རྒྱུ་ཅི་ཡང་མེད། ཡིན་ན་ཡང་། བཅོས་བསྒྱུར་ཁྲོད་གནད་དོན་མང་པོ་བྱུང་ཡོད། གནད་དོན་དེ་རིགས་རིམ་བཞིན་ཇེ་ཆེར་སོང་ནས་ད་ལྟ་ཁ་ཤས་ཤིག་ཧ་ཅང་ཛ་དྲག་ཆགས་ཡོད། བཅོས་བསྒྱུར་ལམ་ཕྱོགས་མཚོན་བྱེད“ཆུར་རྒལ་ཞོར་རབ་འཚོལ་ཞོར”དང་། “བྱི་བ་ཟིན་པའི་བྱི་ལ་ལ། དཀར་པོ་ནག་པོའི་ཁྱད་པར་མེད ”། ད་དུང“ སྔན་ན་མི་སྐོར་ཞིག་ཕྱུག་པོར་བསྒྱུར”ལ་སོགས་ཀྱིས་མཇུག་རྐྱེན་ངན་པ་བཞག་པ་ད་ལྟ་ཚང་མས་མིག་མཐོང་ལག་ཟིན་ཡིན་བཞིན། ལྐོག་ཟ་རུལ་སུངས་དང་སྤྱི་ཚོགས་དབུལ་ཕྱུག་དོ་མི་མཉམ་པའི་གནད་དོན་ནི་ཚབ་ཆེ་བའི་འབྲས་བུ་རུ་ངོས་འཛིན་བྱ་རུང་།
ཞི་ཅིན་ཕེང་གིས་སྲིད་དབང་བཟུང་རྗེས། བཅོས་བསྒྱུར་ཚོགས་ཆུང་ཟེར་བ་མོད་པོ་ཞིག་གསར་དུ་བཙུགས་ནས “ཡང་སྟེང་གི་ཇུས་འགོད”དང “འབངས་མིར་ཐོབ་པའི་ཚོར་སྣང”ལ་སོགས་ནན་གྱིས་བརྗོད་ནས། GDPསྟེ་རྒྱལ་དམངས་ཐོན་སྐྱེད་ཀྱི་རིན་ཐང་བསྡོམས་འབོར་དེ་དཔྱད་ཞིབ་ཀྱི་ཚད་གཞིར་མི་འཛིན་པར། “ལྗང་མདོག་དང་འཕེལ་རྒྱས་མཉམ་རོལ་གྱི་འདུ་ཤེས། རུལ་སུངས་ལ་རྡུང་རྡེག གནད་ལ་འཕུགས་པའི་དབུལ་སྐྱོབ” སོགས་ནན་གྱིས་གླེང་འདུག འདི་དག་ལས་ཤེས་ཐུབ་པ་ཞིག་ནི། ཞི་ཅིན་ཕེང་གིས་ཏེང་གི“ཆུར་རྒལ་ཞོར་རབ་འཚོལ་ཞོར”དང་། “བྱི་བ་ཟིན་པའི་བྱི་ལ་ལ། དཀར་པོ་ནག་པོའི་ཁྱད་པར་མེད ”། ད་དུང“ སྔན་ན་མི་སྐོར་ཞིག་ཕྱུག་པོར་བསྒྱུར ”བཅས་ཀྱི་གཞུང་ལུགས་འོག་རབ་དང་རིམ་པར་བྱུང་བའི་མཇུག་འབྲས་ངན་པ་དག་མཐོང་ཡོད་པ་མ་ཟད། དེ་དག་ཡོ་བསྲང་བྱེད་འདོད་ཀྱང་ཡོད་པ་མཚོན་ཡོད། དེའི་སྟབས་ཀྱིས་གུང་ཁྲན་ཏང་གིས་ཏེང་ཞོ་ཕེང་བཅོས་བསྒྱུར་སྒོ་འབྱེད་ཀྱི“ཇུས་འགོད་སྤྱི་འདོམས་པ”རུ་ངོས་འཛིན་བྱས་ཡོད་པས། དེ་ལ་འགན་འཁུར་དགོས་པ་ཆོས་ཉིད་དུ་གྲུབ་ཡོད།
གོང་ཞུས་དབྱེ་ཞིབ་ལྟར་མཚམས་འདིར་འོལ་ཚོད་ཅིག་བྱས་ན། འབྱུང་འགྱུར་གྱི་ལོ་ཤས་སུ། གལ་ཏེ་ཞི་ཅིན་ཕེང་གིས་ཀྱང་ཏེང་ཞོ་ཕེང་ལ་ལད་མོ་བྱས་ན་ལོ་རྒྱུས་གྲོས་ཆོད་ཅིག་འཇོག་པའི་དཔང་དུ་སོང་ན། ཇི་ལྟར་སྙོམས་བསྒྲིག་བྱེད་དམ། གཅིག་བགྱིས་ན་ཞི་ཅིན་ཕེང་གིས “གྲུབ་འབྲས་ཆེ་བརྗོད་ནོར་འཁྲུལ་ཆུང་གླེང” གི་སྒོ་ནས་འདས་པའི་ཏང་གི་ལོ་ངོ༤༠འི་རིང་གི་ལོ་རྒྱུས་ལ་སྤྱི་བསྡོམས་རྒྱག་སྲིད། ཏེང་ཞོ་ཕེང་དང་གྱ “དགུ་ལོའི་དོན་རྐྱེན” དང་འབྲེལ་བའི་གནད་དོན་ཐད། ཞི་ཅིན་ཕེང་གིས་ཏེང་ཞོ་ཕེང་གིས་མའོ་ཙེ་ཏུང་ལ་གདེང་འཇོག་བྱས་པ་ནང་བཞིན “ལོ་རྒྱུས་རགས་རུང་ཡང་ཞིབ་མི་རུང” གི་རྩ་དོན་གཞི་རུ་འཛིན་ངེས་ཡིན། “གྱ་དགུ་ལོའི་དོན་རྐྱེན” ཐད་འགྲེལ་བཤད་རགས་རིམ་ཞིག་བྱས་ནས་གླེང་བ་ཙམ་གྱིས་འགྲོ་ཐབས་བྱེད་སྲིད། བཅོས་བསྒྱུར་སྒོ་འབྱེད་ཐད་གྲུབ་འབྲས་ཡོད་ཚད་ཏེང་ཞོ་ཕེང་གི་སྟེང་སྤུངས་ངེས་ཡིན་ལ། ཡིན་ན་ཡང་མཇུག་རྐྱེན་ངན་པའི་རིགས་ཏེང་གི་ནོར་འཁྲུལ་ཡིན་པ་དང་འགན་འཁུར་དགོས་མིན་གསལ་བོ་མི་གླེང་།
ལོ་རྒྱུས་གྲོས་ཆོད་ནང་གཞི་རྒྱ་ཆེན་པོས་ཞི་ཅིན་ཕེང་རང་ཉིད་ཀྱི་དུས་རབས་གསར་བའི་བསམ་བློ་དང་ལམ་ཕྱོགས་སོགས་རྒྱས་བཤད་བརྒྱུད། རྒྱ་ནག་གིས་མུ་མཐུད་ནས་བཅོས་བསྒྱུར་སྒོ་འབྱེད་ཀྱི་ལམ་ཕྱོགས་འཛིན་རྒྱུ་ཡིན་ཚུལ་གསལ་ཁ་འདོན་ངེས་ཡིན། ༢༠༡༨ལོའི་ལོ་སར་ཤིས་ཚིག་ཏུ་བརྗོད་པ་ལྟར། “རི་ལ་ཐུག་ན་ལམ་བཟོ་བ། ཆུ་ལ་ཐུག་ན་ཟམ་བཟོ་བའི” སྙིང་སྟོབས་ཀྱིས་བཅོས་བསྒྱུར་མཐུར་གཏུག་རྒྱུ། དེ་དང་དུས་མཚུངས་སུ། གུང་ཁྲན་ཏང་གི་བཀའ་དྲིན་འོག་རྒྱ་ནག་དེང་རབས་ཅན་དུ་ཐོན་ལུགས་ནན་གྱིས་བརྗོད་ནས། ཕྱོགས་མཐའ་དག་ནས་གུང་ཁྲན་ཏང་གི་འགོ་ཁྲིད་ཀྱི་གོ་ས་ཇེ་བརྟན་དུ་གཏོང་དགོས་པའི་དགོས་འདུན་འདོན་ངེས་ཡིན།
གོང་ཞུས་དཀའ་ཚེགས་ཆེ་བའི་གནད་དོན་དེ་དག་གི་རྐྱེན་པས། ཞི་ཅིན་ཕེང་གིས ༢༠༡༨ལོར་ལོ་རྒྱུས་གྲོས་ཆོད་འཇོག་མི་སྲིད་མོད། འོན་ཀྱང་ནང་ཁུལ་དུ་འདས་པའི་ལོ ༤༠འི་རིང་གི་བཅོས་བསྒྱུར་སྒོ་འབྱེད་ལ་དཔྱད་དཔོག་སྤྱི་བསྡོམས་ཤིག་རྒྱག་སྲིད།
གལ་ཏེ་ཞི་ཅིན་ཕེང་གིས་རང་ཉིད་ལ་གཏོགས་པའི་མིང་དོན་མཚུངས་པའི་དུས་རབས་གསར་པ་ཞིག་གི་སྒོ་ཕྱེ་འདོད་ཡོད་ཚེ། གུང་ཁྲན་ཏང་མུ་མཐུད་ནས་མདུན་དུ་བསྐྱོད་འདོད་ཡོད་ཚེ། ལོ་རྒྱུས་གྲོས་ཆོད་ཀྱི་རྣམ་པ་ཡིན་མིན་ལ་མ་ལྟོས་པར། ངེས་པར་དུ་འདས་ཟིན་པའི་ལོ༤༠འི་རིང་གི་བཅོས་བསྒྱུར་སྒོ་འབྱེད་ཀྱི་ལོ་རྒྱུས་ཉམས་མྱོང་ལ་ཡང་དག་པའི་སྤྱི་བསྡོམས་ཤིག་ཅིས་ཀྱང་རྒྱག་དགོས།
༼ ཏེང་ཡུ་ཝེན། ནིའུ་ཡོག་དུས་བབ༽


text:
——སྲོག་ཆགས་ཀྱི་བྱ་སྤྱོད་རིག་པ་དང་། མིའི་རིགས་རིག་པ། སྐྱེས་ཁམས་རིག་པ་བཅས་ཀྱི་ཐོག་ནས་འགྲོ་བ་མིའི་རྒྱུད་ཀྱི་བྱམས་བརྩེའི་སྐོར་གླེང་བ།
ཏེང་དབྱི་ཧྥུས་བརྩམས། རྔ་བ་ཚེ་རྒྱམ་གྱིས་བསྒྱུར།
ཕྱི་ཟླ་ ༩ ཚེས་ ༩ ནས་ ༡༡ བར། ༧གོང་ས་ཏཱ་ལའི་བླ་མས་བྷེལ་ཇམ་ཀྱི་རྒྱལ་ས་སྦར་སེལ་དུ་ཉིན་གསུམ་རིང་ཚན་རིག་པ་དང་མཉམ་དུ་བགྲོ་གླེང་བྱེད་རྒྱུ་ཡིན་པ་དང་། དེ་རིང་ནི་བགྲོ་གླེང་གི་ཉིན་དང་པོ་རེད། ཐེངས་འདིའི་བགྲོ་གླེང་ནི་༼སེམས་དང་སྲོག་གི་ཞིབ་འཇུག་ཁང་༽གི་ཡུ་རོབ་ཡན་ལག་ཁང་གིས་གོ་སྒྲིག་བྱས་ཤིང་། སྤྱིའི་བརྗོད་གཞི་ནི་༼དབང་ཆ་དང་སེམས་ཁུར།༽ཞེས། མི་དང་མིའི་བར་གྱི་དབང་ཆ་བེད་སྤྱོད་དང་གཞན་ལ་སེམས་ཁུར་རམ་ཕན་སེམས་སྐོར་འཚོལ་ཞིབ་བྱེད་རྒྱུ་རེད། རྒྱ་ཡིག་ནང་ Power ལ་དབང་ཆ་ཞེས་པ་ལས་ཚིག་ཆ་མཚུངས་པ་ཏག་ཏག་ཅིག་མེད་ལ། ཚིག་དེ་ད་དུང་ཆབ་སྲིད་ཀྱི་དབང་ཆ་ལས་གཞན་པའི་ནུས་ཤུགས་ལ་ཡང་གོ་ཆོག དཔེར་ན། ཤེས་ཡོན་ནི་ནུས་ཤུགས་རེད་ཅེས་པའི་ནུས་ཤུགས་ནི་“Power”ཞེས་པའི་ཚིག་དེ་ཡིན། ཐེངས་འདིའི་བགྲོ་གླེང་ཐོག་གི་“སེམས་ཁུར་”ཞེས་པའི་བསྟན་དོན་ནི་གཞན་ལ་བརྩེ་སེམས་དང་རོགས་རམ་ལ་གོ།
ད་ཐེངས་ཀྱི་བགྲོ་གླེང་ནི་ཡོངས་བསྒྲགས་ཀྱི་གླེང་སྟེགས་ཤིག་ཡིན་ཏེ། གྲོང་ཁྱེར་སྦར་སིལ་གྱི་པོ་རྫར་(Bozar) ཞེས་པའི་སྐད་གྲགས་ཅན་གྱི་འཁྲབ་སྟོན་ཁང་ཆེན་པོ་དེའི་ནང་དུ་ཚོགས་ཤིང་། མི་མང་ལ་སྒོ་འཛིན་བཙོང་སྟེ། མི་མང་པོས་དྲ་ལམ་ནས་སྒོ་འཛིན་མངགས་ཉོ་བྱས་འདུག ཞོགས་པ་ཚོགས་ཁང་ཀྱི་སྒོ་ཕྱེ་རྒྱུར་ད་དུང་ཆུ་ཚོད་གཅིག་ལྷག་ཡོད་པའི་གོང་ནས་སྒོ་འཛིན་ལེན་སར་མི་ཚོགས་ཀྱི་ཕྲེང་རིང་པོ་བསྒྲིགས་འདུག ངས་ལོ་ཤས་སྔོན་དུ་རྒྱ་གར་གྱི་ཚན་རིག་ཚོགས་འདུའི་སྐབས་མཇལ་མྱོང་བའི་ཚན་རིག་པ་ཁ་ཤས་ཕེབས་འདུག་པ་མཐོང་ཞིང་། ཁོང་ཚོས་ཀྱང་ལག་ཏུ་སོ་སོའི་འཛིན་བྱང་འཁྱེར་ནས་ནང་དུ་འཛུལ། ༧གོང་ས་མཆོག་གི་སློབ་མ་གློག་བརྙན་འཁྲབ་མཁན་གྲགས་ཅན་རེ་ཆཱར་གྷར་ཡང་འཛིན་བྱང་བསྣམས་ཏེ་ཁུ་སིམ་སིམ་ངང་ཚོགས་ཁང་དུ་འཛུལ་བ་མཐོང་སོང་།
ཏཱ་ལའི་བླ་མའི་ཕེབས་འཁོར་ཚོགས་ཁང་གི་སྒོ་འགྲམ་དུ་འབྱོར་ཞིང་། ༧གོང་ས་མཆོག་རླངས་འཁོར་ལས་བབས་ཏེ་སྒོ་འགྲམ་དུ་སྒུག་བཞིན་པའི་མི་རྣམས་ལ་ཞལ་འཛུམ་ཞིང་། ཁ་ཤས་ལ་ཕྱག་གིས་འཇུས་ཏེ་ཐུགས་བརྩེ་བ་ཆེན་པོས་བྱམས་པོ་གནང་། མི་རྣམས་ཚོགས་ཁང་དུ་འཛུལ་བར་ལུས་བཤེར་ཞིབ་ཚགས་བྱེད་དགོས་མོད། སྒྲིག་ལམ་ལྡན་པ་དང་ཧ་ཅང་ལྷིང་འཇགས་ལྡན་པའི་ངང་ཚོགས་ཁང་མིས་ཁེངས་སོང་།
དེ་རིང་གི་བགྲོ་གླེང་ལ་སྔ་དྲོ་དང་ཕྱི་དྲོ་བྱས་ཏེ་ཚོགས་ཐུན་གཉིས་སུ་དབྱེ་ཞིང་། ༧གོང་ས་མཆོག་གི་གསུང་བསྒྱུར་ནི་ཐུབ་བསྟན་སྦྱིན་པ་རང་འཇགས་རེད། སྔ་དྲོའི་བགྲོ་གླེང་གཙོ་སྐྱོང་བ་ནི་གཟན་ཤམ་དམར་སྨུག་གྱོན་པའི་ཧྥ་རན་སིའི་དགེ་སློང་མཱ་ཐུའུ་རེད་ལ། ཁོང་ཚན་རིག་པ་ཞིག་ཡིན་པ་མ་ཟད། ཉམས་ལེན་གཏིང་ཟབ་ཡོད་པའི་ནང་པའི་དགེ་སློང་ཞིག་ཀྱང་ཡིན། ཁོང་གིས་བརྩམས་པའི་༼དགེ་འདུན་པ་དང་ལྟ་གྲུབ་སྨྲ་བ།༽ཞེས་པའི་དེབ་དེ་ནུབ་ཕྱོགས་སུ་སྐད་གྲགས་གང་འཚམ་ཡོད། ཕྱི་དྲོའི་གཙོ་སྐྱོང་བ་དེ་ཡང་གྲྭ་ཆས་སྨུག་པོ་གྱོན་པའི་བཙུན་མ་ཇོན་ཧེ་རིས་ཡིན་ལ། ཁོ་མོ་ནི་འགྲོ་བ་མིའི་རིགས་རིག་པའི་མཁས་པ་དང་། དེ་བཞིན་ནང་པའི་བཙུན་མ་རྒན་གྲས་ཤིག་ཡིན་ལ། བརྩམས་ཆོས་ཀྱང་མང་པོ་ཡོད།
སྔ་དྲོའི་བགྲོ་གླེང་ནི། སྲོག་ཆགས་ཀྱི་བྱ་སྤྱོད་རིག་པ་དང་། འགྲོ་བ་མིའི་རིགས་རིག་པ། སྐྱེ་ཁམས་རིག་པ་སོགས་ཀྱི་ཐོག་ནས་དེང་དུས་འགྲོ་བ་མིའི་དབང་ཆ་དང་བྱམས་སྐྱོང་ལ་ལྟ་བ་དང་། ཕྱི་དྲོའི་བརྗོད་གཞི་ནི་སེམས་ཁམས་རིག་པ་དང་། གསང་རྒྱུད་ཟགས་གཤེར་རིག་པ(內分泌學endocrinology)། དབང་རྩའི་ཚན་རིག་སོགས་ཀྱི་ཐོག་ནས་མི་གཞན་ལ་བྱམས་སེམས་ཀྱི་ཀུན་སློང་དང་སྤྱོད་པ་ཇི་ལྟར་འབྱུང་སྟངས་ལ་རྩད་ཞིབ་སྐོར་རེད། བརྗོད་གཞི་དང་བརྗོད་བྱ་འདི་དག་གི་ཐོག་མི་ཚང་མར་རང་རང་གི་མྱོང་ཚོར་ཡོད་པ་དང་། དེ་བཞིན་ཡ་མཚར་ཡང་སྐྱེས། ཚོགས་ཁང་ནང་གི་མི་རྣམས་ཧ་ཅང་དགའ་ཚོར་དང་ཐུགས་སྣང་ཆེན་པོ་རེད།
སྐྱེ་དངོས་ཚན་རིག་པ་དང་མཐོ་རིམ་སྲོག་ཆགས་ (primates靈長類動物) རིག་པའི་སློབ་དཔོན་ཧྥི་རན་སི་ཝལ་(Frans Waal) ནི། སྤྲའམ་མི་རྒོད་(大猩猩gorilla)ཀྱི་བྱ་སྤྱོད་དང་སྤྱི་ཚོགས་རང་བཞིན་ལ་ཉམས་ཞིབ་བྱེད་མཁན་གྲགས་ཅན་ཞིག་ཡིན་ལ། ཁོང་གི་སྙན་སྒྲོན་མགོ་བཙུགས་མ་ཐག་ཉན་མཁན་རྣམས་ལ་སྤྲོ་སྣང་སྟེར། ཁོང་གིས་སྤྲ་ལྟ་བུའི་སྤྱི་ཚོགས་(མཉམ་སྡོད་)སེམས་ཅན་དང་། འགྲོ་བ་མིའི་རིགས་འདྲ་ས་མང་པོ་ཡོད་པ་རེད་ཅེས་བཤད་པ་དང་། རྩེད་མོ་དང་སྦྲགས་ནས་༼སྤྲ་ཡི་སྲིད་དོན་རིག་པ་༽ཞེས་སྤྲའི་སྤྱི་ཚོགས་ལ་གྲལ་རིམ་ཡོད་པར་བཤད། འོན་ཀྱང་དབང་ཆའམ་གོ་གནས་མཐོ་ཤོས་ཀྱི་སྤྲ་ནི། གཟུགས་བོངས་ཆེ་ཤོས་དང་། ཤུགས་སྟོབས་ཆེ་ཤོས། འཁྲུག་འཛིང་ངར་ཤོས་སམ་ཡང་ན་ལོ་ན་རྒན་ཤོས་ཡིན་པའི་ངེས་པ་མེད་ལ། དབང་ཆ་གྲུབ་སྟངས་ལ་རྙོག་འཛིང་ཅན་གྱི་རྒྱུ་རྐྱེན་མང་པོ་ཡོད་པ་དེའི་ནང་། རང་གི་གཤམ་འོག་གི་རྒྱབ་སྐྱོར་པ་ལ་བྱམས་པོ་དང་བདག་སྐྱོང་བྱེད་པ་ཡང་ཚུད། བྱ་སྤྱོད་རྙོག་འཛིང་ལྡན་པའི་མི་སྤྲ་ཡི་སྤྱི་ཚོགས་ཁྲོད། གཞན་ལ་ཡུན་རིང་བདག་སྐྱོང་བྱེད་མཁན་དང་། གཉོམ་ཆུང་ལ་དུས་ཐོག་ཏུ་རོགས་རམ་བྱེད་མཁན། ཚོགས་པའི་ནང་ཁུལ་ཞི་མཐུན་ཡོང་བར་བྱེད་མཁན་དག་ལ། སྤྲ་རིགས་མང་ཤོས་ཀྱིས་རྒྱབ་སྐྱོར་ཐོབ་ཏེ་མཐར་“དབུ་ཁྲིད་”དུ་གྱུར་གྱི་ཡོད། ཁོང་གིས་པར་རིས་དང་བརྙན་ཐུང་བརྒྱུད་དེ། ཚོགས་པའི་དབུ་ཁྲིད་ཀྱིས་དུས་ཐོག་འཁྲུག་འཛིང་བཀག་འགོག་དང་། ཞི་འགྲིག་ཡོང་ཐབས། གཉོམ་ཆུང་ལ་བདག་སྐྱོང་བྱེད་པའི་གལ་ཆེའི་རང་བཞིན་གསལ་སྟོན་བྱས།
འགྲོ་བ་མིའི་འཕེལ་འགྱུར་རིག་པའི་མཁས་པ་ Sarah Blaffer Hrdy ནས། ཁོ་མོས་གདོད་མའི་སྤྱི་ཚོགས་ཀྱི་འགྲོ་བ་མིའི་རིགས་ལ་བརྟག་ཞིབ་ཀྱི་ཉམས་མྱོང་གི་ཐོག་ནས་གསུངས་དོན་ལ། འགྲོ་བ་མིའི་སྤྱི་ཚོགས་འཕེལ་འགྱུར་ཁྲོད་དང་། འགྲོ་བ་མི་སྒེར་གྱི་འཚར་ལོངས་རྒྱུད་རིམ་ཁྲོད། མི་གཞན་གྱིས་གཅེས་སྐྱོང་དང་ལྟ་རྟོག་ཐོབ་པ་འམ། ཡང་ན་མི་གཞན་ལ་གཅེས་སྐྱོང་དང་ལྟ་རྟོག་བྱེད་པ་ནི་ཧ་ཅང་གལ་ཆེན་པོ་ཡིན་པ་དང་། དེ་བཞིན། ཨ་མ་འམ་ཡང་ན་སྒེར་བ་གཞན་གྱིས་ཚོགས་པའི་ནང་གི་ཕྲུ་གུ་མ་འབྱར་གྱི་ལུས་ཕུང་ལ་རེག་པའི་དཔེ་མཚོན་གྱི་སྒོ་ནས། དེ་ལྟ་བུའི་རེག་ཚོར་གྱིས་ཀླད་པའི་འཕེལ་འགྱུར་དང་། སེམས་ཁམས་དང་རྣམ་དཔྱོད་ཡར་རྒྱས། གཤིས་ཀ་གྲུབ་ཚུལ་སོགས་ལ་ཤུགས་རྐྱེན་ཐེབས་པའི་སྐོར་གསལ་བཤད་བྱས་ཤིང་། མཐོ་རིམ་སྲོག་ཆགས་ཀྱི་ནང་དུ། ཕྲུ་གུ་སྐྱེས་རྗེས་ཀྱི་ཐོག་མའི་ཟླ་ངོ་ཁ་ཤས་ནང་ཨ་མའི་པང་པ་དང་གཏན་ནས་མི་འབྲལ་བ་དང་། མིའི་རིགས་ཀྱིས་ཕྲུ་གུ་སྐྱེས་མ་ཐག་ཨ་མ་དང་སྒེར་བ་གཞན་དང་ཡང་འབྲེལ་བ་བྱེད་པ་མ་ཟད། ཨ་མས་རང་གི་ཕྲུ་གུ་ཡིད་ཆེས་ཡོད་པའི་མི་ལ་ལྟ་སྐྱོང་བྱེད་འཇུག འགྲོ་བ་མིའི་རྒྱུན་ལྡན་གྱི་མཚར་ལོངས་ཁྲོད། ངེས་པར་དུ་ཨ་མ་དང་གཞན་གྱིས་གཅེས་སྐྱོང་དང་ལྟ་རྟོག་ཐོབ་དགོས་པ་ལས། དེ་མིན་སེམས་ཁམས་དང་སྤྱོད་ལམ་ལ་ཆག་གྲུམ་འབྱུང་རྒྱུ་ཡིན་པར་བཤད། བྱིས་པ་ཆུང་ཆུང་སྐབས་སུ་མི་གཞན་གྱིས་ངེས་ཅན་གྱི་གཅེས་སྐྱོང་དང་བྲལ་ན། འཚར་ལོངས་བྱུང་རྗེས་མི་གཞན་ལ་སྣང་མེད་དང་། གཤིས་ཀ་ཁྱད་མཚར་ཅན་ཞིག་ཆགས་ངེས་རེད་ཅེས་བརྗོད་དེ། ཁོ་མོས་དམིགས་སུ་བཀར་ནས་དེ་སྔའི་རོ་མ་ནེ་ཡའི་དྭ་ཕྲུག་ཁང་གི་དྭ་ཕྲུག་གི་སེམས་ཁམས་གནས་སྟངས་གླེང་ཞིང་། དེ་ནི་ཡོངས་གྲགས་ཀྱི་དཔེ་མཚོན་ཞིག་རེད།
སུ་ཝེ་ཌན་རྒྱལ་ཁབ་ཀྱི་སི་ཌོག་ཁོལམོ་མཐོ་སློབ་ཀྱི་ཁོར་ཡུག་ཚན་རིག་པ་གྲགས་ཅན་ཇོན་རོཀ་སི་ཁྲི་རོམ་(Johan Rockstrom) ནས། དེང་དུས་ཁོར་ཡུག་དང་སྐྱེས་ཁམས་ཉམས་རྒུད་ཀྱི་གནད་དོན་སྐོར་དང་། ལྷག་པར་དུ་གོ་ལའི་ཚ་དྲོད་འཕེལ་བས་སྐྱེས་ཁམས་ཉམས་འཇིག་གི་ཉེན་ཁ་སྙན་སྒྲོན་ཞུས། ཁོང་ནས། དེང་སྐབས་འགྲོ་བ་མིའི་རིགས་ཐུན་མོང་ལ་འཕྲད་པའི་གོ་ལའི་སྐྱེས་ཁམས་ཁོར་ཡུག་ཉམས་ཆག་ཏུ་འགྲོ་བཞིན་པའི་དཀའ་ངལ་དང་། ལྷག་པར་ཉེ་བའི་ལོ་ཉི་ཤུ་ལྷག་གི་ནང་གནས་སྟངས་ཇེ་མགྱོགས་སུ་ཕྱིན་པ། ང་ཚོ་འགྱུར་བའི་དཀྱོགས་མཚམས་ཤིག་དང་འཕྲད་བསྡད་ཡོད་པ། དཀྱོགས་མཚམས་དེའི་གཞུག་ལ་གོད་ཆགས་རང་བཞིན་གྱི་མཇུག་འབྲས་ཇི་འདྲ་ཞིག་ཡོད་མེད་སོགས། ང་ཚོས་སུས་ཀྱང་ཚོད་དཔག་བྱེད་མི་ཐུབ་ཅེས་དང་། གལ་སྲིད་ང་ཚོས་མུ་མཐུད་དེ་གནད་དོན་འདིར་སྣང་ཆུང་བྱས་ན། འགྲོ་བ་མིའི་རིགས་འདི་ང་ཚོའི་མི་རབས་ཀྱི་ལག་ཏུ་ཆག་འཇིག་འབྱུང་སྲིད་པས། ང་ཚོ་མི་རེ་ངོ་རེས་ངེས་པར་དུ་ཁོར་ཡུག་དང་། མི་གཞན་ལ་ལྟ་ཚུལ་འགྱུར་བ་གཏོང་དགོས་ཞེས་བཤད།
ཚན་རིག་པ་རེ་རེས་གཏམ་བཤད་གྲུབ་མཚམས། ཚང་མས་ཏཱ་ལའི་བླ་མར་དཔྱད་བརྗོད་གནང་བའི་རེ་བ་ཞུས། ༧གོང་ས་མཆོག་གིས་ཉན་མཁན་ཡོངས་ལ་གསུང་དབྱངས་ལྷུག་པོའི་ངང་། ཁོང་ཕྱི་ལོ་ ༡༩༧༣ ལོར་ཡུ་རོབ་ཏུ་ཐོག་མར་ཆིབས་བསྒྱུར་གནང་བའི་སྐོར་ཕྱིར་དྲན་གནང་ཞིང་། སྐབས་དེར་ནུབ་ཕྱོགས་ཀྱི་ཡར་རྒྱས་ལྡན་པའི་ཕྱི་དངོས་པོའི་དཔལ་ཡོན་མཐོང་བ་དང་ཆབས་གཅིག ཕྱོགས་ཡོངས་ཀྱི་དཀའ་ངལ་དང་། གང་ས་གང་དུ་འགྲན་བསྡུར་ཆེ་བའི་གནས་སྟངས་ལའང་དོ་སྣང་བྱུང་སྐོར་གསུངས། ཁོང་གིས་སྐབས་དེ་དུས་ནས་བསམ་གཞིགས་བྱས་པ་ཞིག་ནི། ཕྱི་དངོས་པོ་ཡར་རྒྱས་ཕུན་སུམ་ཚོགས་ཀྱང་། མི་དེ་དག་གིས་ཅིའི་ཕྱིར་དམིགས་བསལ་བདེ་སྐྱིད་ཡོད་པ་ཞིག་ཚོར་ཀྱི་མེད་དམ་ཞེས་དང་། ཁོང་ནས། འགྲོ་བ་མི་ཐེར་འབུམ་བདུན་ལྷག་ཡོད་པ་ཚང་མ་བདེ་བ་འདོད་པ་གཅིག་མཚུངས་ཡིན་མོད། འོན་ཀྱང་བདེ་སྐྱིད་ངོ་མ་དེ་དངོས་པོ་ཁོ་ན་ལ་བརྟེན་ནས་ལྡང་ཐབས་མེད་པར་ད་དུང་ཞི་བདེ་དགོས་པ་རེད། ཞི་བདེ་ངོ་མ་དེ་ཡང་རང་གི་སེམས་ཀྱི་ཞི་བདེ་ལས་འབྱུང་དགོས་ཀྱི་ཡོད་ཅེས་གསུངས།
དེ་བཞིན། སེམས་ཀྱི་ཞི་བདེ་ཇི་ལྟར་ཡོང་མིན་སྐོར་ལ། ༧གོང་ས་མཆོག་ནས། ང་ཚོ་ཆུང་དུས་ནས་ཨ་མས་ཐུགས་ཁུར་རམ་གཅེས་སྐྱོང་བྱས་ཏེ་འཚར་ལོངས་བྱུང་ཞིང་། ཨ་མ་དང་ཡང་ན་མི་གཞན་གྱིས་གཅེས་སྐྱོང་གནང་པས་ང་ཚོར་བདེ་སྐྱིད་ཀྱི་ཚོར་སྣང་བྱུང་། དེ་བཞིན། ང་ཚོས་མི་གཞན་ལ་གཅེས་སྐྱོང་དང་། མི་གཞན་གྱི་སྡུག་བསྔལ་ལ་སྙིང་རྗེ་སྐྱེ་བ། གཞན་ཕན་གྱི་བྱ་བ་བསྒྲུབ་པ། འགྲོ་བ་མིའི་རྒྱུད་ཀྱི་ཡོངས་ཁྱབ་ཀྱི་བྱམས་བརྩེ་སོགས་ནི་སེམས་གཏིང་གི་ཞི་བདེ་དང་བདེ་སྐྱིད་ཀྱི་འབྱུང་ཁུངས་ཡིན་ཞེས་དང་། ནང་པ་སངས་རྒྱས་པས་གཞན་ཕན་དང་བྱམས་བརྩེ་ནི་འགྲོ་བ་མིའི་རྒྱུད་ལ་རང་ཆས་སུ་ཡོད་པར་འདོད་ཅིང་། འདི་ལ་ཚན་རིག་གིས་བརྟག་ཞིབ་བྱས་ཏེ་བདེན་དཔང་ཐོབ་ཡོད་པ་རེད་ཅེས་གསུངས།
ཕྱི་དྲོའི་བགྲོ་གླེང་སྐབས་ཚན་རིག་པ་གསུམ་གྱིས་གཏམ་བཤད་གནང་ཞིང་། འབུམ་རམས་པ་ཨེལེ་ཟན་ཌར་ (Alexandra Freund) ནི་སུད་སིའི་རྫུའུ་རིག་མཐོ་སློབ་ཀྱི་སེམས་ཁམས་རིག་པའི་མཁས་པ་དང་། འབུམ་རམས་པ་Markus Heinrichs ནི་འཇར་མན་ཧྥི་རེ་བྷི་རག་མཐོ་སློབ་ཀྱི་སྐྱེས་ཁམས་རིག་པ་དང་མི་གཤིས་སེམས་ཁམས་རིག་པའི་སློབ་དཔོན། འབུམ་རམས་པ་ཁྲ་ནིཡ་(Tania Singer) ནི་ཀླད་རྩའི་ཚན་རིག་པ་ཞིག་རེད། ཁོང་གསུམ་གྱིས་སྐྱེས་ཁམས་རིག་པ་དང་། སེམས་ཁམས་རིག་པ། ཀླད་རྩའི་ཚན་རིག་གི་ཆེད་ལས་ཐོག་ནས་འགྲོ་བ་མིའི་རིགས་ཀྱི་གཞན་ཕན་དང་སྙིང་རྗེའི་བསམ་བློའི་སྒྲོམ་གཞི་ལ་རྟོག་ཞིབ་བྱེད་ཅིང་། ཁོང་ཚོས་བྱ་སྤྱོད་ལ་ལྟ་ཞིབ་དང་ཀླད་པའི་པར་རིས་ཀྱི་ཐབས་ལམ་ལ་བརྟེན་ནས་སེམས་དང་ཀླད་པའི་བར་གྱི་འགུལ་སྐྱོད་ལ་ཉམས་ཞིབ་བྱས། བརྗོད་གཞི་ཁྱད་མཚར་བ་ཞིག་ནི། ཀླད་པའི་ནང་གི་ཨོག་སེ་ཁྲོ་སིན་(oxytocin)ལ་འཇལ་ཞིབ་བྱེད་པ་དེ་རེད། དེ་ནི་ཀླད་པའི་འོག་དཀྱིལ་གྱི་ངར་སྐུལ་ཟག་རྫས་ཏེ། ཧོར་མོན་(hormone)གྱི་རིགས་ཤིག་རེད་ལ། ཨོག་སེ་ཁྲོ་སིན་(oxytocin)ཟགས་པས་མི་གཞན་ལ་དོ་སྣང་དང་བྱ་སྤྱོད་ལ་ཤུགས་རྐྱེན་ཐེབས་པ་དང་། ཞན་ལ་སེམས་ཁུར་དང་རོགས་རམ་བྱེད་པའི་ཀུན་སློང་སྐྱེ། དེ་བཞིན་མི་གཞན་གྱི་སྡུག་བསྔལ་ལ་མྱོང་ཚོར་བྱེད་ཐུབ་པའི་བསམ་བློར་ཤུགས་སྣོན་ཐེབས་པར་བཤད། མིའི་རིགས་ཀྱི་ཨ་མ་ཚོས་རང་གི་ཕྲུ་གུ་མ་འབྱར་དེ་ཁྱིམ་མི་དང་ཡིད་ཆེས་ཡོད་པའི་མི་གཞན་གྱི་པང་ལ་འཇོག་ཅིང་། མི་རྣམས་དང་། ལྷག་པར་བུད་མེད་རྣམས་ཀྱིས་ཕྲུ་གུ་པང་ལ་བླངས་རྗེས་ཀླད་པའི་ནང་གི་ཨོག་སེ་ཁྲོ་སིན་(oxytocin)གྱི་ཚད་གཞི་མགྱོགས་པོར་འཕར་གྱི་ཡོད་པ་བརྟག་དཔྱད་བྱས་ཏེ་ར་སྤྲོད་བྱུང་།
ཚན་རིག་པ་ཁོང་རྣམ་པས་མི་གཞན་ལ་གཅེས་སྐྱོང་དང་། སྙིང་རྗེ། བྱམས་བརྩེའི་བློ་སོགས་ཨོག་སེ་ཁྲོ་སིན་(oxytocin)གྱི་ཚད་གཞི་དང་འབྲེལ་བ་ཡོད་པར་བཤད་མོད། འོན་ཀྱང་དེ་ནི་མཚམས་སྦྱོར་ལྟ་བུ་ཞིག་ལས་ཨོག་སེ་ཁྲོ་སིན་(oxytocin)གྱི་ཁབ་བརྒྱབ་ན་དེ་ལྟ་བུའི་ནུས་པ་གཅིག་མཚུངས་ཤིག་ཡོང་ཐབས་མེད་ལ། འགྲོ་བ་མིས་གཞན་ལ་སེམས་ཁུར་དང་བྱམས་བརྩེ་སོགས་ལས་སླ་བོའི་དངོས་པོའི་ནུས་པ་ཞིག་ག་ལ་ཡིན། དེའི་ཕྱིར་དངོས་པོ་ག་གེ་མོ་ཞིག་ལ་བརྟེན་པ་འམ། ཨོག་སེ་ཁྲོ་སིན་(oxytocin)གྱི་ཁབ་ལ་བརྟེན་ནས་འགྲོ་བ་མིའི་རིགས་ཀྱི་ཕན་ཚུན་གཅེས་སྐྱོང་དང་གཞན་ཕན་བྱེད་པར་རེ་བ་རྒྱག་ཐབས་མེད་ཅེས་བཤད།
མཇུག་ཏུ། ༧གོང་ས་མཆོག་གིས་དཔྱད་བརྗོད་གནང་སྐབས་གསུངས་དོན་ལ། འདི་ལྟ་བུའི་ཞིབ་འཇུག་ལ་དོན་སྙིང་ཆེན་པོ་ཡོད་མོད། འོན་ཀྱང་ད་ལྟ་ཤེས་རྟོགས་བྱུང་བ་དག་ནི་མགོ་བརྩམས་པ་ཙམ་ཡིན་པས། མཇུག་བསྡོམས་ཇི་ལྟར་བརྒྱབ་ཀྱང་སྔ་དྲགས་པ་རེད་ཅེས་དང་། ཁོང་གིས་རེ་བ་ལ་ཚན་རིག་པ་རྣམས་ཀྱིས་མུ་མཐུད་དེ་ཉམས་ཞིབ་བྱེད་རྒྱུ་དང་། ལོ་བཅུ་འམ་ཉི་ཤུའི་རྗེས་ལ། སྔར་ལས་ལྷག་པའི་སྒོ་ནས་མི་དང་མིའི་བར་ཕན་ཚུན་སེམས་ཁུར་དང་གཞན་ཕན་བྱེད་པའི་རྨང་གཞི་ཤེས་རྟོགས་བྱུང་བ་དང་མཉམ་དུ། བྱམས་བརྩེ་དང་སེམས་ཀྱི་ཞི་བདེ་སྔར་ལྷག་གོང་མཐོར་གཏོང་རྒྱུ་དང་། དེས་སེམས་ཀྱི་བདེ་སྐྱིད་མཐར་ཐུག་པ་ཞིག་ཡོང་བར་ཕན་ཐོགས་ཏན་ཏན་བྱེད་ཐུབ་ཅེས་གསུངས་སོ།།
མ་རྩོམ་འབྲེལ་ཐག http://www.dalailamaworld.com/topic.php?t=928&sid=53a6d9d664933cf7291a6ea7c2bb011a